**REPUBLIKA SRPSKA**

**VLADA**

**NACRT**

**ZAKON**

**O OBILJEŽAVANJU DANA ŽALOSTI**

**Banja Luka, maj 2025. godine**

**Nacrt**

**ZAKON**

**O OBILJEŽAVANJU DANA ŽALOSTI**

Predmet zakona

Član 1.

Ovim zakonom uređuje se način obilježavanja dana žalosti na teritoriji Republike Srpske, obaveze republičkih organa uprave i republičkih upravnih organizacija, jedinica lokalne samouprave, javnih ustanova i javnih preduzeća, organizacija kojima je zakonom povjereno vršenje poslova uprave kao upravnih ovlašćenja (u daljem tekstu: organi i organizacije), obaveze drugih pravnih i fizičkih lica, kao i sankcije za nepoštovanje utvrđenih obaveza u pogledu obilježavanja dana žalosti.

Proglašenje dana žalosti

Član 2.

(1) Dan žalosti se proglašava poslije naročito teške nesreće koja za posljedicu ima smrt, ranjavanje ili teško oštećenje zdravlja većeg broja ljudi ili u slučaju smrti visokog državnog funkcionera.

(2) Dan žalosti može se proglasiti i u slučaju smrti ličnosti koja je imala visoke zasluge za Republiku Srpsku, kao i povodom nekog tragičnog događaja.

(3) Odluku o proglašenju i trajanju dana žalosti donosi Vlada Republike Srpske (u daljem tekstu: Vlada).

(4) Odlukom o proglašenju i trajanju dana žalosti može se obrazovati odbor za organizovano obilježavanje dana žalosti.

Shodna primjena

Član 3.

Odredbe ovog zakona koje se odnose na način obilježavanja dana žalosti shodno se primenjuju i kada jedinice lokalne samouprave proglase dan žalosti.

Trajanje dana žalosti

Član 4.

(1) Dan žalosti traje onoliko dugo koliko se odredi Odlukom o proglašenju i trajanju dana žalosti, ali ne može trajati duže od tri dana.

(2) Ukoliko Odlukom nije drugačije određeno, dan žalosti počinje u 00.00 časova dana koji je određen kao dan žalosti, a završava se u 24.00 časa posljednjeg dana žalosti.

Način obilježavanja dana žalosti

Član 5.

Dan žalosti se obilježava na sljedeći način:

1. spuštanjem zastave na pola koplja,
2. odavanjem pošte minutom ćutanja,
3. medijskim informisanjem i sjećanjem,
4. obilježavanjem dana žalosti u vaspitno-obrazovnim ustanovama,
5. obilježavanjem dana žalosti u ustanovama kulture,
6. obilježavanjem dana žalosti na sportskim manifestacijama,
7. zabranom izvođenja ili emitovanja narodne i zabavne muzike, odnosno programa zabavnog karaktera.

Spuštanje zastave na pola koplja

Član 6.

Organi i organizacije, kao i druga pravna lica koja ističu zastavu, dužna su da u vrijeme dana žalosti zastavu Republike Srpske spuste na pola jarbola, odnosno na pola koplja, uz odgovarajuće osvjetljenje noću.

Odavanje pošte minutom ćutanja

Član 7.

Poslodavci su dužni da na dan žalosti omoguće zaposlenima da u isto vrijeme, minutom ćutanja, odaju poštu nastradalim ljudima u nesreći zbog koje je dan žalosti proglašen.

Medijsko informisanje i sjećanje

Član 8.

(1) Radiodifuzne organizacije za informisanje javnosti na teritoriji Republike Srpske, dužne su da u svojim programima, uključujući i emisije namijenjene inostranstvu, na dan proglašenja dana žalosti:

1) emituju odluku o proglašenju dana žalosti i o programu njegovog obilježavanja koju donosi nadležni organ Republike Srpske ili tijelo koje on odredi,

2) obavijeste javnost o skupovima sjećanja koje povodom dana žalosti organizuju nadležni organi Republike Srpske ili tijela koja ona odrede,

3) umjesto humorističkih, zabavnih, folklornih i drugih emisija sa zabavnom i narodnom muzikom, emituju muziku i emisije prikladne danu žalosti,

4) usklade detaljnu programsku šemu u vrijeme dana žalosti.

(2) Novinsko-izdavačke organizacije koje izdaju dnevne novine dužne su da na dan žalosti svoje listove odštampaju u crno-bijeloj tehnici, navodeći na prvoj strani odluku o proglašenju dana žalosti.

Obilježavanje dana žalosti u vaspitno-obrazovnim ustanovama

Član 9.

U vaspitno-obrazovnim ustanovama dan žalosti obilježava se minutom ćutanja na prvom času nastave, a program nastave muzičkog obrazovanja prilagođava se danu žalosti.

Obilježavanje dana žalosti u ustanovama kulture

Član 10.

Ustanove kulture (muzeji, pozorišta, arhivi, bioskopi, centri za kulturu i ostale ustanove, kao i subjekti koji realizuju kulturno-umjetničke programe) obavezne su da svoje programe prilagode danu žalosti.

Obilježavanje dana žalosti na sportskim manifestacijama

Član 11.

(1) Dan žalosti u sportskim halama, na stadionima i igralištima obilježava se spuštanjem na pola jarbola ili na pola koplja zastave Republike Srpske i zastava sportskih klubova, a ako je riječ o sportskim susretima međunarodnog značaja onda i spuštanjem zastava međunarodnih sportskih organizacija na pola jarbola ili na pola koplja.

(2) Prije početka sportske manifestacije, sudija zviždukom pištaljke označava početak i završetak odavanja pošte minutom ćutanja i prikladnih poruka kojima se odaje pošta nastradalim u nesreći zbog koje je proglašen dan žalosti.

(3) Igrači, rezervni igrači, treneri, sudije i svi ostali učesnici sportske manifestacije, kao i prisutni gledaoci (osim lica sa problemima u pokretljivosti), dužni su da pri odavanju pošte minutom ćutanja ustanu i da dostojanstveno obilježe odavanje pošte nastradalima u nesreći.

Zabrana izvođenja ili emitovanja narodne i zabavne muzike, odnosno programa zabavnog karaktera

Član 12.

Za vrijeme dana žalosti pravnim licima koja se bave ugostiteljskom, turističkom i sličnom djelatnošću zabranjeno je emitovanje narodne i zabavne muzike, odnosno održavanje programa zabavnog karaktera na javnim mjestima.

Proglašenje dana žalosti od jedinica lokalne samouprave

Član 13.

(1) Jedinice lokalne samouprave mogu proglasiti dan žalosti na svojoj teritoriji povodom nekog tragičnog događaja od lokalnog značaja.

(2) Odlukom o proglašenju dana žalosti mogu se prema ovom zakonu propisati obaveze za organe, organizacije i službe čiji su osnivači jedinice lokalne samouprave.

Nadzor nad primjenom zakona

Član 14.

Nadzor nad sprovođenjem ovog zakona vrši:

1) ministarstvo nadležno za oblast unutrašnjih poslova, kad je riječ o organima i organizacijama, javnim ustanovama i javnim preduzećima čiji je osnivač Republika, organima jedinica lokalne samouprave, kao i drugim pravnim i fizičkim licima, izuzev čl. 8, 9. i 10. ovog zakona,

2) ministarstvo nadležno za oblast kulture, kad je riječ o pravnim licima iz člana 10. ovog zakona,

3) ministarstvo nadležno za oblast saobraćaja i veza, za subjekte iz člana 8. ovog zakona,

4) ministarstvo nadležno za oblast prosvjete, kad je riječ o pravnim licima iz člana 9. ovog zakona.

Pokretanje prekršajnog postupka

Član 15.

Kada organ nadležan za nadzor nad sprovođenjem ovog zakona utvrdi da se organi i organizacije iz člana 1. ovog zakona ne pridržavaju utvrđenih obaveza u obilježavanju dana žalosti, naložiće otklanjanje uočenih nedostataka i pokrenuće prekršajni postupak.

Prekršajne odredbe

Član 16.

(1) Novčanom kaznom od 800 KM do 3.000 KM kazniće se za prekršaj:

1) pravno lice koje na dan žalosti ne istakne zastavu Republike Srpske na pola jarbola, odnosno na pola koplja, uz odgovarajuće osvetljenje noću (član 6),

2) pravno lice koje ne omogući zaposlenima da minutom ćutanja odaju poštu nastradalima (član 7),

3) radiodifuzna organizacija za informisanje javnosti koja se ne pridržava odredaba člana 8. stav 1. ovog zakona,

4) novinsko-izdavačka organizacija, ako se ne pridržava odredaba člana 8. stav 2. ovog zakona,

5) vaspitno-obrazovna ustanova, ako ne obilježi dan žalosti (član 9),

6) ustanove kulture, ako ne prilagode svoj program danu žalosti (član 10),

7) sportska organizacija koja organizuje sportsku manifestaciju, ako se ne pridržava odredaba člana 11. ovog zakona,

8) pravna lica koji se bave ugostiteljskom, turističkom i sličnom djelatnošću, ako se ne pridržavaju odredbe člana 12. ovog zakona.

(2) Novčanom kaznom od 80 KM do 300 KM kazniće se odgovorno lice u pravnom licu za prekršaj iz stava 1. ovog člana.

(3) Novčanom kaznom od 80 KM do 300 KM kazniće se odgovorno lice u organu i organizaciji, jedinici lokalne samouprave za prekršaj iz stava 1. t. 1) i 2) ovog člana.

(4) Novčanom kaznom od 80 KM do 800 KM kazniće se preduzetnik za prekršaj iz stava 1. t. 2) i 8) ovog člana.

(5) Novčanom kaznom od 30 KM do 150 KM, kazniće se za prekršaj fizičko lice koje na javnom mjestu, namjerno povrijedi obavezu obilježavanja dana žalosti (član 12).

Stupanje na snagu

Član 17.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**NACRTA ZAKONA O OBILJEŽAVANJU DANA ŽALOSTI**

**I USTAVNI OSNOV**

Ustavni osnov za donošenje Zakona o obilježavanju dana žalosti sadržan je u Amandmanu XXXII stav 1. t. 10) i 18) na član 68. Ustava Republike Srpske, prema kojima Republika uređuje i obezbjeđuje organizaciju, nadležnosti i rad državnih organa i druge odnose od interesa za Republiku u skladu sa Ustavom, kao i u članu 70. stav 1. tačka 2) Ustava, prema kojem Narodna skupština donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA ZA IZRADU ZAKONA I DRUGIH PROPISA REPUBLIKE SRPSKE**

Prema Mišljenju Republičkog sekretarijata za zakonodavstvo broj: 22.02-020-1384/25 od 30. aprila 2025. godine, ustavni osnov za donošenje ovog zakona sadržan je u Amandmanu XXXII stav 1. t. 10) i 18) na član 68. Ustava Republike Srpske, prema kojem Republika uređuje i obezbjeđuje organizaciju, nadležnosti i rad državnih organa i druge odnose od interesa za Republiku, u skladu sa Ustavom i u članu 70. stav 1. tačka 2) Ustava, prema kojem Narodna skupština donosi zakone, druge propise i opšte akte.

Ovim zakonom uređuje se način obilježavanja dana žalosti na teritoriji Republike Srpske, proglašenje i trajanje dana žalosti, način obilježavanja dana žalosti, te nadzor nad primjenom zakona i prekršajne odredbe.

Obrađivač Zakona je u skladu sa članom 41. stav 1. tačka 5) Pravila za izradu zakona i drugih propisa Republike Srpske („Službeni glasnik Republike Srpske“, broj 24/14) obrazložio razloge za donošenje. Obrađivač navodi da je razlog za donošenje ovog zakona sadržan u potrebi stvaranja pravnog i institucionalnog okvira, koji će omogućiti da dan žalosti bude obilježen na način koji odgovara društvenim i moralnim vrednostima u Republici Srpskoj.

U skladu sa Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), obrađivač Zakona je objavio tekst zakona na internet stranici Ministarstva sa rokom od 15 dana radi dostavljanja primjedaba i sugestija. Na predloženi tekst Nacrta zakona nije bilo primjedaba i sugestija zainteresovane javnosti.

Republički sekretarijat za zakonodavstvo je u skladu sa svojim nadležnostima u postupku konsultacija sa obrađivačem dao primjedbe i sugestije, koje su se odnosile na usaglašavanje odredaba ovog zakona sa terminologijom iz drugih zakona u vezi sa ujednačavanjem terminologije naziva organa jedinice lokalne samouprave, republičkih organa uprave, naziva vaspitnih ustanova, te dosljedno korištenje ujednačene terminologije kroz tekst Zakona, na način normiranja odredaba unutar sadržinskih odredaba koje se odnose na shodnu primjenu zakona, raspone prekršajnih odredaba u skladu sa Zakonom o prekršajima Republike Srpske, kao i na potrebu pribavljanja mišljenja nadležnih institucija, jer je materija koja se uređuje ovim zakonom od značaja za te institucije. Obrađivač je navedeno uvažio i ugradio u tekst Zakona.

Imajući u vidu da postoji ustavni osnov za donošenje ovog zakona, da je Zakon usaglašen sa pravnim sistemom Republike Srpske i Pravilima za izradu zakona i drugih propisa Republike Srpske, mišljenje je Republičkog sekretarijata za zakonodavstvo da se Nacrt zakona o obilježavanju dana žalosti može uputiti u dalju proceduru.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju, broj: 17.03-020-1382/25 od 25. aprila 2025. godine o usklađenosti Nacrta zakona o obilježavanju dana žalosti, sa pravnom tekovinom Evropske unije i praksom i standardima Savjeta Evrope, a nakon uvida u acquis Evropske unije i odredaba Nacrta Zakona o obilježavanju dana žalosti, utvrđeno je da isti ne sadrži obavezujuće sekundarne izvore prava relevantne za materiju dostavljenog propisa. Zbog toga se potvrđuje ocjena „Neprimjenjivo“, označena u Izjavi o usklađenosti.

**IV RAZLOZI ZA DONOŠENJE ZAKONA**

Razlozi za donošenje ovog zakona su da se na jednoobrazan i sistematičan način uredi obilježavanje dana žalosti u Republici Srpskoj. Dan žalosti je dan kojim se obilježava žalost zajednice povodom nekog tragičnog slučaja, kao što je nesreća sa većim brojem žrtava, koja za posljedicu ima smrt, ranjavanje, ili teško oštećenje zdravlja većeg broja ljudi ili u slučaju smrti visokog državnog funkcionera, kao i u slučaju smrti ličnosti koja je imala visoke zasluge za Republiku Srpsku, kao i povodom nekog tragičnog događaja.

Isto tako, postoji potreba da se propišu konkretne radnje i postupci koje su obavezne sprovoditi institucije na dan žalosti, kao što su: spuštanje zastava na pola koplja, odavanje pošte minutom ćutanja, prilagođavanje kulturnih, obrazovnih i sportskih manifestacije datom trenutku. Takođe, potrebno je propisati nadzor nad primjenom Zakona, kao i sankcije za neizvršavanje obaveza propisanih ovim zakonom. Dakle, donošenje ovog zakona će stvoriti pravni i institucionalni okvir koji će omogućiti da dan žalosti bude obilježen na način koji odgovara društvenim i moralnim vrednostima Republike Srpske.

**V OBRAZLOŽENJE PREDLOŽENIH RJEŠENJA**

Članom 1. uređuje se način obilježavanja dana žalosti na teritoriji Republike Srpske, obaveze republičkih organa uprave i republičkih upravnih organizacija, jedinica lokalne samouprave, javnih ustanova i javnih preduzeća, organizacija kojima je zakonom povjereno vršenje poslova uprave kao upravnih ovlašćenja (u daljem tekstu: organi i organizacije), obaveze drugih pravnih i fizičkih lica, kao i sankcije za nepoštovanje utvrđenih obaveza u pogledu obilježavanja dana žalosti.

Članom 2. propisuje se proglašenje dana žalosti na način da se dan žalosti proglašava poslije naročito teške nesreće koja za posljedicu ima smrt, ranjavanje, ili teško oštećenje zdravlja većeg broja ljudi, ili u slučaju smrti visokog državnog funkcionera. Dan žalosti može se proglasiti i u slučaju smrti ličnosti koja je imala visoke zasluge za Republiku Srpsku, kao i povodom nekog tragičnog događaja, a Odluku o proglašenju i trajanju dana žalosti donosi Vlada Republike Srpske, te da se Odlukom o proglašenju i trajanju dana žalosti može obrazovati odbor za organizovano obilježavanje dana žalosti.

Članom 3. propisuje se shodna primjena zakona na način da se odredbe ovog zakona koje se odnose na način obilježavanja dana žalosti shodno se primenjuju i kada jedinica lokalne samouprave proglase dan žalosti.

Članom 4. propisuje se trajanje dana žalosti, na način da dan žalosti traje onoliko dugo koliko se odredi Odlukom o proglašenju i trajanju dana žalosti, ali ne može trajati duže od tri dana. Ukoliko odlukom nije drugačije određeno, dan žalosti počinje u 00.00 časova dana koji je određen kao dan žalosti, a završava se u 24.00 časa posljednjeg dana žalosti.

Članom 5. propisuje se način obilježavanja dana žalosti, te se dan žalosti obilježava spuštanjem zastave na pola koplja, odavanjem pošte minutom ćutanja, medijskim informisanje i sjećanjem, obilježavanjem dana žalosti u vaspitno- obrazovnim ustanovama, obilježavanjem dana žalosti u ustanovama kulture, obilježavanjem dana žalosti na sportskim manifestacijama, zabranom izvođenja ili emitovanja narodne i zabavne muzike, odnosno programa zabavnog karaktera.

Članom 6. propisuje se spuštanje zastave na pola koplja, na način da organi i organizacije, kao i druga pravna lica koja ističu zastavu, dužna su da u vrijeme dana žalosti zastavu Republike Srpske spuste na pola jarbola, odnosno na pola koplja, uz odgovarajuće osvjetljenje noću.

Članom 7. propisuje se odavanje pošte minutom ćutanja. Poslodavci su dužni da na dan žalosti omoguće zaposlenima da u isto vrijeme, minutom ćutanja, odaju poštu nastradalim ljudima u nesreći zbog koje je dan žalosti proglašen.

Članom 8. propisuje se medijsko informisanje i sjećanje. Radiodifuzne organizacije za informisanje javnosti na teritoriji Republike Srpske, dužne su da u svojim programima, uključujući i emisije namijenjene inostranstvu, na dan proglašenja dana žalosti tako da emituju odluku o proglašenju dana žalosti i o programu njegovog obilježavanja koju donosi nadležni organ Republike Srpske ili tijelo koje on odredi, obavijeste javnost o skupovima sjećanja koje povodom dana žalosti organizuju nadležni organi Republike Srpske ili tijela koja ona odrede, umjesto humorističkih, zabavnih, folklornih i drugih emisija sa zabavnom i narodnom muzikom, emituju muziku i emisije prikladne danu žalosti, te da usklade detaljnu programsku šemu u vrijeme dana žalosti. Novinsko-izdavačke organizacije koje izdaju dnevne novine dužne su da na dan žalosti svoje listove odštampaju u crno-bijeloj tehnici, navodeći na prvoj strani odluku o proglašenju dana žalosti.

Članom 9. propisuje se obilježavanje dana žalosti u vaspitno-obrazovnim ustanovama. U vaspitno-obrazovnim ustanovama dan žalosti obilježava se minutom ćutanja na prvom času nastave, a program nastave muzičkog obrazovanja prilagođava se danu žalosti.

Članom 10. propisuje se obilježavanje dana žalosti u ustanovama kulture. Ustanove kulture (muzeji, pozorišta, arhivi, bioskopi, centri za kulturu i ostale ustanove, kao i subjekti koji realizuju kulturno-umjetničke programe) obavezne su da svoje programe prilagode danu žalosti.

Članom 11. propisuje se obilježavanje dana žalosti na sportskim manifestacijama. Dan žalosti u sportskim halama, na stadionima i igralištima obilježava se spuštanjem na pola jarbola ili na pola koplja zastave Republike Srpske i zastava sportskih klubova, a ako je riječ o sportskim susretima međunarodnog značaja onda i spuštanjem zastava međunarodnih sportskih organizacija na pola jarbola ili na pola koplja. Prije početka sportske manifestacije, sudija zviždukom pištaljke označava početak i završetak odavanja pošte minutom ćutanja, i prikladnih poruka kojima se odaje pošta nastradalim u nesreći zbog koje je proglašen dan žalosti. Igrači, rezervni igrači, treneri, sudije i svi ostali učesnici sportske manifestacije, kao i prisutni gledaoci (osim lica sa problemima u pokretljivosti), dužni su da pri odavanju pošte minutom ćutanja ustanu i da dostojanstveno obilježe odavanje pošte nastradalima u nesreći.

Članom 12. propisuje se zabrana izvođenja ili emitovanja narodne ili zabavne muzike, odnosno programa zabavnog karaktera. Za vrijeme dana žalosti pravnim licima koji se bave ugostiteljskom, turističkom i sličnom djelatnošću zabranjeno je emitovanje narodne i zabavne muzike, odnosno održavanje programa zabavnog karaktera na javnim mjestima.

Članom 13. propisuje se način proglašenja dana žalosti na području jedinice lokalne samouprave. Jedinice lokalne samouprave mogu proglasiti dan žalosti na svojoj teritoriji povodom nekog tragičnog događaja od lokalnog značaja. Odlukom o proglašenju dana žalosti mogu se prema ovom zakonu propisati obaveze za organe, organizacije i službe čiji su osnivači jedinice.

Čl. 14. i 15. reguliše nadzor nad primjenom zakona, te pokretanje prekršajnog postupka.

Članom 16. propisuju se prekršajne odredbe koje propisuju prekršaje za nepoštovanje zakona.

Članom 17. propisuje se stupanje na snagu.

**VI PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJE NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE**

Uvidom u sprovedeni proces metodologije kratke procjene uticaja propisa na Nacrt zakona o obilježavanju dana žalosti Ministarstvo privrede i preduzetništva, u Mišljenju broj: 18.06-020-1383/25 od 28. aprila 2025. godine, konstatuje sljedeće:

Nacrt zakona ne sadrži elemente strateške prirode, već predstavlja formalno-proceduralni propis koji ne zahtjeva usklađivanje sa strateškim dokumentima Republike Srpske.

U vezi s problemom koji se želi riješiti, obrađivač navodi da predmetna oblast nije bila regulisana zakonom, te da je postojala potreba da se propišu postupci i konkretne radnje koje su obavezni sprovoditi republički organi i organizacije, organi lokalne samouprave, javne ustanove i javna preduzeća, organizacije kojima je povjereno vršenje poslova uprave, te druga pravna i fizička lica tokom obilježavanja dana žalosti (npr. spuštanje zastave ne pola koplja, odavanje pošte minutom ćutanja, prilagođavanje kulturnih, obrazovnih i sportskih manifestacija datom trenutku). U svrhu sprovođenja odredbi navedenog Nacrta zakona propisan je i nadzor nad primjenom i odgovarajuće sankcije za neizvršavanje propisanih obaveza.

Cilj donošenja Nacrta zakona je da se na jednoobrazan i sistematičan način uredi obilježavanje dana žalosti i da se omogući obilježavanje istog na način koji odgovara društvenim i moralnim vrednostima Republike Srpske.

Kod utvrđivanja opcija za postizanje ciljeva, utvrđeno je da je regulatorna promjena najbolja opcija za rješavanje utvrđenih problema i postizanje definisanog cilja.

U vezi sa uticajem na javne budžete, obrađivač navodi da za sprovođenje ovog zakona nisu potrebna dodatna finansijska sredstva, ali da će se kroz izricanje propisanih prekršajnih sankcija prikupiti određena novčana sredstva koja predstavljaju prihod budžeta Republike Srpske. Prema navodima obrađivača, uticaj Nacrta zakona na budžet Republike Srpske biće zanemarljiv imajući u vidu visinu propisanih novčanih kazni i očekivani broj izrečenih prekršajnih sankcija.

U vezi sa uticajem na poslovanje, obrađivač navodi da privredni subjekti koji se bave organizovanjem izvođenja ili emitovanja narodne i zabavne muzike, odnosno održavanjem programa zabavnog karaktera na javnim mjestima, te privredni subjekti iz sektora javnog informisanja i ugostiteljstva, zbog obilježavanja dana žalosti, mogu imati određena prilagođavanja i moguće troškove koji nastaju kao rezultat primjene Nacrta zakona, s obzirom da se dan žalosti proglašava nakon nastupanja događaja i okolnosti koje se unaprijed nisu mogle predvidjeti (naročito teške nesreće, smrt visokog državnog funkcionera ili ličnosti koja je imala visoke zasluge za republiku, kao i povodom nekog tragičnog događaja). Međutim, obrađivač ističe da su razlozi za ovaj negativan uticaj Nacrta zakona altruistički i kao takvi smatraju se društveno prihvatljivim i opravdanim.

Prijedlogom zakona nisu propisane formalnosti za građane i poslovni sektor.

U vezi sa socijalnim uticajem, utvrđeno je da Nacrt zakona nema uticaja.

U vezi sa uticajem na životnu sredinu, utvrđeno je da Nacrt nema uticaja.

U pogledu ostalih metodoloških koraka procjene uticaja propisa, utvrđeno je da su sprovedene interresorne konsultacije. Obrađivač navodi da će Nacrt zakona biti objavljen na internet stranici Ministarstva uprave i lokalne samouprave u cilju dobijanja komentara i sugestije od zainteresovane javnosti.

Kada je u pitanju praćenje sprovođenja propisa, obrađivač ističe da će se primjena propisanih zakonskih rješenja pratiti putem upravnog nadzora od strane ministarstva nadležnog za unutrašnje poslove, ministarstva nadležnog za oblast kulture, ministarstva nadležnog za oblast saobraćaja i veza i ministarstva nadležnog za oblast prosvjete, ali da nisu utvrđeni pokazatelji za praćenje i vrednovanje očekivanih rezultata.

Ministarstvo privrede i preduzetništva utvrdilo je da je obrađivač, prilikom sprovođenja procjene uticaja propisa, postupio u skladu sa Odlukom o procjeni uticaja propisa.

**VII UČEŠĆE JAVNOSTI I KONSULTACIJE U IZRADI ZAKONA**

U skladu sa članom 36. stav 1. tačka 9) Poslovnika o radu Vlade Republike Srpske („Službeni glasnik Republike Srpske”, broj 123/18) i Smjernicama za konsultacije u izradi propisa i drugih opštih akata („Službeni glasnik Republike Srpske”, broj 86/22), obrađivač ovog nacrta će tekst Zakona, radi konsultacija, objaviti na internet stranici Ministarstva uprave i lokalne samouprave sa rokom od 15 dana. Na predloženi tekst Nacrta zakona, u ostavljenom roku, nije bilo primjedaba i sugestija.

**VIII FINANSIJSKA SREDSTVA I EKONOMSKA OPRAVDANOST DONOŠENJA ZAKONA**

Za sprovođenje ovog zakona nisu potrebna dodatna finansijska sredstva.