**KOMISIJA ZA HARTIJE OD VRIJEDNOSTI**

**REPUBLIKE SRPSKE**

****

****

**Izvještaj o radu**

**za 2024. godinu**

**Banja Luka, maj 2025. godine**

|  |  |
| --- | --- |
| **Adresa:** | Banja Luka  Vuka Karadžića 6 |
| **Telefon(i):** | +387 51 218 356  +387 51 218 362  +387 51 212 199 |
| **Faks:** | +387 51 218 361 |
| **e-mail:** | [kontakt@secrs.gov.ba](mailto:kontakt@secrs.gov.ba) |
| **Web:** | [www.secrs.gov.ba](http://www.secrs.gov.ba) |

**Izvještaj o radu**

[www.secrs.gov.ba/Izvjestaji/Izvjestaj o radu 2024.pdf](http://www.secrs.gov.ba/Izvjestaji/Izvjestaj%20o%20radu%202024.pdf)

**SADRŽAJ**

[I OSNOVNI PODACI O KOMISIJI 4](#_Toc167960418)

[1. Osnivanje, pravni status i nadležnosti Komisije 4](#_Toc167960419)

[2. Imenovanje članova i sastav Komisije 5](#_Toc167960420)

[3. Organizaciona struktura Komisije 6](#_Toc167960421)

[II STATISTIČKI PODACI O RADU KOMISIJE 7](#_Toc167960422)

[1. Sjednice Komisije 7](#_Toc167960423)

[2. Registri i evidencije Komisije 8](#_Toc167960424)

[III EMISIJA HARTIJA OD VRIJEDNOSTI 9](#_Toc167960425)

[IV IZVJEŠTAVANjE I OBJAVLjIVANjE INFORMACIJA OD STRANE EMITENATA HARTIJA OD VRIJEDNOSTI KOJE SU PREDMET   
JAVNE PRODAJE 13](#_Toc167960426)

[V PREUZIMANjE AKCIONARSKIH DRUŠTAVA 15](#_Toc167960427)

[VI PROMJENA OBLIKA AKCIONARSKOG DRUŠTVA I PROMJENA PRAVNE FORME 16](#_Toc167960428)

[VII IZDAVANjE DOZVOLA I SAGLASNOSTI UČESNICIMA NA TRŽIŠTU 17](#_Toc167960429)

[1. Izdavanje dozvola i saglasnosti učesnicima na tržištu u skladu sa   
Zakonom o tržištu hartija od vrijednosti 17](#_Toc167960430)

[2. Izdavanje dozvola i saglasnosti učesnicima na tržištu u skladu sa   
Zakonom o investicionim fondovima 20](#_Toc167960431)

[3. Izdavanje dozvola i saglasnosti učesnicima na tržištu u skladu sa   
Zakonom o faktoringu 24](#_Toc167960432)

[4. Ispiti za sticanje zvanja 24](#_Toc167960433)

[5. Evidencija pružalaca usluga povezanih sa virtuelnim valutama 25](#_Toc167960434)

[VIII RAZVOJ I MEĐUNARODNA SARADNjA 26](#_Toc167960435)

[1. Normativne aktivnosti 26](#_Toc167960436)

[2. Saradnja 27](#_Toc167960437)

[2.1. Međunarodna saradnja 28](#_Toc167960438)

[2.2. Promocija i edukacija 30](#_Toc167960439)

[IX NADZOR NAD UČESNICIMA NA TRŽIŠTU HARTIJA OD VRIJEDNOSTI 31](#_Toc167960440)

[X EDUKACIJA 35](#_Toc167960441)

# OSNOVNI PODACI O KOMISIJI

## Osnivanje, pravni status i nadležnosti Komisije

Pravni status Komisije za hartije od vrijednosti Republike Srpske, njene nadležnosti i način rada uređeni su Zakonom o tržištu hartija od vrijednosti[[1]](#footnote-1). Komisija za hartije od vrijednosti je stalno i nezavisno pravno lice osnovano radi uređivanja i kontrole emitovanja i prometa hartija od vrijednosti u Republici Srpskoj.

Sjedište Komisije je u Banjoj Luci, u Ulici Vuka Karadžića broj 6. U skladu sa Zakonom o tržištu hartija od vrijednosti, Komisija je nadležna da:

a) donosi opšte akte u sprovođenju ovog i drugih zakona, kada je za to ovlašćena zakonom,

b) prati i proučava stanje i kretanje na tržištu hartija od vrijednosti i o tome obavještava Vladu Republike Srpske i Narodnu skupštinu Republike Srpske,

v) daje i oduzima dozvole, odobrenja i saglasnosti kada je za to ovlašćena ovim i drugim zakonima,

g) kontroliše poštivanje pravila uobičajene trgovine i lojalne konkurencije u trgovini hartijama od vrijednosti,

d) vrši nadzor nad licima kojima daje dozvolu za obavlјanje poslova i emitentima hartija od vrijednosti u postupku emisije, te nalaže mjere za otklanjanje utvrđenih nezakonitosti i nepravilnosti,

đ) vrši nadzor i preduzima potrebne mjere u vezi sa sprečavanjem pranja novca i finansiranja terorističkih aktivnosti nad licima kojima daje dozvolu za obavlјanje poslova,

e) propisuje, organizuje, preduzima i nadgleda mjere kojima osigurava efikasno funkcionisanje tržišta hartija od vrijednosti i zaštitu interesa investitora,

ž) utvrđuje pravila trgovanja hartijama od vrijednosti,

z) obustavlјa emisiju i trgovanje pojedinim hartijama od vrijednosti i preduzima druge mjere u slučaju kada procijeni da su tim aktivnostima ugroženi interesi investitora i javnosti ili one nisu u skladu sa zakonom i drugim propisima,

i) propisuje opšte i posebne uslove poslovanja koje moraju ispunjavati pravna lica kojima Komisija daje dozvolu za obavlјanje poslova ili djelatnosti,

j) propisuje obavezan sadržaj informacija koje moraju biti objavlјene od strane emitenata hartija od vrijednosti javnom ponudom,

k) propisuje obavezni sadržaj informacija koje se dostavlјaju Komisiji ili javno objavlјuju učesnici koji učestvuju u trgovanju hartijama od vrijednosti,

l) podnosi nadležnom organu prijavu protiv pravnih i fizičkih lica, za koje u postupku nadzora utvrdi postojanje osnova sumnje o počinjenom krivičnom djelu ili prekršaju,

lј) sprovodi prethodne radnje u slučaju povrede zakonskih odredaba i drugih propisa,

m) daje informacije i širi znanja o djelovanju tržišta hartija od vrijednosti,

n) sarađuje sa srodnim organizacijama u inostranstvu,

nj) vodi knjige i registre u skladu sa odredbama ovog i drugih zakona,

o) propisuje visinu naknada za obavlјanje poslova iz svoje nadležnosti,

p) pokreće inicijativu za donošenje zakona i drugih propisa iz područja emitovanja hartija od vrijednosti i trgovanja hartijama od vrijednosti, daje prijedloge za izmjene zakona i drugih propisa iz ovog područja, učestvuje u pripremanju drugih zakona i propisa koji su od interesa za učesnike tržišta hartija od vrijednosti, informiše javnost o načelima na kojima djeluje tržište hartija od vrijednosti,

r) daje mišlјenja u vezi sa provođenjem propisa koji sadrže ovlašćenja Komisije, a na zahtjev stranaka u postupku ili lica koje dokažu svoj pravni interes i

s) preduzima ostale mjere i obavlјa druge poslove u skladu sa zakonskim ovlašćenjima.

Pored navedenog, Komisija je nadležna i da vrši nadzor usklađenosti poslovanja sa zakonom i drugim propisima kojima se uređuje sprečavanje pranja novca i finansiranja terorističkih aktivnosti, te da preduzima potrebne mjere u vezi sa tim propisima, nad licima koja su osnovana u Republici Srpskoj da pružaju usluge povezane sa virtuelnim valutama, kao i nad subjektima sa sjedištem izvan Republike Srpske, a koji putem ogranka pružaju te usluge u Republici Srpskoj.

Način rada, odlučivanje i organizacija Komisije bliže se uređuju Statutom i Poslovnikom o radu Komisije.

## Imenovanje članova i sastav Komisije

Komisiju čine predsjednik, zamjenik predsjednika i tri člana, koje na prijedlog predsjednika Republike Srpske, a uz njihovu prethodnu pismenu saglasnost, imenuje Narodna Skupština Republike Srpske.

Mandat članova Komisije traje pet godina, s tim da isto lice može više puta biti imenovano u sastav Komisije. Za člana Komisije može biti imenovano lice koje ima visoku stručnu spremu ekonomskog ili pravnog smjera, pet godina radnog staža u toj spremi u oblasti tržišta kapitala, odgovarajuće stručno znanje i lična svojstva koja ga čine dostojnim za obavlјanje ove funkcije.

Imajući u vidu ovlašćenja i odgovornosti Komisije, kao i potrebu očuvanja integriteta svih lica zaposlenih u Komisiji, Zakonom o tržištu hartija od vrijednosti je regulisano da predsjednik, zamjenik predsjednika i članovi Komisije ne mogu:

a) biti u međusobnom srodstvu ili braku,

b) biti lica koja su kažnjavana za djela koja su nespojiva sa radom u Komisiji,

v) obavlјati dužnost u političkoj stranci i učestvovati u političkim aktivnostima koje su nespojive sa radom u Komisiji,

g) posjedovati, direktno ili indirektno, udio ili akcije u kapitalu pravnih lica, kojima Komisija daje dozvolu za obavlјanje poslova,

d) biti članovi organa pravnih lica kojima Komisija daje dozvolu za obavlјanje poslova ili djelatnosti, kao ni emitenata hartija od vrijednosti,

đ) obavlјati djelatnost ili provoditi aktivnosti koje su u suprotnosti sa načelima zaštite investitora ili samostalnosti rada Komisije.

Navedena ograničenja primjenjuju se i na zaposlene u Komisiji.

Pored toga, posebnim etičkim pravilima detalјno su uređene sve obaveze, ograničenja i odgovornosti članova i zaposlenih u Komisiji, a s cilјem postizanja što većeg stepena povjerenja u tržište hartija od vrijednosti.

## Organizaciona struktura Komisije

Sa stanovišta organizacione strukture, Komisiju čine četiri sektora i Sekretarijat.

Slika 1. Organizaciona struktura Komisije

U okviru organizacionih cjelina Komisije, obavlјaju se slijedeći poslovi:

* priprema nacrta i prijedloga propisa koje donosi Komisija,
* priprema prijedloga mišlјenja i stavova Komisije,
* obrada zahtjeva za davanje odobrenja i dozvola ovlašćenim učesnicima i emitentima,
* praćenje izvršenja rješenja,
* vođenje odgovarajućih registara,
* praćenje objavlјivanja finansijskih i drugih poslovnih informacija emitenata i ovlašćenih učesnika,
* kontrola izvršavanja obaveza i poslovanja ovlašćenih učesnika,
* davanje saglasnosti na akte ovlašćenih učesnika i
* prikuplјanje informacija i izrada izvještaja o stanju i problematici iz svoje oblasti.

Sekretarijat kao poseban organizacioni dio obavlјa poslove koji su od zajedničkog interesa za Komisiju u cjelini i čijim se vršenjem obezbjeđuje nesmetan, efikasan i usklađen rad svih organizacionih dijelova, kao i stručno-operativne poslove pravne i ekonomske prirode, finansijsko-materijalne poslove, informatičke, dokumentacione, statističko-evidencione, kancelarijske, birotehničke i poslove tekućeg i investicionog održavanja i obezbjeđivanja drugih uslova rada.

# STATISTIČKI PODACI O RADU KOMISIJE

## Sjednice Komisije

|  |  |
| --- | --- |
| Opis | Broj |
| 1. Održane sjednice | 48 |
| 1. Doneseni akti: | 366 |
| a) Predsjednik | - |
| b) Sekretarijat | 65 |
| v) Emisija hartija od vrijednosti | 85 |
| g) Razvoj i međunarodna saradnja | 5 |
| d) Izdavanje dozvola i saglasnosti učesnicima na tržištu | 129 |
| đ) Nadzor | 82 |

Tabela 1. Pregled održanih sjednica Komisije u 2024. godini po tačkama dnevnog reda

|  |  |
| --- | --- |
| Opis | Broj |
| 1. Pravilnici | 8 |
| 1. Odluke | 4 |
| 1. Rješenja | 176 |
| a) Sektor za emisiju hartija od vrijednosti | 66 |
| b) Sektor za izdavanje dozvola i saglasnosti učesnicima na tržištu | 89 |
| v) Sektor za nadzor | 21 |
| 1. Zaklјučci | 17 |
| 1. Dopisi | 7 |
| 1. Zapisnici | 46 |
| 1. Informacije | 17 |
| 1. Izvještaji | 33 |
| 1. Zahtjevi | 3 |
| 1. Interni akti | 1 |
| 1. Odgovori | 4 |
| 1. Odgovori na upit | 31 |
| 1. Odgovori na tužbu | 1 |
| 1. Odgovori na zahtjev | 1 |
| 1. Polugodišnja informacija | 1 |
| 1. Program rada | 1 |
| 1. Prekršajni postupci | 1 |
| 1. Obavještenja | 8 |
| 1. Ostalo | 4 |
| 1. Analize | 2 |
| Ukupno | 366 |

Tabela 2. Struktura i broj donesenih akata u 2024. godini iz nadležnosti Komisije

Iz prikazanih tabela vidlјivo je da je u toku 2024. godine održano 48 sjednica na kojima je doneseno 366 akata. Takođe je važno istaknuti da podatak o 176 donesenih rješenja ukazuje na visok stepen aktivnosti Komisije o pitanju rješavanja pojedinačnih slučajeva iz oblasti izdavanja dozvola i saglasnosti učesnicima na tržištu, emisije hartija od vrijednosti i nadzora.

## Registri i evidencije Komisije

Komisija vodi odgovarajuće registre učesnika na tržištu, i to:

1. Registar emitenata,
2. Registar kvalifikovanih investitora,
3. Registar investicionih fondova i društava za upravlјanje,
4. Registar ovlašćenih učesnika, odnosno berzanskih posrednika, kastodi banaka, brokera, investicionih savjetnika i investicionih menadžera.
5. Registar društava za faktoring.

Upisi u registre vrše se na osnovu riješenih zahtjeva, kao i obavještenja koja su učesnici obavezni da blagovremeno dostavlјaju Komisiji.

|  |  |  |
| --- | --- | --- |
| Naziv registra | Broj upisa | |
| **2024.** | **2001 - 2024.** |
| Registar emitenata | 2 | 1.058 |
| Promjena podataka u Registru emitenata | 94 | 3.238 |
| Brisanje emitenata iz Registra emitenata | 18 | 494 |
| Registar društava za upravlјanje investicionim fondovima | 1 | 39 |
| Registar investicionih fondova | 1 | 68 |
| Registar pravnih lica ovlaštenih za poslovanje sa hartijama od vrijednosti | 0 | 57 |
| Upis u Registar društava za faktoring | 2 | 5 |
| Registar izdatih uvjerenja o položenom stručnom ispitu za sticanje zvanja broker | 6 | 201 |
| Registar izdatih uvjerenja o položenom stručnom ispitu za sticanje zvanja investicioni savjetnik | 2 | 9 |
| Registar izdatih uvjerenja o položenom stručnom ispitu za sticanje zvanja investicioni menadžer | 9 | 243 |
| Registar izdatih dozvola za obavlјanje poslova brokera | 1 | 244 |
| Registar izdatih dozvola za obavlјanje poslova investicionog savjetnika | 0 | 21 |
| Registar izdatih dozvola za obavlјanje poslova investicionog menadžera | 6 | 304 |
| Evidencija pružalaca usluga povezanih sa virtuelnim valutama | 2 | 8 |

Tabela 3. Pregled registara i evidencija Komisije u 2024. godini i periodu 2001 - 2024. godine

Na osnovu podataka iz prethodne tabele vidlјivo je da u 2024. godini izvršen upis dva emitenta, dok je 18 emitenta brisano iz registra emitenata.

Od početka rada Komisije, do poslјednjeg dana izvještajnog perioda upisano je ukupno 1.058 emitenta, te je izvršeno 3.238 promjene podataka, te 494 postupaka brisanja emitenata iz registra emitenata.

Znatan broj emitenata, koji su nakon privatizacije upisani u registar emitenata, je brisan iz registra emitenata i poslјedično delistiran sa trgovanja na Banjalučkoj berzi, zbog okončanja postupka stečaja prestankom rada društva, likvidacije, po osnovu statusnih promjena, te promjene pravne forme nakon istiskivanja manjinskih akcionara.

|  |  |  |  |
| --- | --- | --- | --- |
| Godina | Broj upisanih emitenata | Broj promjena podataka | Broj brisanih emitenata |
| 2019. | 7 | 93 | 23 |
| 2020. | 7 | 91 | 16 |
| 2021. | 10 | 183 | 30 |
| 2022. | 8 | 173 | 34 |
| 2023. | 2 | 106 | 11 |
| 2024. | 2 | 94 | 18 |
| Ukupno | 36 | 740 | 132 |

Tabela 4. Uporedni pregled evidencija podataka u registru emitenata u periodu od 2019. do 31.12.2024. godine

# EMISIJA HARTIJA OD VRIJEDNOSTI

Postupak emisije podrazumijeva skup radnji koje emitent preduzima u svrhu prikuplјanja sredstava prodajom hartija od vrijednosti prvim imaocima, uz obavezu da svakom od njih omogući ostvarivanje prava iz hartije od vrijednosti koju emituje.

Prema odredbama Zakona o tržištu hartija od vrijednosti i Pravilnika o uslovima i postupku emisije hartija od vrijednosti[[2]](#footnote-2), emisija hartija od vrijednosti može se izvršiti:

1. **javnom ponudom**, u kojoj se upis i uplata hartija od vrijednosti vrši na osnovu javnog poziva neodređenom broju lica, pri čemu postoji obaveza emitenta da objavi prospekt, te
2. **bez obaveze objavlјivanja prospekta**, pri čemu postoji obaveza emitenta da obavijesti Komisiju o donesenoj odluci o emisiji, te podnese prijavu za upis emisije u Registru emitenata, a u emisiji učestvuje ograničen broj investitora.

U slučaju da se postupak emisije odvija javnom ponudom, emitent podnosi Komisiji zahtjev za odobrenje prospekta. U postupku odobravanja ovih zahtjeva Komisija cijeni, uz potpunost i urednost podnesene dokumentacije i elemente sadržane u odluci o emisiji sa aspekta ravnopravnosti akcionara i zaštite njihovih prava u pogledu informisanosti.

Emisija bez obaveze objavlјivanja prospekta, podrazumijeva:

a) ponudu koja je upućena samo kvalifikovanim investitorima,

b) ponudu koja je upućena fizičkim ili pravnim licima u Bosni i Hercegovini čiji broj ne može biti veći od deset, a koji nisu kvalifikovani investitori,

v) ponudu koja je upućena investitorima koji će za upisane hartije od vrijednosti uplatiti iznos od najmanje 100.000 KM po investitoru za svaku pojedinačnu ponudu,

g) ponudu hartija od vrijednosti čija pojedinačna nominalna vrijednost iznosi najmanje 100.000 KM,

d) ponudu sa ukupnom vrijednosti za hartije od vrijednosti koja je manja od 1.000.000 KM, pri čemu se ovaj iznos računa tokom perioda od godinu dana,

đ) instrumenata tržišta novca,

e) ponudu akcija koje se emituju u zamjenu za već emitovane akcije iste klase ukoliko emisija takvih novih akcija ne podrazumijeva povećanje osnovnog kapitala društva,

ž) hartije od vrijednosti koje se nude, dodjelјuju ili će biti dodijelјene u postupku statusnih promjena društava, pod uslovom da za te hartije od vrijednosti postoji dokument sa podacima koje Komisija smatra ekvivalentnim podacima iz prospekta, uzimajući u obzir odredbe zakona kojim se uređuje poslovanje privrednih društava,

z) akcije koje se nude, dodjelјuju ili će biti dodijelјene bez naknade postojećim akcionarima ili kao dividende isplaćene u vidu akcija iste klase, kao i akcije u vezi sa kojima su dividende isplaćene, pod uslovom da postoji dokument sa podacima o broju i pravima iz akcija, kao i razlozima i detalјima u vezi sa ponudom,

i) hartije od vrijednosti koje nudi ili će ponuditi emitent čije su hartije od vrijednosti uklјučene na berzu, odnosno drugo uređeno javno tržište ili društvo koje je povezano sa emitentom, a koje nudi ili će ponuditi sadašnjim ili bivšim članovima uprave ili zaposlenima, pod uslovom da postoji dokument sa podacima o broju i prirodi hartija od vrijednosti, kao i razlozima i detalјima koji se odnose na ponudu.

Kod ove vrste emisije emitent je obavezan da, u određenom roku (sedam dana od dana donošenja odluke) obavijesti Komisiju o donesenoj odluci o emisiji, te dostavi odluku i druge priloge. Emitent koji je emitovao vlasničke hartije od vrijednosti u skladu sa stavom 1. tačke a) do d) člana 60. Zakona, a kojim su propisane ove vrste emisija, dužan je da, najkasnije u roku od jedne godine od upisa tih hartija od vrijednosti u Registar emitenata kod Komisije, objavi prospekt.

Emitent koji je emitovao dužničke hartije od vrijednosti u skladu sa stavom 1. tačke a) do d) navedenog člana može da ih uvrsti na berzu ili drugo uređeno javno tržište samo pod uslovom da za tu vrstu i klasu hartija od vrijednosti objavi prospekt ili da ih uvrsti na poseban tržišni segment berze ili drugog uređenog javnog tržišta bez obaveze objavlјivanja prospekta, pod uslovom da takvom tržišnom segmentu pristup za trgovanje imaju samo kvalifikovani investitori u smislu odredaba ovog zakona.

U ovom postupku Komisija cijeni da li su odluke donesene na način i po postupku utvrđenom Zakonom i drugim propisima, a svojim aktom potvrđuje izvršenje obaveze emitenta da dostavi obavještenje za ovakvu emisiju, te evidentira podatke o emisiji u Registru emitenata.

U 2024. godini odobren je 21 prospekt za emisiju hartija od vrijednosti, a do kraja godine realizovane su 23 emisije hartija od vrijednosti, 18 sa prospektom i 5 emisija koje se vrše bez obaveze izrade i objavlјivanja prospekta.

|  |  |  |  |
| --- | --- | --- | --- |
| Vrsta emisije | | Broj emisija | Ukupan obim emisija (KM) |
| I Emisije sa obavezom objavlјivanja prospekta | | **18** | **79.133.333** |
| II Emisija bez obaveze objave prospekta: | | **5** | **408.786.949** |
| 1. | Ponuda za investitore koji će uplatiti najmanje 100.000 KM za svaku pojedinačnu ponudu | 1 | 5.000.000 |
| 2. | Emisija bez obaveze objavlјivanja prospekta - pretvaranje rezervi i neraspoređene dobiti u osnovni kapital | 1 | 744.984 |
| 3. | Emisija novih akcija prilikom konverzije potraživanja u ulog | 1 | 334.052.579 |
| 4. | Emisije akcija u postupku smanjenja osnovnog kapitala | 2 | 68.989.386 |
| Ukupno | | 23 | 487.920.282 |

Tabela 6. Zbirni pregled emisija hartija od vrijednosti po vrsti u 2024. godini

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| R. br. | Emitenti | | Redni broj emisije i vrsta emitovane hartije | | | Obim emisije  (KM) | | Uplaćeno (KM) |
| EMISIJE SA OBAVEZOM OBJAVLjIVANјA PROSPEKTA | | | | | | | | |
| 1. | Mikrokreditno društvo „Credis“ akcionarsko društvo Banja Luka | | 11 (obveznice) | | | 2.000.000 | | 2.000.000 |
| 2. | Mikrokreditno društvo „PRO FIN“ d.o.o. Istočno Sarajevo | | 9 (obveznice) | | | 2.650.000 | | 2.650.000 |
| 3. | Akcionarsko društvo za proizvodnju i trgovinu „Mlinpek“ Prnjavor | | 4 (obveznice) | | | 4.583.333 | | 1.099.999 |
| 4. | Mikrokreditno društvo „Privrednik“ d.o.o. Bijelјina | | 4 (obveznice) | | | 2.000.000 | | 2.000.000 |
| 5. | „NAŠA BANKA“ a.d. Banja Luka | | 2 (obveznice) | | | 4.200.000 | | 3.377.000 |
| 6. | Društvo polјoprivredne djelatnosti „Castellina Srpska“ d.o.o. Modriča | | 1 (obveznice) | | | 3.500.000 | | 3.500.000 |
| 7. | Mikrokreditno društvo „Taurus“ d.o.o. Banja Luka | | 6 (obveznice) | | | 2.000.000 | | 2.000.000 |
| 8. | Akcionarsko društvo Olimpijski centar „Jahorina“ Pale | | 6 (akcije) | | | 29.000.000 | | 26.293.437 |
| 9. | Mikrokreditno društvo „PRO FIN“ d.o.o. Istočno Sarajevo | | 10 (obveznice) | | | 3.000.000 | | 3.000.000 |
| 10. | Mikrokreditno društvo „Credis“ akcionarsko društvo Banja Luka | | 12 (obveznice) | | | 2.000.000 | | 2.000.000 |
| 11. | Mikrokreditno društvo „Auris“ akcionarsko društvo Banja Luka | | 2 (obveznice) | | | 1.000.000 | | 1.000.000 |
| 12. | Operater distributivnog sistema „Elektrokrajina“ akcionarsko društvo Banja Luka | | 2 (obveznice) | | | 10.000.000 | | 10.000.000 |
| 13. | Mikrokreditno društvo „PRO FIN“ d.o.o. Istočno Sarajevo | | 11 (obveznice) | | | 2.700.000 | | 2.700.000 |
| 14. | „Niskogradnja“ d.o.o. za građevinarstvo i usluge Laktaši | | 4 (obveznice) | | | 3.000.000 | | 3.000.000 |
| 15. | Mikrokreditno društvo „Taurus“ d.o.o. Banja Luka | | 7 (obveznice) | | | 1.500.000 | | 1.500.000 |
| 16. | Mikrokreditno društvo „Privrednik“ d.o.o. Bijelјina | | 5 (obveznice) | | | 1.500.000 | | 1.500.000 |
| 17. | Mikrokreditno društvo „Credis“ akcionarsko društvo Banja Luka | | 13 (obveznice) | | | 2.000.000 | | 2.000.000 |
| 18. | Mikrokreditno društvo "PRO FIN" d.o.o. Istočno Sarajevo | | 12 (obveznice) | | | 2.500.000 | | 2.240.000 |
| EMISIJE BEZ OBAVEZE OBJAVLjIVANјA PROSPEKTA | | | | | | | | |
| Ponuda za investitore koji će uplatiti najmanje 100.000 KM za svaku pojedinačnu ponudu | | | | | | | | |
| 19. | „Naša banka“ a.d. Banja Luka | | 23 (akcije) | | | 5.000.000 | | 5.000.000 |
| Emisija bez obaveze objavlјivanja prospekta - pretvaranje rezervi i neraspoređene dobiti u osnovni kapital | | | | | | | | |
| 20. | „FRATELLO TRADE“ preduzeće za proizvodnju, promet i usluge a.d. Banja Luka | | 10 (akcije) | | | - | | 744.984 |
| Emisija novih akcija prilikom konverzije potraživanja u ulog | | | | | | | | |
| 21. | „Želјeznice Republike Srpske“ a.d. Doboj | | 3 (akcije) | | | - | | 334.052.579 |
| Smanjenje kapitala | | | | | | | | |
| RR. br. | **Naziv emitenta** | **Redni broj emisije** | | **Obim emisije**  **(u KM)** | **Osnovni kapital prije smanjenja (u KM)** | | **Iznos smanjenja kapitala (u KM)** | |
|
| 22. | „Unicep company“ trgovinsko i uslužno akcionarsko društvo Banja Luka | 2 (akcije) | | 1.300.271 | 1.587.575 | | 287.304 | |
| 23. | Mješoviti Holding „Elektroprivreda Republike Srpske“ - Matično preduzeće a.d. Trebinje - Zavisno preduzeće „Rudnik i Termoelektrana Uglјevik“ A.D. Uglјevik | 2 (akcije) | | 67.689.115 | 256.013.165 | | 188.324.050 | |

Tabela 7. Analitički pregled pojedinačnih emisija hartija od vrijednosti po vrsti u 2024. godini (u KM)

# IZVJEŠTAVANјE I OBJAVLjIVANјE INFORMACIJA OD STRANE EMITENATA HARTIJA OD VRIJEDNOSTI KOJE SU PREDMET JAVNE PRODAJE

Pravilnikom o izvještavanju i objavlјivanju informacija od strane emitenata hartija od vrijednosti koje su predmet javne prodaje[[3]](#footnote-3), detalјno je regulisan način izvršavanja obaveza akcionarskih društava i emitenata čije su hartije od vrijednosti predmet javne ponude[[4]](#footnote-4).

Emitenti, čije su hartije od vrijednosti uvrštene na službeno berzansko tržište, prema članu 284. Zakona o tržištu hartija od vrijednosti i članu 2. stav 1. Pravilnika o izvještavanju i objavlјivanju informacija od strane emitenata hartija od vrijednosti koje su predmet javne prodaje, obavezni su da objavlјuju:

a) godišnje (uklјučujući i konsolidovane finansijske izvještaje u slučaju da ih, po računovodstvenim propisima, izrađuju), polugodišnje i tromjesečne finansijske izvještaje,

b) revizorske izvještaje,

v) izvještaje o poslovanju i o značajnim događajima i radnjama koje utiču na poslovanje emitenta,

g) izjavu o usklađenosti postupanja sa kodeksom ponašanja odnosno standardima korporativnog upravlјanja,

d) poseban izvještaj revizora u skladu sa zahtjevima Komisije,

dok su emitenti, čijim se hartijama od vrijednosti trguje na slobodnom tržištu, prema članu 285. Zakona o tržištu hartija od vrijednosti i članu 2. stav 2. Pravilnika o izvještavanju i objavlјivanju informacija od strane emitenata hartija od vrijednosti koje su predmet javne prodaje, obavezni da objavlјuju:

a) godišnje finansijske izvještaje (uklјučujući i konsolidovane finansijske izvještaje u slučaju da ih, po računovodstvenim propisima, izrađuju),

b) revizorske izvještaje,

v) izvještaje o poslovanju i o značajnim događajima i radnjama koje utiču na poslovanje emitenta,

a u slučaju da sastavlјaju i izvještaje koje sastavlјaju emitenti čije su hartije od vrijednosti uvrštene na službeno berzansko tržište, obavezni su da ih objavlјuju u skladu sa odredbama tog pravilnika.[[5]](#footnote-5)

Emitentima je omogućeno da finansijske, revizorske i izvještaje o poslovanju i o značajnim događajima dostavlјaju elektronskim sredstvima komunikacije. Navedene izvještaje Banjalučka berza besplatno objavlјuje u okviru informacionog portala institucija tržišta kapitala (Komisije za hartije od vrijednosti, Banjalučke berze i Centralnog registra hartija od vrijednosti).

Stavom 2. člana 26. Zakona o računovodstvu i reviziji Republike Srpske[[6]](#footnote-6) omogućen je besplatan uvid u osnovne podatke iz preuzetih finansijskih izvještaja na internet stranici Agencije za posredničke, informatičke i finansijske usluge (APIF).

Veći dio preostalih obaveza za emitenta, realizuju i same institucije tržišta kapitala u ime emitenata, pa se većina navedenih izvještaja i podataka u tim izvještajima preuzimaju iz Registra emitenata hartija od vrijednosti koji vodi Komisija (opšti podaci o emitentima, podaci o upravi i odborima, podaci o povezanim pravnim licima i podaci o emisiji hartija od vrijednosti, različite vrste rješenja itd.) i Centralnog registra hartija od vrijednosti (podaci o vlasnicima i vlasničkoj strukturi). Na ovaj način, tržištu je omogućena veća efikasnost pri disperziji informacija, koje su jednostavno i besplatno dostupne svim zainteresovanim stranama, praktično bez troškova za emitente.

Dio navedenih informacija, koje su predmet javne objave, poput onih iz finansijskih izvještaja i prometu emitovanih hartija na Banjalučkoj berzi su raspoložive i na engleskom jeziku.

U 2024. godini Banjalučka berza je samostalno i prema zahtjevima emitenata objavila 1.303 korporativne novosti, uglavnom saziva za skupštinu akcionara, prijedloga odluka i odluka skupštine akcionara, obavještenja o sticanju akcija, javnih ponuda za preuzimanje, mišlјenja o ponudi za preuzimanje i drugih značajnih događaja. Dio tih informacija preuziman je iz dnevnih novina, dok su ostale informacije dobijene od emitenata. Ukupan broj objava na portalu Banjalučke berze u izvještajnom periodu je  iznosio 2.370, odnosno u prosjeku svaki radni dan objavlјivano je oko 9 objava. U navedene objave nisu uklјučene kursne liste, statistički i drugi izvještaji Banjalučke berze u vezi sa trgovanjem.

U 2024. godini objavlјeno je 175 izvještaja revizora o finansijskim izvještajima (uklјučujući i one koji nisu za 2023. godinu), 33 nerevidiranih godišnjih finansijskih izvještaja za 2023. godinu emitenata koji su listirani na službenom berzanskom tržištu, te 138 nerevidiranih finansijskih izvještaja za 2023. godinu za emitente čije su akcije uvrštene na slobodno tržište.

Iako informacioni portal tržišta kapitala u Republici Srpskoj raspolaže sa znatnim brojem nominalno relevantnih informacija o emitentima i dalјe postoji potreba da privredni subjekti koji su na tržište kapitala dospjeli posredstvom privatizacionih procesa ostvare veći kredibilitet sa stanovišta poštovanja standarda pri upravlјanju akcionarskim društvima. Naime, legitimitet njihovog pojavlјivanja na tržištu hartija od vrijednosti sa zahtjevom za prikuplјanje novčanih sredstava prodajom hartija od vrijednosti zavisi od mogućnosti investitora da dobiju relevantne informacije, ali i efikasnu zaštitu sopstvenih interesa.

# PREUZIMANJE AKCIONARSKIH DRUŠTAVA

Postupak preuzimanja otvorenih akcionarskih društava obavlјa se u skladu sa Zakonom o preuzimanju akcionarskih društava[[7]](#footnote-7), čije odredbe omogućavaju manjinskim, ali i drugim akcionarima da, u postupku preuzimanja društva po unaprijed utvrđenim uslovima prodaju akcije emitenata u kojima nemaju znatnijeg uticaja na upravlјanje, ili drugih interesa. Važnost ovog zakona na nelikvidnim tržištima, poput našeg, posebno je naglašena, s obzirom da je broj zainteresovanih investitora za pojedine emitente relativno mali, često sveden samo na jednog kupca.

Otvorena akcionarska društva[[8]](#footnote-8) su sadašnji pravni status stekla u procesu privatizacije. Relativno velika disperzija vlasništva, uzrokovana masovnom vaučerskom privatizacijom, čak i u malim preduzećima (posmatrano sa aspekta veličine kapitala) imala je za poslјedicu veći broj preuzimanja u ranijim izvještajnim periodima. Ipak, tokom poslјednjih godina primjetan je očekivani trend smanjenja ovih postupaka, jer je konsolidacija vlasništva u najvećem broju emitenata završena, a postupci preuzimanja se obavlјaju samo da bi se prešao „prag“ od 90%, što bi omogućilo provođenje postupka istiskivanja manjinskih akcionara (prema članu 438. stav 1. Zakona o privrednim društvima) i kasnije zatvaranje akcionarskih društva ili promjenu pravne forme, te delistiranje hartija sa Berze.

U toku 2024. godine postupak preuzimanja je okončan u 11 slučajeva.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| R. br. | | Akcionarsko društvo (emitent) | Osnovni kapital emitenta (KM) | Ponudilac i lice/lica koja s ponudiocem zajednički djeluju | Cijena u postupku preuzimanja  (KM) | Procenat akcija s pravom glasa u vlasništvu ponudioca | | | |
| **prije preuzimanja** | | **nakon preuzimanja** | |
| Ponudilac stekao preko 75% vlasništva emitenta | | | | | | | | | |
| 1. | | „Zvornik stan“ a.d.Zvornik | 1.603.088 | Grad Zvornik | 0,2135 KM | 69,5626% | | 77,9377% | |
| 2. | | „MF banka“ A.D. Banja Luka | 485.185 | „MF grupa“ d.o.o. Banja Luka | 193,27 KM | 94,8720% | | 94,8720% | |
| 3. | | „Boksit“ a.d. Milići | 17.013.168 | „Pavgord“ d.o.o. Foča | 0,40 KM | 71,5209% | | 87,9058% | |
| 4. | | „Farma koka nosilјa“ a.d. Milići | 2.221.561 | „Mileks“ d.o.o. Milići | 0,179 KM | 97,1204% | | 97,4525% | |
| 5. | | „Potkozarje“ a.d. Gradiška II | 5412948,00 | Dubravko Posavec | 1,08 KM | 82,8225% | | 84,3932% | |
| Ponudilac stekao manje od 75% vlasništva emitenta | | | | | | | | | |
| 6. | „Jelšingrad Livar livnica čelika“ a.d. Banja Lu9ka | | 35.262.434 | „ BLL Steel“ d.o.o. Banja Luka | 0,002 KM | | 0,0000% | | 68,0343% |
| Ponudilac i lica koja zajednički djeluju sa ponudiocem, stekli više od 75 % vlasništva emitenta | | | | | | | | | |
| 77. | | „Predionica“ a.d. Trnovo | 2.246.277 | Ćuk Dejan | 0,3132 KM | 15,0000% | | 16,3084% | |
| „Trustegic“ d.o.o. Istočna Ilidža | 4,9025% | | 4,9025% | |
| Sagmaister Boštjan | 17,8785% | | 17,8785% | |
| Tranzit d.o.o Ljublјana | 29,999% | | 29,9990% | |
| Martini Jožef | 24,9839% | | 24,9839% | |
| 78. | | „Mlinpek“ a.d. Prnjavor | 7.111.440 | „Bisprom“ d.o.o. Prnjavor | 0,24 KM | 80,2090% | | 89,7162% | |
| Stanić Miladin | 0,6749% | | 0,6749% | |
| 89. | | PD „Napredak“ a.d. Pelagićevo | 6.015.177 | „Castellina Srpska” d.o.o. Modriča | 0,432 KM | 68,8098% | | 68,8634% | |
| Đurić Sladomir | 28,6326% | | 28,6326% | |
| 810. | | „Želјeznice Republike Srpske“ a.d. Doboj | 334.102.579 | Vlada Republike Srpske | 1,00 KM | 99,9850% | | 99,9850% | |
| Akcijski fond Republike Srpske a.d. Banja Luka | 0,0096% | | 0,0096% | |
| Fond za restituciju Republike Srpske a.d. Banja Luka | 0,0007% | | 0,0007% | |
| Ponudilac i lica koja zajednički djeluju sa ponudiocem, stekli manje od 75 % vlasništva emitenta | | | | | | | | | |
| 111. | | PD „Semberija“ a.d. Bijelјina | 33.560.000 | Oktan promet d.o.o. Bijelјina | 0,0816 KM | 38,6017% | | 38,6196% | |
| Šipad komers d.o.o. Bijelјina | 25,0835% | | 25,0835% | |

Tabela 8. Pregled završenih postupaka preuzimanja akcionarskih društava u 2024. godini

Navedeni pokazatelјi govore u prilog konstataciji da je vlasnička konsolidacija u značajnoj mjeri okončana, te da se mehanizam ponude za preuzimanje koristi samo kao prethodna faza za istiskivanje manjinskih akcionara i promjenu oblika ili pravne forme akcionarskog društva.

U 2024. godini Komisija je utvrdila postojanje obaveze za objavlјivanje javne ponude za preuzimanje u dva slučaja, usvojila jedan odgovor na tužbu u upravnom sporu protiv akta Komisije kojim je utvrđena obaveza objavlјivanja ponude za preuzimanje, jedan odgovor na zahtjev za vanredno preispitivanje sudske odluke, jedan zahtjev za vanredno preispitivanje sudske odluke i odgovor na jedan upit iz oblasti preuzimanja akcionarskih društava.

# PROMJENA OBLIKA AKCIONARSKOG DRUŠTVA I PROMJENA PRAVNE FORME

Zakonom o privrednim društvima[[9]](#footnote-9) uređena je mogućnost promjene oblika akcionarskog društva (odredbom člana 189. i 191a), kao i mogućnost promjene pravne forme akcionarskog društva (odredbe članova 421. – 425.). Na osnovu ovlašćenja iz člana 191a. stav 4. i člana 421. stav 5. tog zakona, Komisija je dodatno uredila ovu oblast donošenjem Pravilnika o uslovima i postupku pretvaranja zatvorenog akcionarskog društva u otvoreno, odnosno otvorenog akcionarskog društva u zatvoreno i promjeni pravne forme akcionarskog društva[[10]](#footnote-10).

U 2024. godini Komisija je upisala četiri promjene pravne forme akcionarskog društva u društvo sa ograničenom odgovornošću, a promjena oblika akcionarskog društva (otvorenog u zatvoreno) nije bilo.

U periodu važenja aktuelnog Zakona o privrednim društvima, od kada je čitav proces i započeo, pravnu formu otvorenog akcionarskog društva u društvo sa ograničenom odgovornošću promijenilo je ukupno 108 društava, dok je 16 društava promijenilo oblik organizovanja – iz otvorenog u zatvoreno akcionarsko društvo. Sva pomenuta društva su delistirana iz berzanskog sistema trgovanja.

|  |  |  |  |  |  |  |
| --- | --- | --- | --- | --- | --- | --- |
| Godine | 2019. | 2020. | 2021. | 2022. | 2023. | 2024. |
| Promjene oblika organizovanja a.d. - iz otvorenog u zatvoreno | 1 | 1 | 1 | 1 | 2 | 0 |
| Promjene pravne forme – iz a.d. u d.o.o. | 6 | 3 | 6 | 7 | 5 | 4 |

Tabela 9. Broj postupaka promjene oblika organizovanja akcionarskog društva i promjena pravne forme iz akcionarskog društva u društvo sa ograničenom odgovornošću

Uređivanjem ove oblasti, stvoreni su preduslovi za otvorena akcionarska društva koja nemaju interes ili uslove za ovakvu pravnu formu, da mogu da je promijene odnosno da se isklјuče iz berzanskog sistema trgovanja.

# IZDAVANJE DOZVOLA I SAGLASNOSTI UČESNICIMA NA TRŽIŠTU

## Izdavanje dozvola i saglasnosti učesnicima na tržištu u skladu sa Zakonom o tržištu hartija od vrijednosti

U skladu sa Zakonom o tržištu hartija od vrijednosti, Komisija za hartije od vrijednosti je nadležna da daje dozvole za rad, odnosno poslovanje (u sklopu kojih se izdaju i saglasnosti na opšta akta, te izmjene i dopune istih): berzanskim posrednicima, bankama za obavlјanje kastodi poslova, berzi i drugom uređenom javnom tržištu, Centralnom registru hartija od vrijednosti, kao i organima tih društava (direktoru, članovima upravnog odbora, članovima nadzornog odbora), te fizičkim licima za obavlјanje poslova sa hartijama od vrijednosti, kod tih pravnih lica, u slјedećim zvanjima: broker, investicioni savjetnik i investicioni menadžer.

Komisija izdaje dozvolu berzanskim posrednicima u skladu sa članom 62. Zakona o tržištu hartija od vrijednosti, i to za brokerske poslove, dilerske poslove, poslove podrške tržištu, poslove upravlјanja portfelјom, poslove agenta emisije, poslove preuzimanja emisije, poslove investicionog savjetovanja i kastodi poslove.

U postupku rješavanja navedenih podnesaka, Komisija primjenjuje i odredbe Pravilnika o poslovanju berzanskih posrednika[[11]](#footnote-11), te Pravilnika o uslovima i postupku izdavanja dozvole berzanskom posredniku za obavlјanje poslova sa hartijama od vrijednosti[[12]](#footnote-12).

|  |  |  |  |  |
| --- | --- | --- | --- | --- |
| R. b. | Naziv berzanskog posrednika | Datum osnivanja | Poslovi obuhvaćeni dozvolom | Važenje dozvole |
| 1. | Nova banka a.d. Banja Luka, Filijala za poslove sa hartijama od vrijednosti Nova Broker | 19.04.2001. | Brokerski poslovi | 19.04.2026. |
| Dilerski poslovi |
| 2. | Eurobroker a.d. Banja Luka | 24.04.2001. | Brokerski poslovi | 12.07.2026. |
| Dilerski poslovi |
| Poslovi agenta emisije |
| Poslovi investicionog savjetovanja |
| 3. | Monet Broker a.d.  Banja Luka | 18.01.2007. | Brokerski poslovi | 03.12.2027. |
| Dilerski poslovi |
| Poslovi agenta emisije |
| Poslovi investicionog savjetovanja |
| Poslovi podrške tržištu |
| Poslovi upravlјanja portfelјom |
| 4. | Raiffeisen Capital a.d.  Banja Luka | 02.02.2007. | Brokerski poslovi | 29.01.2028. |
| 5. | Advantis Broker a.d.  Banja Luka | 05.03.2007. | Brokerski poslovi | 22.12.2026. |
| Dilerski poslovi |
| Poslovi agenta emisije |
| Poslovi investicionog savjetovanja |
| Poslovi podrške tržištu |
| Poslovi upravlјanja portfelјom |

Tabela 10. Pregled berzanskih posrednika koji su imali dozvolu za obavlјanje poslova sa hartijama od vrijednosti na dan 31.12.2024. godine

U 2024. godini produžene su dvije dozvole za obavlјanje poslova sa hartijama od vrijednosti i jednom društvu je izdato rješenje sa nalogom kojim je naloženo da se poslovanje društva uskladi sa Zakonom. Izdata je i saglasnost na imenovanje direktora brokersko-dilerskog društva. Takođe, izdata je i jedna dozvola za sticanje kvalifikovanog učešća u brokersko-dilerskom društvu.

Komisija izdaje bankama dozvolu za obavlјanje kastodi poslova**,** u skladu sa članom 128. Zakona o tržištu hartija od vrijednosti.

|  |  |  |
| --- | --- | --- |
| Naziv banke koja ima dozvolu za obavlјanje kastodi poslova | Datum izdavanja | Važenje dozvole |
| [Raiffeisen Bank](http://10.0.0.209/Ucesnici/KastodiFull.aspx?id=d8a30101-29ba-43c9-a438-17df3f451177) d.d. BiH | 05.01.2010. | 05.01.2028. |
| [Nova banka a.d. Banja Luka](http://10.0.0.209/Ucesnici/KastodiFull.aspx?id=5c611be4-09f2-40b0-bb41-7020c33da71b) | 30.03.2010. | 04.04.2028. |
| [UniCredit Bank d.d. Mostar](http://10.0.0.209/Ucesnici/KastodiFull.aspx?id=28587fa0-7091-4bef-8434-d675ea03a992) | 29.04.2010. | 29.04.2025. |

Tabela 11. Pregled banaka koje su imale dozvolu za obavlјanje kastodi poslova na dan 31.12.2024. godine

U skladu sa članom 143. Zakona o tržištu hartija od vrijednosti Komisija izdaje dozvolu za poslovanje **berzi i drugom uređenom javnom tržištu,** za obavlјanje poslova iz člana 145. istog zakona. Dozvolu za obavlјanje ovih poslova na tržištu hartija od vrijednosti Republike Srpske ima Banjalučka berza hartija od vrijednosti a.d. Banja Luka.

Na tržištu hartija od vrijednosti Republike Srpske poslove iz člana 145. Zakona o tržištu obavlјa Banjalučka berza hartija od vrijednosti. U toku izvještajnog perioda Komisija je dala saglasnost na izbor i imenovanje članova upravnog i nadzornog odbora Berze.

**Centralni registar hartija od vrijednosti** je pravno lice sa javnim ovlašćenjima za poslove iz člana 189. stav 1. Zakona o tržištu hartija od vrijednosti, koje vodi bazu podataka u kojoj se upisuju, vode i čuvaju podaci o hartijama od vrijednosti, vlasnicima, pravima i ograničenjima prava na hartijama od vrijednosti, u skladu sa zakonom, propisima Komisije za hartije od vrijednosti Republike Srpske i opštim aktima Centralnog registra.

Komisija je u januaru 2024. godine uputila obavještenje upravnom odboru Registra u kojem je tražila da se javni konkurs za izbor i imenovanje direktora Registra objavi na naslovnoj internet stranici Registra za vrijeme trajanja rok za podnošenje prijava i da se konkurs objavi u jednom dnevnom listu koji se prodaje na cijeloj teritoriji Republike Srpske. Registar nije postupio u skladu sa obavještenjem Komisije. Registar je podnio zahtjev Komisiji za davanje saglasnosti na imenovanje direktora Registra. Komisija je zaklјučkom zahtjev odbacila kao neuredan, s obzirom da Registar nije postupio u skladu sa navedenim obavještenjem. Komisija je izrekla javne opomene Registru i direktoru Registra, te obavijestila upravni i nadzorni odbor o izrečenim opomenama.

Komisija je odobrila Registru produženje dozvole za obavlјanje poslovanja depozitara investicionih fondova, te dala saglasnost na Pravilnik o izmjenama i dopunama Pravilnika o registraciji i prenosu hartija od vrijednosti Registra.

Komisija je privrednom društvu „Pemaco“ d.o.o. Banja Luka odobrila sticanje akcija Registra. Takođe, odobreno je i otuđenje akcija Registra, privrednom društvu „Green Blue“ d.o.o. Banja Luka. Pored toga, Komisija je donijela zaklјučak kojim se odbacuje zahtjev Registra za davanje saglasnosti na imenovanje vršioca dužnosti direktora Registra.

U skladu sa članom 93. Zakona o tržištu hartija od vrijednosti, Komisija izdaje **fizičkim** **licima** dozvole za obavlјanje poslova sa hartijama od vrijednosti u zvanju brokera, investicionog savjetnika i investicionog menadžera. Pored odredaba Zakona o tržištu, u ovim postupcima, Komisija postupa i u skladu sa Pravilnikom o uslovima i postupku sticanja zvanja i dobijanja dozvole za obavlјanje poslova brokera, investicionog savjetnika i investicionog menadžera[[13]](#footnote-13).

|  |  |  |
| --- | --- | --- |
| Zvanje | Broj lica sa zvanjem | Broj lica sa dozvolom |
| Investicioni menadžer | 244 | 20 |
| Broker | 201 | 13 |
| Investicioni savjetnik | 11 | 3 |
| Ukupno | 456 | 36 |

**Tabela 12.** Broj lica sa odgovarajućim profesionalnim zvanjem i sa dozvolom za obavlјanje poslovanja na dan 31.12.2024. godine

U 2024. godini izdato je šest novih dozvola za obavlјanje poslova sa hartijama od vrijednosti u zvanju investicioni menadžer, dvije nove dozvole za obavlјanje poslova u zvanju investicioni savjetnik i dvije nove dozvole za obavlјanje poslova sa hartijama od vrijednosti u zvanju broker.

Takođe, Komisija je produžilasedam dozvolaza obavlјanje poslova sa hartijama od vrijednosti u zvanju investicionog menadžera i jednu dozvolu za obavlјanje poslova sa hartijama od vrijednosti u zvanju broker, dok je oduzeta jedna dozvola za obavlјanje poslova sa hartijama od vrijednosti u zvanju investicionog menadžera zbog prestanka radnog odnosa, dvije dozvole za obavlјanje poslova u zvanju investicioni savjetnik kao i dvije dozvole za obavlјanje poslova u zvanju broker, zbog prestanka radnog odnosa.

Komisija je krajem 2024. godine donijela Odluku o utvrđivanju ispitnih rokova za 2025. godinu. Takođe, u cilјu promocije i unaprjeđenja tržišta hartija od vrijednosti u Republici Srpskoj, Komisija je donijela Odluku kojom sva zainteresovana lica oslobađa od obaveze plaćanja naknade za polaganje stručnog ispita za sticanje zvanja broker, investicioni savjetnik i investicioni menadžer u 2024. godini.

Usvojen je i jedan odgovor na upit u vezi sa polaganjem ispita za sticanje zvanja investicioni savjetnik

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Vrste dozvola  Izvještajni  period | Investicioni menadžeri | | | Brokeri | | | Investicioni savjetnici | | |
| nove | produžene | oduzete | nove | produžene | oduzete | nove | produžene | oduzete |
| 2019. | 3 | 6 | 2 | 2 | 5 | 1 | 0 | 2 | 0 |
| 2020. | 2 | 6 | 0 | 2 | 3 | 0 | 1 | 1 | 0 |
| 2021. | 6 | 6 | 1 | 2 | 6 | 0 | 0 | 1 | 0 |
| 2022. | 5 | 6 | 3 | 1 | 4 | 0 | 0 | 1 | 0 |
| 2023. | 3 | 6 | 2 | 5 | 5 | 4 | 0 | 1 | 0 |
| 2024. | 6 | 7 | 1 | 2 | 1 | 2 | 2 | 0 | 2 |

**Tabela 13.** Aktivnosti Komisije u vezi sa izdavanjem, produžavanjem i oduzimanjemdozvola za obavlјanje poslova sa hartijama od vrijednosti u periodu od 2019. do 2024. godine

## Izdavanje dozvola i saglasnosti učesnicima na tržištu u skladu sa Zakonom o investicionim fondovima

U skladu sa Zakonom o investicionim fondovima Komisija za hartije od vrijednosti je nadležna za izdavanje:

1) Dozvola društvima za upravlјanje investicionim fondovima za osnivanje i upravlјanje investicionim fondovima;

2) Dozvolu na imenovanje članova uprave društva za upravlјanje;

3) Saglasnost na statusne promjene društva za upravlјanje i investicionog fonda;

4) Odobrenja na prenos administrativnih poslova iz člana 23. Zakona o investicionim poslovima na treća lica;

5) Saglasnosti investicionim fondovima na prospekt i statut, kao i na sve naknadne izmjene tih akata;

6) Saglasnost na imenovanje članova nadzornog odbora investicionog fonda;

7) Dozvola društvima za upravlјanje investicionim fondovima za zaklјučenje ugovora o obavlјanju depozitarnih poslova i promjenu banke depozitara;

8) Odobrenja promotivnih informacija o investicionim fondovima i društvima koja njima upravlјaju.

1. **Društvima za upravlјanje investicionim fondovima**, u skladu sa članom 28. Zakona o investicionim fondovima, Komisija izdaje dozvolu za obavlјanje djelatnosti u vezi sa upravlјanjem investicionim fondovima.

Dozvola za osnivanje i upravlјanje investicionim fondovima se odnosi na zatvorene investicione fondove sa javnom ponudom (član 60. Zakona o investicionim fondovima), otvorene investicione fondove sa javnom ponudom (član 87. Zakona o investicionim fondovima), otvorene investicione fondove sa privatnom ponudom (član 123. Zakona o investicionim fondovima), te otvorene alternativne fondove sa privatnom ponudom (član 195. Zakona o investicionim fondovima).

Dozvolu za osnivanje poslovnice društvu za upravlјanje investicionim fondovima Komisija izdaje na osnovu člana 33. i 34. Zakona o investicionim fondovima.

| R. br. | Naziv društva za upravlјanje (DUIF) i investicionih fondova (IF) kojima upravlјaju | | Datum osnivanja  (upis u sudski registar ili u registar kod Komisije)[[14]](#footnote-14) |
| --- | --- | --- | --- |
| 1. | DUIF „Euroinvestment“ a.d. Banja Luka | | 13.09.2000. |
|  | 1. | Otvoreni akcijski investicioni fond „Euroinvestment fond” | 16.05.2002. (PIF)  31.07.2007. (ZIF)  12.10.2018. (OAIF) |
| 2. | Naziv društva: DUIF „Management solutions“ d.o.o. Banja Luka | | 06.08.2008. |
|  | 2. | Otvoreni mješoviti investicioni fond „Balkan Investment fond“ | 26.06.2002. (PIF)  10.09.2007. (ZIF)  12.10.2018. (OMIF) |
|  | 3. | Otvoreni akcijski investicioni fond „Profit plus“ | 22.05.2002. (PIF)  06.06.2007. (ZIF)  21.06.2018. (OAIF) |
|  | 4. | Otvoreni mješoviti investicioni fond „VB fond“ | 19.06.2002. (PIF)  12.07.2007. (ZIF)  21.06.2018. (OMIF) |
|  | 5. | Otvoreni akcijski investicioni fond „Bors invest fond“ | 16.05.2002. (PIF)  27.07.2007. (ZIF)  12.10.2018. (OAIF) |
|  | 6. | Otvoreni akcijski investicioni fond „Aktiva invest fond“ | 21.05.2002. (PIF)  22.08.2007. (ZIF)  12.10.2018. (OAIF) |
|  | 7. | Otvoreni akcijski investicioni fond „VIB fond“ | 22.05.2002. (PIF)  05.10.2007. (ZIF)  12.10.2018. (OAIF) |
|  | 8. | Otvoreni akcijski investicioni fond „MS Global Equity“ | 26.01.2023. (OAIF) |
|  | 9. | Otvoreni specijalizovani alternativni investicioni fond za ulaganje u potraživanja po datim zajmovima „MS Loans“ | 17.05.2024. |
| 3. | Naziv društva: DUIF „Invest nova“ a.d. Bijelјina | | 01.09.2000. |
|  | 10. | Otvoreni mješoviti investicioni fond „Invest nova“ | 31.05.2002. (PIF)  20.06.2007. (ZIF)  29.09.2017. (OMIF) |
| 4. | Naziv društva: DUIF „Kristal invest“ a.d. Banja Luka | | 08.09.2000. |
|  |  |  |  |
|  | 11. | Otvoreni akcijski investicioni fond „Future fund“ | 20.05.2002. (PIF)  18.06.2007. (ZIF)  17.07.2017. (OAIF) |
|  | 12. | Otvoreni mješoviti investicioni fond „Maximus fund“ | 20.05.2002. (PIF)  18.06.2007. (ZIF)  17.07.2017. (OMIF) |
|  |  |  |  |
| 5. | Naziv društva: DUIF „Polara invest“ a.d. Banja Luka | | 09.10.2000. |
|  | 13. | Otvoreni akcijski investicioni fond Adriatic Balanced | 19.06.2002. (PIF)  21.03.2008. (ZIF)  26.04.2018. (OAIF) |
|  | 14. | Otvoreni akcijski investicioni fond „Jahorina koin“ | 04.11.2002. (PIF)  28.12.2007. (ZIF)  12.10.2018. (OAIF) |
| 6. | Naziv društva: DUIF "WVP Fund Management" a.d. Banja Luka | | 03.06.2019. godine |
|  | 15. | Otvoreni akcijski investicioni fond „WVP Premium“ | 18.09.2019. (OAIF) |
|  | 16. | Otvoreni mješoviti investicioni fond sa javnom ponudom „WVP BALANCED“. | 18.03.2022. (OMIF) |
| 7. | Naziv društva: DUAIF „FS CAPITAL MANAGEMET“ d.o.o. Banja Luka | |  |

Tabela 14. Pregled društava za upravlјanje investicionim fondovima i investicionih fondova na dan 31.12.2024. godine

Dozvolu za upravlјanje ima sedam društava za upravlјanje. Šest društava su društva za upravlјanje investicionim fondovima, dok je jedno društvo za upravlјanje alternativnim investicionim fondovima. Dva društva imaju dozvolu za upravlјanje alternativnim investicionim fondovima. Što se tiče vlasničke strukture društava za upravlјanje, jedno društvo je u vlasništvu jednog stranog pravnog lica, jedno je u vlasništvu jednog domaćeg fizičkog lica, jedno je u vlasništvu stranih pravnih lica, tri društva su mješovitom vlasništvu domaćih i stranih fizičkih i pravnih lica i jedno je u vlasništvu domaćeg pravnog lica.

U 2024. godini Komisija je donijela rješenje kojim je DUIF „WVP Fund management“ d.o.o. Banja Luka daje dozvole za obavlјanje dodatnih djelatnosti i data je saglasnost na pravila poslovanja, pravilnik o tarifama za obavlјanje poslova upravlјanja imovinom za račun pojedinačnog klijenta i usluga investicionog savjetovanja, kao i saglasnost na odluku o izmjenama i dopunama ugovora o osnivanju. Usvojen je i odgovor na upit navedenog društva u vezi sa načinom plaćanja poreza na dobit OIF koji se isplaćuje udjeličarima i odgovor na upit u vezi sa šiframa djelatnosti koje se odnose na društvo za upravlјanje investicionim fondovima.

U 2024. godini Komisija je dala dozvolu jednom društvu za upravlјanje alternativnim investicionim fondovima za obavlјanje osnovne i dodatnih djelatnosti.

Na poslјednji dan 2024. godine registrovano je ukupno 16 investicionih fondova, svi fondovi su otvoreni investicioni fondovi (10 akcijskih i 5 mješovitih investicionih fondova i jedan alternativni fond).

U 2024. godini je izdala jedno rješenje sa nalogom društvu za upravlјanje.

1. **Dozvolu** **na imenovanje članova uprave društva za upravlјanje**, Komisija izdaje na osnovu člana 27. Zakona o investicionim fondovima, te prema uslovima i postupku predviđenim Pravilnikom o uslovima i postupku izdavanja dozvole za obavlјanje funkcije člana upravnog odbora društva za upravlјanje investicionim fondovima.

U toku izvještajnog perioda Komisija je izdala deset dozvola za imenovanje člana upravnog odbora društva. Izdate su četiri dozvole za obavlјanje funkcije izvršnog direktora društva za upravlјanje investicionim fondovima. Stavlјena je van snage jedna dozvola za obavlјanje funkcije izvršnog direktora, zbog prestanka radnog odnosa. Komisija je odbila jedan zahtjev za izdavanje dozvole za obavlјanje funkcije člana upravnog odbora društva za upravlјanje.

1. **Dozvolu za statusne promjene društvima za upravlјanje investicionim fondovima i investicionim fondovima,** Komisija izdaje u skladu sa odredbama člana 18. Zakona o investicionim fondovima, te Pravilnikom o izdavanju dozvole za poslovanje i statusne promjene društva za upravlјanje investicionim fondovima, koji je novi podzakonski akt u primjeni.

U toku izvještajnog perioda nije bilo postupaka pred Komisijom po ovom osnovu.

1. **Odobrenje na prenos administrativnih poslova iz člana 23. Zakona o investicionim poslovima na treća lica**, Komisija izdaje u skladu sa članom 24. Zakona o investicionim fondovima, a prema postupku propisanom Pravilnikom o postupku i vrsti poslova koje društvo za upravlјanje može prenijeti na treće lice i načinu prenosa poslova upravlјanja investicionim fondom na drugo društvo za upravlјanje.

U dosadašnjem periodu, društva za upravlјanje su na treća lica uglavnom prenosila poslove vođenja poslovnih knjiga i sastavlјanja finansijskih izvještaja. U toku izvještajnog perioda nije bilo takvih zahtjeva.

1. **Saglasnosti investicionim fondovima na prospekt i statut**, kao i na naknadne izmjene tih akata, Komisija izdaje u skladu sa odredbama članova 61, 91, 105, 142. i 217. Zakona o investicionim fondovima, te Pravilnika o uslovima i postupku emisije hartija od vrijednosti.

U 2024. godini doneseno je rješenje kojim se DUIF „Managemnet Solutions“ d.o.o. Banja Luka daje dozvola za osnivanje i upravlјanje Otvorenim specijalizovanim investicionim fondom za ulaganje u potraživanja po datim zajmovima „MS Loans“.

1. **Saglasnost na imenovanje članova nadzornog odbora investicionog fonda**, Komisija za hartije od vrijednosti izdaje u skladu sa članom 69. Zakona o investicionim fondovima.

U 2024. godini ovakvih postupaka nije bilo, jer su zatvoreni investicioni fondovi završili proces preoblikovanja te posluju u formi otvorenog investicionog fonda koji nema nadzorni odbor.

1. **Dozvole društvima za upravlјanje investicionim fondovima za zaklјučenje ugovora o obavlјanju depozitarnih poslova,** Komisija izdaje prema odredbama člana 50. Zakona o investicionim fondovima, dok se **dozvola** **za promjenu banke depozitara** izdaje prema odredbama člana 56. Zakona o investicionim fondovima.

U 2024. godini ovakvih postupaka nije bilo.

1. **Odobrenja promotivnih informacija o investicionim fondovima i društvima koja njima upravlјaju**, Komisija za hartije od vrijednosti izdaje na osnovu ovlašćenja iz člana 115. Zakona o investicionim fondovima.

U 2024. godini ovakvih postupaka nije bilo.

1. **Dozvolu za sticanje kvalifikovanog učešća u društvu za upravlјanje**, Komisija izdaje na osnovu ovlašćenja iz člana 22a. Zakona o investicionim fondovima.

U 2024. godini Komisija je izdala jednu dozvolu za sticanje kvalifikovanog učešća u društvu za upravlјanje alternativnim investicionim fondovima.

1. **Odobrenje otvaranja poslovnice društva za upravlјanje, Komisija izdaje shodno članu 36. stav 2. Zakona o investicionim fondovima.**

U 2024. godini ovakvih postupaka nije bilo.

## Izdavanje dozvola i saglasnosti učesnicima na tržištu u skladu sa Zakonom o faktoringu

U skladu sa Zakonom o faktoringu[[15]](#footnote-15) Komisija za hartije od vrijednosti je nadležna za izdavanje:

1) Dozvole društvima za faktoring za obavlјanje djelatnosti faktoringa;

2) Dozvole na imenovanje članova upravnog odbora društva za faktoring;

3) Dozvole na imenovanje direktora društva za faktoring;

4) Dozvole za sticanje kvalifikovanog učešća, za pravna i fizička lica, u društvu za faktoring;

5) Dozvole za obavlјanje djelatnosti faktoringa putem poslovne jedinice u BiH, a izvan Republike Srpske;

6) Dozvole za obavlјanje djelatnosti faktoringa izvan Republike Srpske;

|  |  |  |
| --- | --- | --- |
| Naziv | Broj dozvole | Datum izdavanja |
| Investiciono-razvojna banka Republike Srpske a.d. Banja Luka | 01-UP-51-458-5/21 | 06.09.2021. |
| BIG Faktor a.d. Banja Luka | 01-UP-52-247-1/22 | 23.05.2022. |
| Faktoris d.o.o. Banja Luka | 01-UP-52-227-2/23 | 24.04.2023. |
| H Faktor d.o.o. Banja Luka | 01-UP-52-95-2/24 | 18.03.2024. |
| Business faktoting d.o.o. Banja Luka | 01-UP-52-591-3/24 | 13.12.2024. |

Tabela 15. Pregled društava za faktoring koji imaju dozvolu na dan 31.12.2024. godine

U 2024. godini izdate su dvije dozvole za obavlјanje djelatnosti faktoringa za dva društva za faktoring. Izdate su i dozvole za direktora, članove upravnog odbora, sticanje kvalifikovanog učešća u navedenim društvima. Takođe, izdata je saglasnost za sticanje kvalifikovanog učešća u društvu za faktoring „Faktoris“ d.o.o. Banja Luka. Komisija je dala saglasnost na imenovanje rukovodioca odsjeka za faktoring Investiciono-razvojne banke a.d. Banja Luka.

## Ispiti za sticanje zvanja

U skladu sa članom 93. Zakona o tržištu hartija od vrijednosti i odredbama Pravilnika o uslovima i postupku sticanja zvanja i dobijanja dozvole za obavlјanje poslova brokera, investicionog savjetnika i investicionog menadžera[[16]](#footnote-16) Komisija za hartije od vrijednosti organizuje i provodi pripreme i organizuje polaganje stručnih ispita za sticanje zvanja brokera, investicionog savjetnika i investicionog menadžera.

U skladu sa Odlukom o utvrđivanju ispitnih rokova u 2024. godini, ispitni rokovi za polaganje ispita za sticanje zvanja investicionog menadžera, investicionog savjetnika i brokera su organizovani jednom mjesečno. Ispiti su održavani u skladu sa pristiglim prijavama za određeni ispitni rok.

U 2024. godini održano je 11 ispitnih rokova sa ukupno 37 prijava na kojima je 10 kandidata polagalo ispit za sticanje zvanja broker, pet kandidata ispit za sticanje zvanja investicioni savjetnik i 22 kandidata ispit za sticanje zvanja investicioni menadžer. Nakon obrade rezultata urađenih testova, utvrđeno je da je ispit za sticanje zvanja broker položilo šest kandidata, za sticanje zvanja investicioni savjetnik položila dva kandidata, a za sticanje zvanja investicioni menadžer položilo devet kandidata.

## Evidencija pružalaca usluga povezanih sa virtuelnim valutama

Zakonom o izmjenama i dopunama Zakona o tržištu hartija od vrijednosti koji je objavlјen u Službenom glasniku Republike Srpske dana 05.07.2022. godine,[[17]](#footnote-17) Komisija je određena kao nadležna da vodi evidenciju vršilaca usluga povezanih sa virtuelnim valutama, te da vrši nadzor usklađenosti poslovanja sa zakonom i drugim propisima kojima se uređuje sprečavanje pranja novca i finansiranja terorističkih aktivnosti, da preduzima mjere u vezi sa tim propisima nad licima koja su osnovana u Republici Srpskoj da pružaju usluge povezane sa virtuelnim valutama, kao i nad subjektima sa sjedištem izvan Republike Srpske, a koji putem ogranka pružaju te usluge u Republici Srpskoj.

Komisija ne izdaje dozvolu za rad pružaocima usluga povezanih sa virtuelnim valutama, licima zaposlenim kod pružaoca usluga ne izdaje licencu za obavlјanje tih poslova, ne utvrđuje uslove registracije privrednog društva u pogledu minimalnog osnovnog kapitala za obavlјanje djelatnosti, ne utvrđuje kadrovsku i tehničku opremlјenost pružaoca usluga niti daje saglasnost na akte koje donosi pružalac usluga, već iste evidentira i isklјučivo je nadležna da sprovodi nadzor usklađenosti poslovanja pružalaca usluga povezanih sa virtuelnim valutama sa zakonom i drugim opštim aktima kojim se propisuju obaveze provođenja mjera za sprečavanje pranja novca i finansiranje terorističkih aktivnosti, te da vodi evidenciju pružalaca usluga povezanih sa virtuelnim valutama.

U skladu sa navedenim, u 2024. godini evidentirana su dva pružaoca usluga povezanih sa virtuelnim valutama.

|  |
| --- |
| Naziv |
| „Digital Asset Management“ d.o.o. Banja Luka |
| „Tesla Trade“ d.o.o. Bijelјina |
| „Digital Crypto Exchange“ d.o.o. Banja Luka |
| „Crypto Trading Management Servis“ d.o.o. Banja Luka |
| „Adria Technology“ d.o.o. Banja Luka |
| „BITNNN EXPRESS“ d.o.o. Gradiška |

Tabela 16. Pregled pružalaca usluga povezanih sa virtuelnim valutama na dan 31.12.2024. godine

# RAZVOJ I MEĐUNARODNA SARADNјA

U 2024. godini najveći dio aktivnosti Komisije u oblasti razvoja i međunarodne saradnje bile su posvećene:

* praćenju regulative i prakse u djelokrugu rada Komisije,
* praćenju regulative i prakse drugih oblasti koje su direktno ili indirektno vezane za tržište hartija od vrijednosti i/ili aktivnosti Komisije,
* analiziranju i predlaganju rješenja i prijedloga za izmjenu/dopunu postojeće regulative ili prijedloga novih opštih akata Komisije,
* analizi učesnika i (novih) finansijskih instrumenata na tržištu hartija od vrijednosti,
* saradnji sa Međunarodnom organizacijom komisija za hartije od vrijednosti (eng. International Organization of Securities Commissions – IOSCO),
* saradnji sa drugim regulatorima tržišta hartija od vrijednosti – članicama IOSCO-a i saradnji sa potpisnicima IOSCO Međunarodnog memoranduma o razumijevanju (eng. IOSCO Multilateral Memorandum of Understanding – IOSCO MMoU),
* saradnji sa institucijama i organima u zemlјi i inostranstvu
* aktivnostima na harmonizaciji sa propisima Evropske unije i usaglašavanju propisa unutar Bosne i Hercegovine i
* edukaciji učesnika na tržištu hartija od vrijednosti.

Aktivnosti Komisije u dijelu razvoja i međunarodne saradnje mogu se grupisati u tri cjeline:

1) normativne aktivnosti,

2) saradnja sa institucijama i organima u zemlјi i inostranstvu i

3) promocija i edukacija.

## Normativne aktivnosti

Pod normativnim aktivnostima Komisije podrazumijeva se izrada nacrta i prijedloga regulative, u direktnoj ili indirektnoj nadležnosti Komisije, kao što su: zakoni, pravilnici iz nadležnosti Komisije, interni akti Komisije, opšti akti i pravila poslovanja učesnika na tržištu i dr. Glavna aktivnost Komisije na polјu normativnih aktivnosti ogledala se u pripremi prijedloga i donošenju opštih akata iz nadležnosti Komisije.

|  |  |  |
| --- | --- | --- |
| R.  br. | Objava teksta | Datum i broj  Službenog Glasnika |
| 1. | Pravilnik o davanju saglasnosti za sticanje, povećanje ili smanjenje udjela u osnovnom kapitalu ili glasačkim pravima u berzi | 04.01.2024  1/24 |
| 2. | Pravilnik o uslovima za izdavanje odobrenja za sticanje ili povećanje kvalifikovanog učešća u brokersko-dilerskim društvima | 04.01.2024  1/24 |
| 3. | Pravilnik o izmjenama i dopunama Pravilnika o uslovima i postupku izdavanja dozvole za obavlјanje funkcije člana upravnog odbora društva za upravlјanje investicionim fondovima | 04.01.2024  1/24 |
| 4. | Pravilnik o stavlјanju van snage Pravilnika o ulaganjima i ograničenjima ulaganja otvorenih investicionih fondova rizičnog kapitala s privatnom ponudom | 25.01.2024  8/24 |
| 5. | Pravilnik o izmjenama Pravilnika o obavlјanju kastodi poslova | 09.02.2024  13/24 |
| 6. | Pravilnik o dopunama Pravilnika o poslovanju društva za upravlјanje investicionim fondovima | 17.09.2024  81/24 |
| 7. | Pravilnik o dopunama Pravilnika o uslovima i postupku izdavanja odobrenja za sticanje, otuđivanje, prenos i zalaganje akcija Centralnog registra hartija od vrijednosti | 17.09.2024  81/24 |
| 8. | Pravilnik o dopunama Pravilnika o uslovima i postupku izdavanja dozvole za obavlјanje djelatnosti faktoringa | 17.09.2024  81/24 |
| 9. | Pravilnik o dopunama Pravilnika o uslovima i postupku pretvaranja zatvorenog akcionarskog društva u otvoreno, odnosno otvorenog akcionarskog društva u zatvoreno i promjeni pravne forme akcionarskog društva | 17.09.2024  81/24 |
| 10. | Pravilnik o izmjenama i dopunama Pravilnika o Registru emitenata hartija od vrijednosti kod Komisije za hartije od vrijednosti Republike Srpske | 20.09.2024  82/24 |
| 11. | Pravilnik o izmjenama i dopunama Pravilnika o evidenciji pružalaca usluga povezanih sa virtuelnim valutama | 20.09.2024  82/24 |

Tabela 17. Propisi koje je Komisija donijela u 2024. godini

## Saradnja

Saradnja Komisije obuhvata raznovrsne oblike poslovnih kontakata i razmjene informacija sa domaćim, stranim i međunarodnim institucijama, organizacijama, organima vlasti, kao i udruženjima i obrazovnim ustanovama. U prvom redu to je saradnja sa regulatornim organima Republike Srpske (npr. Agencija za bankarstvo, Agencija za osiguranje i sl.), sa organima Vlade Republike Srpske, sa sudovima i tužilaštvima Republike Srpske, sa obrazovnim institucijama, strukovnim udruženjima i sl., ali i saradnja sa institucijama Federacije BiH, zajedničkim organima Bosne i Hercegovine, regulatornim tijelima drugih država, kao i saradnja sa međunarodnim institucijama i asocijacijama.

### Međunarodna saradnja

#### Administrativni sporazum

Komisija je u 2019. godini postala potpisnik Administrativnog sporazuma za prenos ličnih podataka između svakog nadležnog organa Evropskog ekonomskog prostora (EEP) navedenog u Prilogu A i svakog nadležnog organa van Evropskog ekonomskog prostora (EEP) navedenog u Prilogu B[[18]](#footnote-18)-u dalјem tekstu: Administrativni sporazum.

Pod nadležnim organima iz/izvan EEP misli se na institucije/regulatore, članice Međunarodne organizacije komisija za hartije od vrijednosti (eng. International Organization of Securities Commissions – IOSCO), koje su potpisnice IOSCO Međunarodnog memorandum o razumijevanju u vezi s konsultacijama i saradnjom i razmjenom informacija[[19]](#footnote-19) i/iliIOSCOUnaprijeđenog međunarodnog memorandum o razumijevanju u vezi s konsultacijama i saradnjom i razmjenom informacija[[20]](#footnote-20). U Prilogu A je lista ovih institucija/regulatora koje pripadaju EEP, dok je u Prilogu B lista institucije/regulatore izvan EEP.

U maju 2018. godine u Evropskoj uniji je stupila na snagu Uredba o zaštiti ličnih podataka (eng. General Data Protection Regulation – GDPR). Ova uredba može uticati na prenos ličnih podataka između IOSCO članica koje su iz EEP i koje ne pripadaju EEP i potencijalno ometa razmjenu informacija između potpisnica IOSCO MMoU i EMMoU. Jedan mehanizam pod GDPR za prenos ličnih podataka izvan zone EEP je i ovaj administrativni sporazum sa odgovarajućim zaštitnim mehanizmom.

Ovaj administrativni sporazum je ograničen na prenos ličnih podataka između nadležnih organa EEP i nadležnih organa van EEP, u njihovom svojstvu organa javne vlasti, regulatora i/ili nadzornih organa tržišta hartija od vrijednosti i/ili derivata. Nadležni organi se obavezuju na uspostavlјanje odgovarajućih zaštitnih mjera obrade takvih ličnih podataka prilikom izvršavanja svojih regulatornih mandata i odgovornosti.

Specifična namjena ovog administrativnog sporazuma je da omogući zaštitne mjere prenosa ličnih podataka. Nadležni organi imaju regulatorne mandate i odgovornosti koji uklјučuju zaštitu investitora i klijenata i podsticanje integriteta i povjerenja u tržišta hartija od vrijednosti i/ili derivata. Lični podaci se prenose između nadležnih organa kako bi se podržale te odgovornosti i ne prenose se u druge svrhe kao što su marketing ili komercijalni razlozi.

Nadležni organ koji prenosi podatke prenosi lične podatke samo u zakonitu i preciziranu svrhu pružanja pomoći nadležnom organu koji prima podatke, kako bi isti ostvario svoj regulatorni mandat i odgovornosti, koje uklјučuju regulisanje, upravlјanje, nadziranje, izvršavanje i obezbjeđivanje usklađenosti sa zakonima koji regulišu hartije od vrijednosti i derivate u njihovoj jurisdikciji. Nadležni organ koji prima podatke neće dalјe obrađivati lične podatke na način koji nije u skladu sa ovom svrhom, niti u svrhu koja može biti navedena u bilo kojem zahtjevu za informacijom.

Nazivi potpisnica Administrativnog sporazuma objavlјeni su na internet stranici IOSCO.

#### Međunarodni memorandum o razumijevanju - IOSCO MMoU

IOSCO MMoU (čiji je Komisija potpisnik od oktobra 2009. godine, kao jedan od 124 regulatora tržišta hartija od vrijednosti u svijetu) je obezbijedio regulatorima tržišta hartija od vrijednosti važno sredstvo za borbu protiv prekogranične prevare i zloupotrebe tržišta. Ovaj dokument je široko podržan i međunarodno priznat, uklјučujući i od strane G20.

Jačanje saradnje u provođenju zakonskih propisa vezanih za tržište kapitala, je kritična tačka u borbi protiv finansijskog kriminala koji ne poznaje granice. U globalnom finansijskom okruženju, učešće svake komisije za hartije od vrijednosti u ovoj mreži je od vitalnog značaja da bi se na efektan način borili protiv kršenja zakonskih propisa vezanih za transakcije hartijama od vrijednosti u cijelom svijetu i protiv prevara vezanih za tržište hartija od vrijednosti.

#### Unaprijeđeni međunarodni memorandum o razumijevanju - IOSCO EMMoU

U poslјednjih nekoliko godina tržišta kapitala su prošla kroz suštinske promjene vođene napretkom tehnologije. Te promjene istovremeno predstavlјaju nove izazove za regulatore, što je i razlog za ideju o novom Unaprijeđenom međunarodnom memorandumu o razumijevanju (IOSCO EMMoU). Cilј unaprjeđenja MMoU je da se poveća nadležnost koju već daje MMoU, kako bi se obuhvatile i promjene u finansijskoj industriji koje su nastale nakon što je uspostavlјen MMoU.

Za IOSCO je od klјučne važnosti da njeguje i štiti međunarodnu saradnju tako što će osigurati da međunarodni standardi saradnje budu stalno aktuelni. IOSCO EMMoU je kreiran kao standard koji posebno obuhvata dodatne klјučne nadležnosti koje pomažu regulatorima u svakodnevnim aktivnostima, a koji prihvata nove izazove kreirane tehnološkim napretkom. Time se regulatorima obezbjeđuju efikasno sprovođenje i međunarodna saradnja u regulisanju tržišta hartija od vrijednosti. Sveobuhvatni cilј stvaranja IOSCO MMoU je podizanje i pobolјšanje međunarodnog regulatornog standarda.

Razlika između IOSCO EMMoU i MMoU je u obimu pomoći koju pruža ili traži potpisnica EMMoU, odnosno vrsti pomoći i informacija koje se traže, odnosno pružaju.

U 2018. godini Komisija je održala nekoliko radnih i konsultativnih sastanaka u vezi s odlukom o sticanju statusa potpisnice EMMoU. Razmatrane su mogućnosti podnošenja zahtjeva za sticanje statusa potpisnice IOSCO EMMoU u skladu sa svim tzv. ACFIT nadležnostima ili sa dijelom nadležnosti odnosno tzv. ACF nadležnostima. ACFIT nadležnosti obuhvataju slјedeća ovlašćenja:

1. Dobiti revizorske izvještaje;
2. Prinuditi (prisiliti) prisustvo stranke za svjedočenje (tako što će moći da primjene sankcije u slučaju nepostupanja);
3. Pomoći i obezbijediti informacije drugom regulatoru kako da zamrzne sredstva;
4. Dobiti evidenciju od postojećih internet operatera (ne uklјučujući sadržaj komunikacija), uklјučujući uz pomoć tužioca, suda ili drugog,
5. Dobiti postojeću telefonsku evidenciju (ne uklјučujući sadržaja) od operatera telekomunikacija, uklјučujući uz pomoć suda, tužioca ili drugog organa;
6. Dobiti telefonsku evidencije ili drugu elektronsku komunikaciju (uklјučujući sadržaj komunikacija) koju čuva ili održava firma u nadležnosti regulatora od kojeg se traže informacije.

Nakon donošenja konačnih procedura, upitnika i pojašnjenja vezanih za praćenje aktivnosti u vezi s IOSCO EMMoU od strane IOSCO, dodatnih analiza zakonskih i podzakonskih propisa, te procjena ovlašćenja Komisije i mogućnosti saradnje sa nosiocima informacija koje su predmet EMMoU, odlučeno je da se preduzmu neophodne aktivnosti na provjeri mogućnosti da Komisija ispuni sve uslove - navedene ACFIT nadležnosti.

Aktivnosti na pripremi zahtjeva za sticanje statusa potpisnice IOSCO EMMoU, upitnika i prateće dokumentacije okončane su u junu 2019. godine kada je isti zvanično podnesen IOSCO-u. Komisija je, u toku 2020. godine, prošla kroz različite faze veoma zahtjevne procedure provjere aplikacije, dostavlјene dokumentacije i regulative kojom se dokazuju ovlašćenja, odnosno nadležnosti Komisije. Komisija je u 2020. godini završila ovu zahtjevnu proceduru.

Dana 12.04.2021. godine Komisija je na internet stranici IOSCO dodata na listu potpisnica IOSCO EMMoU. Sticanjem statusa potpisnice IOSCO EMMoU, Komisija za hartije od vrijednosti postaje jedna od 11 regulatora koje su, do sada, ispunile sve uslove i potpisale IOSCO EMMoU na Listi A.1 (regulatori koji imaju sva ACFIT ovlašćenja/nadležnosti)[[21]](#footnote-21). Time je Komisija dobila još jednu potvrdu da, kao regulator tržišta kapitala u Republici Srpskoj, postupa u skladu sa međunarodnim principima i pravilima i najvišim svjetskim standardima IOSCO.

### Promocija i edukacija

U izvještajnom periodu najveći dio aktivnosti u oblasti promocije i edukacije odnosi se na tumačenja zakonskih i podzakonskih propisa, te odgovore na upite kako ovlašćenim učesnicima na tržištu kapitala tako i drugim domaćim i stranim pravnim i fizičkim licima. Upiti su se odnosili na različite zakonske i podzakonske propise, aktivnosti i nadležnosti Komisije, različite teme ili oblasti, te su pokrivene brojne teme, direktno ili indirektno vezane za tržište hartija od vrijednosti. Zahtjevi za tumačenje ili primjenu propisa su se najčešće odnosili na Zakon o investicionim fondovima, podzakonske akte iz nadležnosti Komisije, Zakon o tržištu hartija od vrijednosti i Zakon o privrednim društvima.

# NADZOR NAD UČESNICIMA NA TRŽIŠTU HARTIJA OD VRIJEDNOSTI

Prema odredbama Zakona o tržištu[[22]](#footnote-22), Komisija vrši nadzor nad licima kojima daje dozvolu za obavlјanje poslova i emitentima hartija od vrijednosti u postupku emisije, te nalaže mjere za otklanjanje utvrđenih nezakonitosti i nepravilnosti. Komisija je, takođe prema odredbama Zakona o tržištu[[23]](#footnote-23), a i prema odredbama Zakona o sprečavanju pranja novca i finansiranja terorističkih aktivnosti[[24]](#footnote-24) ovlašćena da vrši nadzor i preduzima potrebne mjere u vezi sa sprečavanjem pranja novca i finansiranja terorističkih aktivnosti nad licima kojima daje dozvolu za obavlјanje poslova.

Prema odredbama Zakona o investicionim fondovima[[25]](#footnote-25), Komisija je ovlašćena da obavlјa redovni i vanredni nadzor zatvorenih i otvorenih investicionih fondova, društava za upravlјanje fondovima, zastupnika u prodaji udjela ili akcija, banke depozitara i svakog drugog lica koje obavlјa posao za koji je odgovorno neko od ovih lica. Komisija provodi kontrolne i nadzorne aktivnosti nad svim učesnicima na tržištu hartija od vrijednosti, sa cilјem da se osigura efikasno funkcionisanje tržišta hartija od vrijednosti.

Prema odredbama Zakona o faktoringu nadzor nad poslovanjem društava za faktoring vrši Komisija.[[26]](#footnote-26)

Prema Pravilniku o nadzoru nad učesnicima na tržištu hartija od vrijednosti (u dalјem tekstu: Pravilnik o nadzoru)[[27]](#footnote-27), pod nadzorom koji provodi Komisija podrazumijeva se nadzor nad primjenom Zakona o tržištu, Zakona o investicionim fondovima, Zakona o preuzimanju akcionarskih društava, Zakona o sprečavanju pranja novca i finansiranja terorističkih aktivnosti i Zakona o faktoringu, te propisa donesenih na osnovu tih zakona, od strane učesnika na tržištu hartija od vrijednosti.

Pod učesnicima na tržištu hartija od vrijednosti u smislu Pravilnika o nadzoru smatraju se: berzanski posrednici, kastodi banke, društva za upravlјanje investicionim fondovima, investicioni fondovi i banke depozitari, berza i druga uređena javna tržišta, Centralni registar hartija od vrijednosti, emitenti hartija od vrijednosti u vezi sa emisijama hartija od vrijednosti, upisima u Registar emitenata hartija od vrijednosti i objavlјivanjem finansijskih i drugih propisanih izvještaja, lica koja imaju dozvolu za obavlјanje poslova brokera, investicionih savjetnika i investicionih menadžera, sticaoci i učesnici u postupku preuzimanja i drugi učesnici u smislu odredaba zakona kojim se uređuje preuzimanje akcionarskih društava, prodavci, kupci, drugi sticaoci hartija od vrijednosti i druga lica koja učestvuju na tržištu hartija od vrijednosti[[28]](#footnote-28). Pod učesnicima na tržištu hartija od vrijednosti smatraju se i lica koja imaju kvalifikovano učešće, izuzev Republike Srpske i druga lica koja se smatraju povezanim s nadziranim licem u smislu odredbi zakona kojima se uređuje poslovanje privrednih društava, tržište hartija od vrijednosti, poslovanje investicionih fondova i preuzimanje akcionarskih društava[[29]](#footnote-29).

Pored navedenih učesnika, Komisija je ovlašćena da vrši:

* nadzor nad radom društva za faktoring, te
* nadzor nad usklađenosti poslovanja sa zakonom i drugim propisima kojima se uređuje sprečavanje pranja novca i finansiranja terorističkih aktivnosti, da preduzima mjere u vezi sa tim propisima nad licima koja su osnovana u Republici Srpskoj da pružaju usluge povezane sa virtuelnim valutama, kao i nad subjektima sa sjedištem izvan Republike Srpske, a koji putem ogranka pružaju te usluge u Republici Srpskoj.

Nadzor koji provodi Komisija može da bude kontinuiran, redovan i vanredan[[30]](#footnote-30). U kontinuiranom nadzoru stalno se prati ponašanje učesnika na tržištu hartija od vrijednosti i proučava stanje i kretanje na tržištu hartija od vrijednosti[[31]](#footnote-31), a provodi se prikuplјanjem, pregledom, analizom i provjerom izvještaja, obavještenja i dokumentacije koje su nadzirana lica dužna da dostavlјaju Komisiji u propisanim rokovima putem elektronskog prikuplјanja informacija (EPI) ili na drugi način, praćenjem, prikuplјanjem i provjerom dokumentacije dobijene od učesnika na tržištu hartija od vrijednosti na poseban zahtjev Komisije, svakodnevnim praćenjem trgovanja hartijama od vrijednosti na berzi u realnom vremenu putem nadzorne stanice i analizom aktiviranih signala, kao i praćenjem, prikuplјanjem i provjerom podataka i saznanja iz drugih izvora[[32]](#footnote-32). Redovan nadzor vrši se nad ovlašćenim učesnicima na tržištu hartija od vrijednosti u skladu sa posebnim planom redovnog nadzora, za svaku godinu, koji usvaja Komisija[[33]](#footnote-33), a vanredan nadzor vrši se na osnovu indicija o mogućem kršenju zakona i drugih propisa[[34]](#footnote-34), a po sopstvenoj inicijativi Komisije, na zahtjev nadležnog državnog organa ili stranog regulatornog organa ili po prijavi drugih lica (vlasnika hartija od vrijednosti, potencijalnih investitora u hartije od vrijednosti, učesnika na tržištu hartija od vrijednosti i sl.), uklјučujući i anonimne prijave[[35]](#footnote-35).

S obzirom na način provođenja, nadzor može da bude posredan i neposredan; posredan nadzor provodi se u sjedištu Komisije prikuplјanjem, pregledom, analizom i provjerom izvještaja, obavještenja, dokumentacije i podataka; neposredan nadzor provodi se u prostorijama nadziranog lica ili pravnog lica s kojim je nadzirano lice direktno ili indirektno, povezano poslovno, upravlјački ili kapitalom, uzimanjem izjava i izjašnjenja i uvidom u poslovnu dokumentaciju i isprave, poslovne knjige, registre i evidencije bez obzira na to da li se vode u materijalnom ili elektronskom obliku, te elektronska i druga sredstva komunikacije instalirana kod nadziranog lica, kao i uzimanjem izjava i izjašnjenja u sjedištu Komisije[[36]](#footnote-36).

U obavlјanju nadzornih ovlašćenja, Komisija je u toku 2024. godine usvojila dvanaest izvještaja iz kontinuiranih nadzora sa predmetom analiza mjesečnog trgovanja i stanja na Banjalučkoj berzi, jedan izvještaj kontinuiranog nadzora poslovanja svih ovlašćenih učesnika na tržištu hartija od vrijednosti u 2023. godini, jedan izvještaj kontinuiranog nadzora poslovanja svih ovlašćenih učesnika na tržištu hartija od vrijednosti u prvom polugodištu 2024. godine, te jedan izvještaj o postupanju ovlaštenih lica u vezi provođenja založnog prava nad akcijama.

U toku 2024. godine okončano je pet postupaka redovnih nadzora koji su pokrenuti u 2023. godini, i to nad pet brokersko dilerskih društava u dijelu koji se odnosi poštovanja zakonskih i drugih propisa koji se odnosi na obavezu dostavlјanja izvještaja Komisiji za hartije od vrijednosti Republike Srpske i njihove ispravnosti u 2023. godini. U toku 2024. godine pokrenuto je i okončano šest postupaka redovnih nadzora, i to tri postupka redovnog nadzora nad društvima za faktoring (dva društva za faktoring i Investiciono-razvojna banka Republike Srpske) u dijelu poštovanje zakonskih i podzakonskih propisa koji se odnose na poslovanje društava za faktoring, te tri postupka redovnog nadzora nad tri društva za upravlјanje investicionim fondovima u dijelu poštovanja zakonskih i podzakonskih propisa i internih akata društva za upravlјanje investicionim fondovima koji se odnosi na investicione poslove koje društvo za upravlјanje obavlјa za fondove kojima upravlјa u dijelu izrade stručnih analiza prilikom donošenja investicionih odluka, u periodu od 01.01.2023. godine do momenta neposrednog nadzora.

U toku 2024. godine pokrenuta su i okončana dva vanredna nadzora, i to jedan vanredan nadzor nad berzanskim posrednikom u dijelu koji se odnosi na poštovanje zakonskih i drugih propisa prilikom postupanja sa nalogom jednog klijenta za prodaju akcija jednog emitenta, kao i jedan vanredni nadzor nad Centralnim registrom hartija od vrijednosti a.d. Banja Luka u dijelu koji se odnosi na provođenje odluka skupštine akcionara Centralnog registra donesenih na sjednici skupštine akcionara održane 19.08.2024. godine, od strane upravnog odbora Centralnog registra.

|  |  |
| --- | --- |
| Predmet nadzora/učesnici na tržištu | Broj nadzora |
| Trgovanje hartijama od vrijednosti emitenata | 12 |
| Berzanski posrednici | 6 |
| Društva za upravlјanje investicionim fondovima | 3 |
| Poslovanje ovlašćenih učesnika | 3 |
| Kastodi banke | - |
| Banke depozitari (uklјučujući Centralni registar kao depozitara) | - |
| Centralni registar hartija od vrijednosti | 1 |
| Banjalučka berza hartija od vrijednosti | - |
| Društva za faktoring (uklјučujući Investiciono-razvojnu banku Republike Srpske) | 3 |
| Pružaoci usluga povezanih sa virtuelnim valutama | - |
| UKUPNO | 28 |

**Tabela 18.** Nadzorne aktivnosti prema predmetu nadzora/učesnicima na tržištu u 2024. godini

Slika 2. Nadzorne aktivnosti prema učesnicima na tržištu u 2024. godini

Prema vrsti nadzora, u toku 2024. godine vođeno je petnaest kontinuiranih nadzora, jedanaest redovnih nadzora i dva vanredna nadzora.

Slika 3. Nadzorne aktivnosti prema vrsti nadzora u 2024. godini

Kada utvrdi nezakonitosti i nepravilnosti kojima se ugrožava funkcionisanje tržišta kapitala u cjelini, položaj pojedinih učesnika na tržištu kapitala ili postoji mogućnost nanošenja značajnije štete, Komisija je Zakonom o tržištu ovlašćena na preduzimanje neke od propisanih nadzornih mjera[[37]](#footnote-37). U slučaju utvrđenih nezakonitosti i nepravilnosti Komisija rješenjem nalaže preduzimanje radnji koje doprinose uspostavlјanju zakonitosti i usklađivanju rada sa zakonima i drugim propisima, odnosno izriče odgovarajuću mjeru propisanu Zakonom o tržištu i drugim zakonima[[38]](#footnote-38), a u slučajevima kršenja propisa ili u slučajevima kada je neizvjestan nastavak poslovanja nadziranog lica, rješenjem Komisije mogu se naložiti određene posebne mjere[[39]](#footnote-39).

Komisija je u toku 2024. godine, u okviru svojih ovlašćenja iz člana 265. Zakona o tržištu hartija od vrijednosti naložila jednom berzanskom posredniku usklađivanje rada sa zakonom i podzakonskim aktima, te je kod dva berzanska posrednika i odgovornih lica kod tih berzanskih posrednika, kao i brokerima u tim berzanskim posrednicima, u skladu sa članom 266. Zakona o tržištu hartija od vrijednosti, izrekla nadzornu mjeru opomena. U skladu sa istim članom, Centralnom registru hartija od vrijednosti takođe je izrečena nadzorna mjera opomena. Protiv jednog berzanskog posrednika i odgovornog lica u pravnom licu podnesen je zahtjev za pokretanje prekršajnog postupka. Komisija je u toku 2024. godine, u okviru svojih ovlašćenja iz člana 267. stav 1. tačka b) Zakona o tržištu hartija od vrijednosti izrekla nadzorne mjere oduzimanje saglasnosti na imenovanje pet članova upravnog odbora Centralnog registra hartija od vrijednosti zbog nesprovođenja odluka skupštine akcionara Centralnog registra.

Komisija je u toku 2024. godine, u okviru svojih ovlašćenja iz člana 225. tačka a) i člana 227. stav 2. Zakona o investicionim fondovima izrekla nadzorene mjere upozorenja za dva društva za upravlјanje investicionim fondovima.

# EDUKACIJA

Prisustvom seminarima, konferencijama i okruglim stolovima izvršena je dalјa edukacija i specijalizacija članova i stručnih saradnika Komisije po pojedinim oblastima.

| **R. br**. | **Aktivnosti** | **Teme** | **Organizator** | **Predavač** |
| --- | --- | --- | --- | --- |
| 1. | Webinar  “Abeceda sajber bezbjednosti - osnove zaštite od prijetnji na internetu” 27. februar 2024. godine od 11 do 13 časova | 1. pravila bezbjednog korištenja informacionih sistema  2. mjere opreza radi održavanja bezbjednosti korisnika i sistema u cjelini  3. tipične bezbjednosne prijetnje i incidenti kojima su podložni krajnji korisnici sistema 4. praktični primjeri ugrožavanja informacione bezbjednosti: | Bam Consult d.o.o. Banja Luka | prof. dr Zoran Đurić.  mr Goran Drakulić |
| 2. | III Međunarodni kongres pravnika od 27. februara do 2. marta 2024. godine. | Zaštita podataka o ličnosti | Kec grupa | Ministar Slovenije  Dominika Švarc Pipan  Ministar pravde BiH  Davor Bunoza  -Zoran Pašalić  -Brankica Janković  -Milan Marinković |
| 3. | Konferencija  Hotel “SWISS” Sarajevo, 06.03.2024.godine u 9 časova | Digitalna transformacija finansijskih institucija | Bloomberg Adria | Admir Osmanović-Raiffeisen Invest  Adnan Zukić, KOMVP FBIH  Ognjen Mihajlović, KHOV RS  Miloš Grujić  Dr Želјko Šain |
| 4. | Seminar JV 24.05 - Cyber Risk Supervision - Path to Operational Resilience  Od 4.3. do 8.3.2024.  godine u Beču | The course:  reviews recent trends in the technology adopted by supervised entities, the evolving threat landscape and their implications for cyber risk and financial stability;  outlines the key elements of cyber risk regulations;  discusses supervisory approaches and tools;  presents key cybersecurity concepts, covering governance, risk assessment, and information sharing, based on international standards and best practices. | JVI – Joint Vienna Institute,  Beč | Rangachary Ravikumar, Senior Financial Sector Expert, International Monetary Fund  and  Tamas Gaidosch, Senior Financial Sector Expert, International Monetary Fund |
| 5. | Course on Financial Sector Surveillance (kurs – Nadzor finansijskog sektora),  Vienna, Austria  18.-29.03.2024. | Motivating Financial Sector Surveillance: Macro-Financial linkages and Crises; Fundamentals of Financial Ration Analysis  Business Model of Banks and Non-Banks Financial Intermediaries  Market and Interest Rate Risk  Value at Risk  Credit risk; Credit Risk Modelling  Extracting Information from Credit Spreads  The IMF’s Financial Soundness Indicators  Funding and Liquidity Risks  Stress testing  Sovereign Risk  Time Dimension of Systemic Risk  Cross-Sectional Dimension of Systemic Rosk  Climate Risk  Advances in Systemic Risk Monitoring  Financial Stability Surveillance in Austria  Participants presentations | Joint Vienna Institute (JVI)– IMF Institute for Capacity Development (ICD) | Ms Celine Rochon (ICD)  Mr Maximilian Fandl (JVI)  Mr Fabian Lipinsky (ICD) |
| 6. | Poslovni forum između delegacija Republike Srpske i Mađarske  BIZNIS FORUM  5. april 2024.  Banja Luka |  | Vlada Republike Srpske i Mađarska | Radovan Višković, predsjednik Vlade Republike Srpske  Peter Szijjarto, ministar spolјnih poslova i trgovine Mađarske  Viktor Orban, premijer Mađarske  Milorad Dodik, predsjednik Republike Srpske  Vojin Mitrović, ministar privrede i preduzetništva Republike Srpske  Gabor Jenei, glavni izvršni direktor, HEPA Mađarska agencija za promociju izvoza |
| 7. | Webinar | Predavanje koji se odnosi na odluku Komisije SAD-a da smanji standardni ciklus poravnanja za transakcije hartija od vrijednosti od dva radna dana nakon datuma trgovanja (“T+2”) do jednog radnog dana od dana trgovanja (“T+1”). | US SEC | Više predavača |
| 8. | Radionica29.-30.2024. | Efektivno sprovođenje cilјanih finansijskih sankcija | Ministarstvo bezbjednosti u saradnji sa Savjetom Evrope | Igor Bereza, Savjet Evrope Maud Bokkerink, Savjet Evrope |
| 9. | Od 24.-28. Juna 2024, U Madridu | 8. GLOBALNI IOSCO/PIFS-Harvard Law School PROGRAM za regulatore tržišta hartija od vrijednosti – faza I | IOSCO, Harvard Law School  Stanje i trendovi na tržištu kapitala | Eksperti koji rade za IOSCO (Gary Tidwell, Robbert Barth , John Gulliver, Raluca Tircoci-Craciun) |
| 10. | “CryptoAdria Konferencija 02”24.08.2024. godine, Mostar Bosna i Hercegovina | - Kriptovalute i Blockchain – prošlost, sadašnjost i budućnost Keynote 1-Kripto regulativa i AML, primjena kripta u svakodnevnom životuTrading i investiranjeRadionica – Crypto Investment 1O1Keynote 2 - Web 3, Tokens,NFT | CryptoAdria | Aleksandar Matanović (ECD.rs), Igor Rakocija (BalkanTech Crypto), Nedžad Smajić (Crypto.ba & RXCGAMES.COM),  David Veselinović (Crypto12.com), Pavle Krivokuća (Firebloks), Bilјana Jovetić-Bušinoska (Komisija za hartije od vrijednosti Republike Srpske), Anina Milanović (Komisija za hartije od vrijednosti, Srbija), Danilo Gluščević (Komisija za tržište kapitala Crne Gore),  Vladan Kretija (Adriatic Crypto Exchange),  Ana Nives Radović (autor “From Bits to Banks), Nikola Sologub (SRWA), Amra Selimović (CryptoBa), Tomislav Mamić (Muqa, BlockSplit), Ivan Andrejević (CTB Crypto & Consulting), Novak Svrkota (Kripto broker), Nikola Maričić (Adriatic Crypto Exchange), Branko Petrović (Adriatic Crypto Exchange), Luka Kulier (Pilarx), Magda Milas (Alice in Blockchains), Vedran Vukman (Revuto), Branislav Čerubdžić (MFT Labs),  Tobias Jack Lewis (TON Foundation) |

Tabela 19. Pregled edukativnih aktivnosti Komisije u 2024. godini

Izlaganjem radova i putem kontakata se učesnicima na navedenim skupovima, predstavnici Komisije afirmisali su tržište hartija od vrijednosti Republike Srpske sa cilјem privlačenja stranih investitora kroz ovaj oblik investicionih ulaganja.

1. „Službeni glasnik Republike Srpske“, br. 92/06, 34/09, 30/12, 59/13, 108/13, 4/17 , 63/21, 11/22 i 63/22. [↑](#footnote-ref-1)
2. „Službeni glasnik Republike Srpske“, broj 99/21, 14/22, 81/22, 29/23 i 69/23. [↑](#footnote-ref-2)
3. „Službeni glasnik Republike Srpske“, broj 60/12, 111/12, 50/14, 103/20 i 99/21. [↑](#footnote-ref-3)
4. U 2020. godini Pravilnik je promijenjen u dijelu koji se tiče usaglašavanja sa Pravilnikom o uslovima i postupku emisije hartija od vrijednosti u dijelu koji se tiče dokumentacije koja se objavlјuje u postupku emisije hartija od vrijednosti, kao značajni događaj, te u smislu dopune značajnih događaja. [↑](#footnote-ref-4)
5. Izmjenom člana 309. stav 1. Zakona o privrednim društvima („Službeni glasnik Republike Srpske“, broj 17/23) obavezan je upravni odbor i onih otvorenih akcionarskog društva čije akcije nisu uvrštene na službeno berzansko tržište da donesu svoj pisani kodeks ponašanja ili prihvate standarde korporativnog upravlјanja koje donosi Komisija za hartije od vrijednosti Republike Srpske. [↑](#footnote-ref-5)
6. „Službeni glasnik Republike Srpske“, broj 94/15 i 78/20. [↑](#footnote-ref-6)
7. „Službeni glasnik Republike Srpske“, br. 65/08, 92/09, 59/13 i 19/19 – Odluka US. [↑](#footnote-ref-7)
8. Uz dva izuzetka, od kojih je jedno društvo i dalјe sa jednim vlasnikom. [↑](#footnote-ref-8)
9. „Službeni glasnik Republike Srpske“, br. 127/08, 58/09, 100/11, 67/13, 100/17, 82/19 i 17/23. [↑](#footnote-ref-9)
10. „Službeni glasnik Republike Srpske“, broj 29/23. [↑](#footnote-ref-10)
11. „Službeni glasnik Republike Srpske“, br. 67/12, 5/13, 32/16 i 99/21. [↑](#footnote-ref-11)
12. „Službeni glasnik Republike Srpske“, br. 119/06, 26/07, 15/18 i 03/22. [↑](#footnote-ref-12)
13. „Službeni glasnik Republike Srpske“, broj 105/23. [↑](#footnote-ref-13)
14. Oznaka PIF je skraćenica za privatizacioni investicioni fond, oznaka ZIF je skraćenica za zatvoreni investicioni fond, oznaka OAIF je skraćenica za otvoreni akcijski investicioni fond, oznaka OMIF je skraćenica za otvoreni mješoviti investicioni fond. [↑](#footnote-ref-14)
15. „Službeni glasnik Republike Srpske“, br. 123/20 i 26/21. [↑](#footnote-ref-15)
16. „Službeni glasnik Republike Srpske“, broj: 105/23. [↑](#footnote-ref-16)
17. „Službeni glasnik Republike Srpske“, broj: 63/22. [↑](#footnote-ref-17)
18. Administrative arrangement for the transfer of personal data between Each of the European Economic Area (“EEA”) Authorities set out in Appendix A and Each of the non-EEA Authorities set out in Appendix B. [↑](#footnote-ref-18)
19. IOSCO Multilateral Memorandum of Understanding Concerning Consultation and Cooperation and Exchange of Information (IOSCO MMoU). [↑](#footnote-ref-19)
20. IOSCO Enhanced Multilateral Memorandum of Understanding Concerning Consultation and Cooperation and Exchange of Information (IOSCO EMMoU). [↑](#footnote-ref-20)
21. Na kraju 2024. godine ova lista je povećana na 18 regulatora. [↑](#footnote-ref-21)
22. Član 260. tačka d) Zakona o tržištu. [↑](#footnote-ref-22)
23. Član 260. tačka đ) Zakona o tržištu. [↑](#footnote-ref-23)
24. Član 80. stav 1. tačka h) Zakona o sprečavanju pranja novca i finansiranja terorističkih aktivnosti („Službeni glasnik BiH“, broj 47/14 i 10/16). [↑](#footnote-ref-24)
25. Član 227. stav 1. Zakona o investicionim fondovima. [↑](#footnote-ref-25)
26. Član 53. stav 1. Zakona o faktoringu. [↑](#footnote-ref-26)
27. Član 3. Pravilnika o nadzoru nad učesnicima na tržištu hartija od vrijednosti (Službeni glasnik Republike Srpske broj 98/14, 77/17 i 25/23). [↑](#footnote-ref-27)
28. Član 2. stav 1. Pravilnika o nadzoru. [↑](#footnote-ref-28)
29. Član 2. st. 2. i 3. Pravilnika o nadzoru. [↑](#footnote-ref-29)
30. Član 7. stav 1. Pravilnika o nadzoru. [↑](#footnote-ref-30)
31. Član 7. stav 2. Pravilnika o nadzoru. [↑](#footnote-ref-31)
32. Član 9. stav 1. Pravilnika o nadzoru. [↑](#footnote-ref-32)
33. Član 7. stav 3. Pravilnika o nadzoru. [↑](#footnote-ref-33)
34. Član 7. stav 4. Pravilnika o nadzoru. [↑](#footnote-ref-34)
35. Član 4. stav 1. Pravilnika o nadzoru. [↑](#footnote-ref-35)
36. Član 7. st. 5. do 7. Pravilnika o nadzoru. [↑](#footnote-ref-36)
37. Član 266. Zakona o tržištu. [↑](#footnote-ref-37)
38. Član 265. stav 2. Zakona o tržištu. [↑](#footnote-ref-38)
39. Član 267. stav 1. Zakona o tržištu. [↑](#footnote-ref-39)