**KOMISIJA ZA HARTIJE OD VRIJEDNOSTI   
REPUBLIKE SRPSKE**

****

****

**Izvještaj**

**o stanju na tržištu hartija od vrijednosti**

**za 2024. godinu**

**Banja Luka, maj 2025. godine**

|  |  |
| --- | --- |
| **Adresa:** | Banja Luka  Vuka Karadžića 6 |
| **Telefon(i):** | +387 51 218 356  +387 51 218 362  +387 51 212 199 |
| **Faks:** | +387 51 218 361 |
| **e-mail:** | kontakt@secrs.gov.ba |
| **Web:** | www.secrs.gov.ba |

**Izvještaj o stanju na tržištu hartija od vrijednosti**

[www.secrs.gov.ba/Izvjestaj o stanju 2024.pdf](http://www.secrs.gov.ba/Izvjestaj%20o%20stanju%202024.pdf)

SADRŽAJ

[UVOD 4](#_Toc167363925)

[I NORMATIVNO-PRAVNI OKVIR 5](#_Toc167363926)

[II MAKROEKONOMSKO I FINANSIJSKO OKRUŽENјE 8](#_Toc167363927)

[III PRIMARNO TRŽIŠTE 12](#_Toc167363928)

[IV SEKUNDARNO TRŽIŠTE 17](#_Toc167363929)

[1. Uvrštenje hartija od vrijednosti 17](#_Toc167363930)

[2. Postupci odobravanja dokumenta o registraciji, skraćenog prospekta i obavještenja o hartijama od vrijednosti (prospekata za uvrštavanje   
hartija od vrijednosti na berzu) 18](#_Toc167363931)

[3. Berzanski pokazatelјi 19](#_Toc167363932)

[4. Registracija, obračun, poravnanje i prenos hartija od vrijednosti 29](#_Toc167363933)

[5. Izvještavanje i objavlјivanje informacija od strane emitenata 33](#_Toc167363934)

[6. Promjena oblika organizovanja akcionarskog društva i promjena pravne forme 35](#_Toc167363935)

[7. Preuzimanje akcionarskih društava 36](#_Toc167363936)

[V INVESTICIONI FONDOVI 38](#_Toc167363937)

[1. Neto vrijednost imovine 39](#_Toc167363938)

[2. Struktura imovine investicionih fondova 42](#_Toc167363939)

# UVOD

Tržište kapitala usmjerava raspoloživa finansijska sredstva i ima značajan uticaj na razvoj privrede, poslovanje privrednih društava kao emitenata hartija od vrijednosti, kreiranje novih investicionih mogućnosti, te privlačenje novih i zadržavanje postojećih investitora. Počeci razvoja tržišta kapitala u Republici Srpskoj vezuju se za proces privatizacije i formiranje institucija tržišta kapitala, Komisije za hartije od vrijednosti 2000. godine, Centralnog registra hartija od vrijednosti i Banjalučke berze hartija od vrijednosti 2001. godine. Prva transakcija na Banjalučkoj berzi obavlјena je u martu 2002. godine. Malo tržište i neadekvatan razvoj privatizovanih preduzeća imali su opredjelјujući uticaj na stepen razvoja tržišta kapitala Republike Srpske.

Prema klasifikaciji FTSE Global Equity Index Series[[1]](#footnote-1) tržište kapitala Republike Srpske nije klasifikovano. Međutim, tržište kapitala Republike Srpske u klasifikaciji tržišta najbliže pripada grupi tzv. rubnih tržišta (eng. frontier markets), u kojoj se nalaze tržišta Srbije, Hrvatske i Makedonije. Rubna tržišta predstavlјaju grupu tržišta u razvoju koja imaju manju tržišnu kapitalizaciju i likvidnost od grupe razvijenijih tržišta u razvoju. Ova tržišta u osnovi karakteriše relativna otvorenost i dostupnost za strane investitore ali i moguća veća ekonomska i politička nestabilnost, potencijalni veći dugoročni povrat i mala korelacija sa drugim tržištima kapitala.

# NORMATIVNO-PRAVNI OKVIR

Zakon o tržištu hartija od vrijednosti[[2]](#footnote-2), Zakon o investicionim fondovima[[3]](#footnote-3), Zakon o preuzimanju akcionarskih društava[[4]](#footnote-4), Zakon o faktoringu[[5]](#footnote-5), te dijelom i Zakon o privrednim društvima[[6]](#footnote-6) predstavlјaju temelјne pravne akte i glavni zakonodavno-pravni okvir za uspješno funkcionisanje tržišta hartija od vrijednosti Republike Srpske. Komisija za hartije od vrijednosti Republike Srpske je preduzela niz mjera i aktivnosti u cilјu njihove doslјedne i potpune primjene u praksi.

Interni opšti akti, kojima se na cjelovit, sveobuhvatan i sistematičan način uređuje funkcionisanje i rad same Komisije su:

* Statut Komisije (koji sadrži i Etička pravila Komisije),
* Poslovnik o radu Komisije,
* Odluka o tarifi naknada, na koju saglasnost daje Vlada Republike Srpske.

Iz oblasti emisije hartija od vrijednosti primjenjuju se slјedeći akti koje je donijela Komisija u skladu sa zakonskim ovlašćenjima:

* Pravilnik o Registru emitenata hartija od vrijednosti,
* Pravilnik o uslovima i postupku emisije hartija od vrijednosti,
* Pravilnik o izvještavanju i objavlјivanju informacija od strane emitenata hartija od vrijednosti koje su predmet javne ponude i
* Pravilnik o uslovima i postupku pretvaranja zatvorenog akcionarskog društva u otvoreno, odnosno otvorenog akcionarskog društva u zatvoreno i promjeni pravne forme akcionarskog društva.

U dijelu koji se odnosi na poslovanje ovlašćenih učesnika (kojima Komisija daje dozvolu za obavlјanje poslova sa hartijama od vrijednosti), primjenjuju se slјedeći podzakonski akti:

* Pravilnik o trgovanju,
* Pravilnik o uslovima i postupku izdavanja dozvole berzanskom posredniku za obavlјanje poslova sa hartijama od vrijednosti,
* Pravilnik o uslovima i postupku sticanja zvanja i dobijanja dozvole za obavlјanje poslova brokera, investicionog savjetnika i investicionog menadžera,
* Pravilnik o poslovanju berzanskih posrednika,
* Pravilnik o adekvatnosti kapitala i likvidnosti brokersko-dilerskog društva,
* Pravilnik o nadzoru nad učesnicima na tržištu hartija od vrijednosti,
* Pravilnik o izvještavanju i objavlјivanju informacija o poslovanju sa hartijama od vrijednosti,
* Pravilnik o obavlјanju kastodi poslova,
* Pravilnik o načinu sprečavanja zloupotreba povlašćenih informacija,
* Pravilnik o postupcima koji se mogu smatrati manipulacijom i drugim oblicima zloupotrebe tržišta u cilјu njihovog otkrivanja i sprečavanja,
* Pravilnik o davanju saglasnosti na sticanje kvalifikovanog učešća u brokersko-dilerskim driuštvima,
* Pravilnik o registru kvalifikovanih investitora i odobravanju statusa kvalifikovanih investitora,
* Pravilnik o uslovima i postupku izdavanja odobrenja za sticanje, otuđivanje, prenos i zalaganje akcija Centralnog registra hartija od vrijednosti,
* Pravilnik o davanju saglasnosti za sticanje, povećanje ili smanjenje udjela u osnovnom kapitalu ili glasačkim pravima u berzi,

Propisi koji se odnose na poslovanje investicionih fondova i društava za upravlјanje investicionim fondovima su:

* Pravilnik o sadržaju, rokovima i obliku izvještaja investicionih fondova, društva za upravlјanje investicionim fondovima i banke depozitara,
* Pravilnik o uslovima, načinu sticanja i priznavanju ovlašćenja za prodaju akcija ili udjela u investicionim fondovima s javnom ponudom,
* Pravilnik o promociji investicionih fondova sa javnom ponudom,
* Pravilnik o poslovanju društva za upravlјanje investicionim fondovima,
* Pravilnik o sadržaju ugovora između zatvorenog investicionog fonda s javnom ponudom i društva za upravlјanje,
* Pravilnik o sadržaju i načinu vođenja registra fondova,
* Pravilnik o uspostavlјanju, vođenju i objavlјivanju podataka iz registra udjela u otvorenom investicionom fondu,
* Pravilnik o ulaganju otvorenih investicionih fondova s privatnom ponudom,
* Pravilnik o utvrđivanju vrijednosti imovine investicionog fonda i obračunu neto vrijednosti imovine po udjelu ili po akciji investicionog fonda,
* Pravilnik o uslovima i postupku za izdavanje dozvole za vršenje funkcije člana nadzornog odbora zatvorenog investicionog fonda,
* Pravilnik o uslovima i postupku izdavanja dozvole za obavlјanje funkcije člana upravnog odbora društva za upravlјanje investicionim fondovima,
* Pravilnik o izdavanju dozvole za sticanje kvalifikovanog učešća u društvu za upravlјanje investicionim fondovima,
* Pravilnik o postupku i vrsti poslova koje društvo za upravlјanje može prenijeti na treće lice i načinu prenosa poslova upravlјanja investicionim fondom na drugo društvo za upravlјanje,
* Pravilnik o preoblikovanju zatvorenog investicionog fonda,
* Pravilnik o adekvatnosti kapitala društva za upravlјanje investicionim fondovima,
* Pravilnik o reorganizaciji zatvorenog investicionog fonda,
* Pravilnik kojim se uređuje postupak, troškovi i rokovi likvidacije investicionih fondova,
* Pravilnik o udjelima otvorenog investicionog fonda,
* Pravilnik o trgovanju udjelima otvorenog investicionog fonda,
* Pravilnik o obaveznom sadržaju zahtjeva za izdavanje dozvole za osnivanje, sadržaju prospekta i zahtjeva za izmjenu prospekta otvorenih investicionih fondova sa javnom ponudom,
* Pravilnik o izdavanju dozvole za obavlјanje osnovne i dodatnih djelatnosti i statusne promjene društva za upravlјanje investicionim fondovima i društva za upravlјanje alternativnim investicionim fondovima,
* Pravilnik o sadržaju zahtjeva i uslovima za izdavanje dozvole za osnivanje i upravlјanje otvorenim alternativnim investicionim fondom i prijavi upisa u registar fondova,
* Pravilnik o adekvatnosti kapitala društva za upravlјanje alternativnim investicionim fondovima,
* Pravilnik o vrstama alternativnih investicionih fondova sa privatnom ponudom,
* Pravilnik o utvrđivanju vrijednosti imovine i obračunu neto vrijednosti imovine alternativnih investicionih fondova i
* Pravilnik o sadržaju, rokovima i obliku izvještaja alternativnih investicionih fondova, društva za upravlјanje alternativnim investicionim fondovima i banke depozitara alternativnih investicionih fondova.

Propisi koji se odnose na poslovanje društava za faktoring su:

* Pravilnik o izdavanju saglasnosti za sticanje kvalifikovanog učešća u društvu za faktoring.
* Pravilnik o uslovima i postupku izdavanja saglasnosti za obavlјanje funkcije člana upravnog odbora i direktora društva za faktoring.
* Pravilnik o uslovima i postupku izdavanja dozvole za obavlјanje djelatnosti faktoringa.
* Pravilnik o sadržaju, rokovima i obliku izvještavanja društva za faktoring.  
  Pravilnik o sadržaju i načinu vođenja Registra društava za faktoring i poslovnih jedinica.
* Pravilnik o kriterijumima i načinu upravlјanja rizicima društva za faktoring.

U dijelu koji se odnosi na pružaoce usluga povezanih sa virtuelnim valutama Komisija je donijela Pravilnik o evidenciji pružalaca usluga povezanih sa virtuelnim valutama.

U skladu sa zakonskim ovlašćenjima doneseni su i slјedeći propisi:

* Uputstvo o formi i sadržaju mišlјenja uprave emitenta o objavlјenoj ponudi za preuzimanje emitenta,
* Uputstvo o sadržaju web stranica ovlašćenih učesnika na tržištu kapitala,
* Uputstvo o načinu uvida javnosti u spisak akcionara emitenta hartija od vrijednosti,
* Uputstvo o sadržaju revizorskih izvještaja za investicione fondove i emitente sa javno emitovanim hartijama od vrijednosti,
* Uputstvo o formi i sadržaju mišlјenja uprave emitenta o objavlјenoj ponudi za preuzimanje emitenta,
* Standardi korporativnog upravlјanja i
* Smjernice za procjenu rizika i provođenje Zakona o sprečavanju pranja novca i finansiranja terorističkih aktivnosti za obveznike u nadležnosti Komisije za hartije od vrijednosti.

# MAKROEKONOMSKO I FINANSIJSKO OKRUŽENјE

Ugovore za izradu i praćenje suverenog kreditnog rejtinga Bosna i Hercegovina potpisala je sa dvije međunarodne agencije za kreditni rejting Moody's Investors Service i Standard & Poor's[[7]](#footnote-7). Agencija Moody's Investors Service je 2. avgusta 2024. godine Bosni i Hercegovini potvrdila suvereni kreditni rejting „B3 sa stabilnim izgledima“, dok je agencija za ocjenu kreditnog rejtinga Standard & Poor's 2. avgusta 2024. godine Bosni i Hercegovini potvrdila kreditni rejting „B+ sa stabilnim izgledima ".

|  |  |  |
| --- | --- | --- |
| Opis | Moody's Investors Service | Standard & Poor's |
| Rejting | B3 / stabilni izgledi | B+ / stabilni izgledi |
| Datum | 02.08.2024. | 02.08.2024. |
| Aktivnost | Potvrđen rejting | Potvrđen rejting |

Tabela 1. Aktuelni kreditni rejting Bosne i Hercegovine

S obzirom da agencije Moody's Investors Service i Standard & Poor's koriste različite oznake za rejting, u cilјu bolјeg sagledavanja kreditnog rejtinga, odnosno stanja u kojem se Bosna i Hercegovina nalazi, u nastavku je dat prikaz kreditnih rejtinga ovih agencija.

| Moody's Investors Service | Standard & Poor's | Kratak opis kategorije rejtinga |
| --- | --- | --- |
| **INVESTICIONI NIVO** | | |
| Aaa | AAA | Najbolјa kreditna sposobnost, minimalan kreditni rizik |
| Aa1  Aa2  Aa3 | AA+  AA  AA- | Visoka kreditna sposobnost, veoma nizak kreditni rizik |
| A1  A2  A3 | A+  A  A- | Srednjevisoka kreditna sposobnost, nizak kreditni rizik |
| Baa1  Baa2  Baa3 | BBB+  BBB  BBB- | Srednja kreditna sposobnost, umjeren kreditni rizik |
| **NEINVESTICIONI (ŠPEKULATIVNI) NIVO** | | |
| Ba1  Ba2  Ba3 | BB+  BB  BB- | Kreditna sposobnost sa špekulativnim elementima, znatan kreditni rizik |
| B1  B2  **B3** | B+  **B**  B- | Špekulativna kreditna sposobnost, visok kreditni rizik |
| Caa1  Caa2  Caa3 | CCC+  CCC  CCC- | Loša kreditna sposobnost, veoma visok kreditni rizik |
| Ca  C | CC  C  SD  D | Visokošpekulativna kreditna sposobnost, izvjesno neizvršavanje obaveza, selektivni bankrot, bankrot |

**Tabela 2.** Uporedni prikaz oznaka rejtinga agencija Moody's Investors Service i Standard & Poor's[[8]](#footnote-8)

Kreditni rejting B3, odnosno B+ koji su Bosni i Hercegovini odredile ove agencije ukazuje da Bosna i Hercegovina ima špekulativnu kreditnu sposobnost sa visokim kreditnim rizikom.

|  |  |  |
| --- | --- | --- |
| Država | Dugoročni rejting / Izgled | |
| **Moody's Investors Service** | **Standard & Poor's** |
| Albanija | Ba3 / stabilan | BB / stabilan |
| Bosna i Hercegovina | **B3 / stabilan** | **B+ / stabilan** |
| Bugarska | Baa1 / stabilan | BBB / pozitivan |
| Crna Gora | Ba3 / stabilan | B+ / stabilan |
| Grčka | Baa3/ stabilan | BBB- / pozitivan |
| Hrvatska | A3 / stabilan | A- / pozitivan |
| Mađarska | Baa2 / negativan | BBB- / negativan |
| Sjeverna Makedonija | - | BB- / stabilan |
| Rumunija | Baa3 / negativan | BBB- / negativan |
| Slovenija | A3 / pozitivan | AA- / pozitivan |
| Srbija | Ba2 / pozitivan | BBB- / stabilan |

**Tabela 3.** Pregled dugoročnog rejtinga pojedinih zemalјa iz šireg okruženja[[9]](#footnote-9)

|  |  |  |
| --- | --- | --- |
| Rejting | Datum | Aktivnost |
| B3 / stabilni izgledi | 02.08.2024. | potvrđen rejting |
| B3 / stabilni izgledi | 22.07.2022. | potvrđen rejting |
| B3 / stabilni izgledi | 21.08.2020. | potvrđen rejting |

**Tabela 4.** Istorija rejtinga Bosne i Hercegovine po procjeni Agencija Moody's Investors Service[[10]](#footnote-10)

| Rejting | Datum | Aktivnost |
| --- | --- | --- |
| B+ / stabilni izgledi | 02.08.2024. | potvrđen rejting |
| B+ / stabilni izgledi | 04.08.2023. | potvrđen rejting |
| B / stabilni izgledi | 04.02.2022. | potvrđen rejting |
| B / stabilni izgledi | 27.08.2021. | potvrđen rejting |
| B / stabilni izgledi | 28.08.2020. | potvrđen rejting |
| B / stabilni izgledi | 30.04.2020. | potvrđen rejting / izmijenjen izgled |
| B / pozitivni izgledi | 28.02.2020. | potvrđen rejting |

**Tabela 5.** Istorija rejtinga Bosne i Hercegovine po procjeni  Agencije Standard & Poor's[[11]](#footnote-11)

Struktura finansijskog sistema Republike Srpske i dalјe je izrazito bankocentričnog tipa, a neadekvatan odnos prema štednji i investicijama imaju značajan uticaj na to da privredna društva koja imaju potrebu za novim kapitalom i dalјe nedovolјno koriste tržište kapitala kao primarni izvor finansiranja sopstvenog razvoja.

Na osnovu podataka o ostvarenom prometu i tržišnoj kapitalizaciji, 2024. godina može se okarakterisati kao godina blagog pada aktivnosti na tržištu kapitala Republike Srpske u odnosu na prethodnu godinu. Stanje na tržištu kapitala Republike Srpske u 2024. godini, uzimajući u obzir veličinu i razvijenost tržišta, ima slične karakteristike kao tržišta zemalјa u regionu.

U cilјu uporednog ukazivanja na stanje na Banjalučkoj berzi, dati su podaci o kretanju tržišta nekoliko zemalјa, a kao osnovni pokazatelјi uzeti su najznačajniji indeksi sa ovih tržišta kapitala.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Tržište** | **Indeks** | **Promjena indeksa (%)** | | | | | | |
| **2019.** | **2020.** | **2021.** | **2022.** | **2023.** | **2024.** | **2019.- 2024.** |
| Grčka | ASE | 49,5 | -11,7 | 10,4 | 4,1 | 39,1 | 13,7 | 139,6 |
| Federacija BiH | SASX-10 | 29,0 | -5,5 | 29,7 | 6,7 | -0,8 | 16,3 | 94,7 |
| Srbija | BELEX15 | 9,6 | -6,6 | 9,6 | 0,5 | 6,2 | 31,0 | 56,7 |
| Slovenija | SBI20 | 15,2 | -2,7 | 65,8 | -29,8 | 19,1 | 33,6 | 107,7 |
| Austrija | ATX | 15,0 | -12,8 | 38,9 | -19,0 | 9,2 | 7,3 | 32,2 |
| Republika Srpska | BIRS | 9,3 | -6,7 | 15,8 | 25,9 | 15,4 | -5,3 | 62,5 |
| Hrvatska | Crobex | 16,7 | -13,8 | 19,6 | -4,8 | 28,0 | 25,9 | 84,5 |
| Španija | MADX | 10,2 | -15,4 | 7,1 | -4,8 | 21,6 | 14,1 | 31,9 |
| Češka | PX | 12,8 | -7,9 | 38,8 | -15,7 | 17,7 | 24,5 | 77,9 |
| Francuska | CAC 40 | 26,4 | -7,1 | 28,9 | -9,5 | 16,5 | -2,2 | 56,0 |
| Japan | NKY | 20,9 | 16,0 | 4,9 | -9,3 | 28,2 | 18,1 | 102,0 |
| Holandija | AEX | 23,9 | 3,3 | 28,0 | -13,8 | 19,0 | 7,2 | 80,1 |
| Mađarska | BUX | 16,0 | -8,6 | 20,5 | -13,7 | 38,4 | 30,9 | 99,6 |
| Nјemačka | DAX | 25,2 | 3,5 | 15,4 | -12,1 | 20,3 | 18,8 | 88,2 |

Tabela 6. Uporedni prikaz promjene indeksa u periodu 2019 – 2024. godine

Slika 1. Prikaz promjena indeksa u periodu 2019 - 2024. godina (%)

U 2024. godini na većini posmatranih tržišta došlo je do rasta indeksa. Najveći rast indeksa u odnosu na prethodnu godinu bio je u Sloveniji (33,6%), Srbiji (31,0%), Mađarskoj (30,9%), Hrvatskoj (25,9%) i Češkoj (24,5%).

Berzanski indeksi u periodu od 2019. do 2024. godine na svim posmatranim tržištima, bili su pozitivni, a posebno u Grčkoj (139,6%), Sloveniji (107,7%), Japanu(102,0%) i Mađarskoj (99,6%).

**Slika 2.** Uporedni prikaz ukupnog prometa na Banjalučkoj berzi sa zemlјama iz regiona u periodu od 2019. - 2024. godine (u KM)

Na osnovu podataka datih na gornjoj slici možemo vidjeti da ukupni promet na Banjalučkoj berzi u periodu od 2019. do 2024. godine ima kretanje slično kretanju na Sarajevskoj berzi, s tim da je u 2024. godini došlo do pada ostvarenog prometa na Banjalučkoj berzi i ujednačavanja sa ukupno ostvarenim prometom na Sarajevskoj berzi.

Slika 3. Uporedni prikaz tržišne kapitalizacije na Banjalučkoj berzi sa zemlјama iz regiona u periodu od 2019. do 2024. godina (u KM)

Na tržištu kapitala Republike Srpske došlo je do blagog pada tržišne kapitalizacije u 2024. godini, dok ostala posmatrana tržišta u našem regionu bilјeže rast tržišne kapitalizacije. Prema sadašnjim pokazatelјima, neophodne su značajne strukturne promjene, prvenstveno u dijelu koji se odnosi na efikasnost realnog sektora i kredibilitet pojedinačnih emitenata hartija od vrijednosti.

Stalnim zalaganjem institucija tržišta kapitala Republike Srpske, te pružanjem sveobuhvatnih informacija o poslovanju emitenata hartija od vrijednosti i investicionih fondova na jedinstvenom portalu tržišta kapitala Republike Srpske ([www.blberza.com](http://www.blberza.com)), tržište kapitala Republike Srpske je jedno od najorganizovanijih tržišta u regionu po pitanju dostupnosti informacija o tržištu, potrebnih investitorima za donošenje investicionih odluka. Značajne mogućnosti za pobolјšanje stanja na tržištu u smislu informisanosti investitora nalaze se u povećanju kvaliteta informacija, naročito kroz adekvatan nadzor sadržaja izvještaja, pri čemu se naročito misli na izvještaje ovlašćenih revizora, ovlašćenih računovođa, ovlašćenih procjenitelјa, licenciranih sudskih vještaka i stečajnih upravnika, o čemu je Komisija izvještavala institucije, organe i strukovna udruženja nadležna za njihov rad.

# PRIMARNO TRŽIŠTE

Postupak emisije podrazumijeva skup radnji koje emitent preduzima u svrhu prikuplјanja sredstava prodajom hartija od vrijednosti prvim imaocima, uz obavezu da svakom od njih omogući ostvarivanje prava iz hartije od vrijednosti koju emituje.

Prema odredbama Zakona o tržištu hartija od vrijednosti i Pravilnika o uslovima i postupku emisije hartija od vrijednosti[[12]](#footnote-12), emisija hartija od vrijednosti javnom ponudom može se izvršiti:

1. **sa obavezom objavlјivanja prospekta**, u kojoj se upis i uplata hartija od vrijednosti vrši na osnovu javnog poziva neodređenom broju lica, pri čemu postoji obaveza emitenta da objavi prospekt, te
2. **bez obaveze objavlјivanja prospekta**, pri čemu postoji obaveza emitenta da obavijesti Komisiju o donesenoj odluci o emisiji, te podnese prijavu za upis emisije u Registru emitenata, a u emisiji učestvuje ograničen broj investitora.

U slučaju da se postupak emisije odvija uz obavezu objavlјivanja prospekta, emitent podnosi Komisiji zahtjev za odobrenje prospekta. U postupku odobravanja ovih zahtjeva Komisija cijeni, uz potpunost i urednost podnesene dokumentacije i elemente sadržane u odluci o emisiji sa aspekta ravnopravnosti akcionara i zaštite njihovih prava u pogledu informisanosti.

Emisija bez obaveze objavlјivanja prospekta, podrazumijeva:

a) ponudu koja je upućena samo kvalifikovanim investitorima,

b) ponudu koja je upućena fizičkim ili pravnim licima u Bosni i Hercegovini čiji broj ne može biti veći od deset, a koji nisu kvalifikovani investitori,

v) ponudu koja je upućena investitorima koji će za upisane hartije od vrijednosti uplatiti iznos od najmanje 100.000 KM po investitoru za svaku pojedinačnu ponudu,

g) ponudu hartija od vrijednosti čija pojedinačna nominalna vrijednost iznosi najmanje 100.000 KM,

d) ponudu sa ukupnom vrijednosti za hartije od vrijednosti koja je manja od 1.000.000 KM, pri čemu se ovaj iznos računa tokom perioda od godinu dana,

đ) instrumenata tržišta novca,

e) ponudu akcija koje se emituju u zamjenu za već emitovane akcije iste klase ukoliko emisija takvih novih akcija ne podrazumijeva povećanje osnovnog kapitala društva,

ž) hartije od vrijednosti koje se nude, dodjelјuju ili će biti dodijelјene u postupku statusnih promjena društava, pod uslovom da za te hartije od vrijednosti postoji dokument sa podacima koje Komisija smatra ekvivalentnim podacima iz prospekta, uzimajući u obzir odredbe zakona kojim se uređuje poslovanje privrednih društava,

z) akcije koje se nude, dodjelјuju ili će biti dodijelјene bez naknade postojećim akcionarima ili kao dividende isplaćene u vidu akcija iste klase, kao i akcije u vezi sa kojima su dividende isplaćene, pod uslovom da postoji dokument sa podacima o broju i pravima iz akcija, kao i razlozima i detalјima u vezi sa ponudom,

i) hartije od vrijednosti koje nudi ili će ponuditi emitent čije su hartije od vrijednosti uklјučene na berzu, odnosno drugo uređeno javno tržište ili društvo koje je povezano sa emitentom, a koje nudi ili će ponuditi sadašnjim ili bivšim članovima uprave ili zaposlenima, pod uslovom da postoji dokument sa podacima o broju i prirodi hartija od vrijednosti, kao i razlozima i detalјima koji se odnose na ponudu.

Kod ove vrste emisije emitent je obavezan da, u određenom roku (sedam dana od dana donošenja odluke) obavijesti Komisiju o donesenoj odluci o emisiji, te dostavi odluku i druge priloge. Emitent koji je emitovao vlasničke hartije od vrijednosti u skladu sa stavom 1. tačke a) do d) člana 60. Zakona, a kojim su propisane ove vrste emisija, dužan je da, najkasnije u roku od jedne godine od upisa tih hartija od vrijednosti u Registar emitenata kod Komisije, objavi prospekt.

Emitent koji je emitovao dužničke hartije od vrijednosti u skladu sa stavom 1. tačke a) do d) navedenog člana može da ih uvrsti na berzu ili drugo uređeno javno tržište samo pod uslovom da za tu vrstu i klasu hartija od vrijednosti objavi prospekt ili da ih uvrsti na poseban tržišni segment berze ili drugog uređenog javnog tržišta bez obaveze objavlјivanja prospekta, pod uslovom da takvom tržišnom segmentu pristup za trgovanje imaju samo kvalifikovani investitori u smislu odredaba ovog zakona.

U ovom postupku Komisija cijeni da li su odluke donesene na način i po postupku utvrđenom Zakonom i drugim propisima, a svojim aktom potvrđuje izvršenje obaveze emitenta da dostavi obavještenje za ovakvu emisiju, te evidentira podatke o emisiji u Registru emitenata.

|  |  |  |  |
| --- | --- | --- | --- |
| Vrsta emisije | | Broj emisija | Ukupan obim emisija (KM) |
| I Emisije sa obavezom objavlјivanja prospekta | | **18** | **79.133.333** |
| II Emisija bez obaveze objave prospekta: | | **5** | **408.786.949** |
| 1. | Ponuda za investitore koji će uplatiti najmanje 100.000 KM za svaku pojedinačnu ponudu | 1 | 5.000.000 |
| 2. | Emisija bez obaveze objavlјivanja prospekta - pretvaranje rezervi i neraspoređene dobiti u osnovni kapital | 1 | 744.984 |
| 3. | Emisija novih akcija prilikom konverzije potraživanja u ulog | 1 | 334.052.579 |
| 4. | Emisije akcija u postupku smanjenja osnovnog kapitala | 2 | 68.989.386 |
| Ukupno | | 23 | 487.920.282 |

Tabela 7. Zbirni pregled emisija hartija od vrijednosti po vrsti u 2024. godini

U toku 2024. godine odobren je 21 prospekt za emisiju hartija od vrijednosti, realizovane su 23 emisije hartija od vrijednosti, 18 sa prospektom i 5 emisija koje se vrše bez obaveze izrade i objavlјivanja prospekta.

| Godina | Sa obavezom objavlјivanja prospekta | | Bez obaveze objavlјivanja prospekta[[13]](#footnote-13) | |
| --- | --- | --- | --- | --- |
| Broj | Obim (KM) | Broj | Obim (KM) |
| 2019. | 11 | 65.410.000 | 5 | 10.114.300 |
| 2020. | 10 | 56.100.000 | 5 | 8.900.000 |
| 2021. | 12 | 92.300.000 | 3 | 15.600.000 |
| 2022. | 17 | 330.175.000 | 1 | 1.778.000 |
| 2023. | 16 | 40.675.000 | 1 | 320.000 |
| 2024. | 18 | 79.133.333 | 1 | 5.000.000 |

Tabela 8. Obim emisija hartija od vrijednosti javnom ponudom po vrstama u periodu od 2019. do 31.12.2024. godine

Slika 4. Uporedni prikaz obima emisija hartija od vrijednosti od 2019. do 2024. godine

Slika 5. Uporedni prikaz broja emisija hartija od vrijednosti javnom ponudom u periodu od 2019. do 2024. godine

Ukupno prikuplјena sredstava u postupcima u kojima su uplaćivana novčana sredstva, od 2001. godine do kraja ovog izvještajnog perioda iznose 1.744.257.176 KM[[14]](#footnote-14).

Slika 6. Sredstva prikuplјena emisijom hartija od vrijednosti u periodu od 2019. godine do 31.12.2024. godine (u 000 KM)

Iznos prikuplјenih novčanih sredstava u 2024. godini je 76.860.436 KM, dok je u 2023. godini prikuplјeno ukupno 34.726.554 KM.

|  |  |  |  |  |
| --- | --- | --- | --- | --- |
| Godina | Povećanje osnovnog kapitala iz neraspoređene dobiti i rezervi[[15]](#footnote-15) | | Smanjenje osnovnog kapitala  zbog pokrića gubitka | |
| **Broj** | **Iznos (u KM)** | **Broj** | **Iznos smanjenja (u KM)** |
| 2019. | 1 | 1.930.000 | 5 | 35.365.544 |
| 2020. | 3 | 1.900.000 | 3 | 21.141.500 |
| 2021. | 1 | 430.000 | 4 | 5.043.693 |
| 2022. | 5 | 11.930.000 | 2 | 46.502.792 |
| 2023. | 2 | 1.500.000 | 2 | 11.938.191 |
| 2024. | 1 | 744.984 | 2 | 188.611.354 |
| Ukupno | 13 | 18.434.984 | 18 | 308.603.074 |

Tabela 9. Odnos povećanja kapitala iz neraspoređene dobiti i rezervi društva i smanjenja kapitala u periodu od 2019. do 2024. godine

Važna informacija za tržište kapitala odnosi se na činjenicu da je od 2001. godine do kraja 2024. godine, takođe prema trenutku upisa u Registar emitenata hartija od vrijednosti, povećanje kapitala po osnovu rasporeda rezervi i neraspoređene dobiti obavlјeno u 129 slučajeva, sa ukupnim iznosom od 473.896.955 KM.

S druge strane, u 2024. godini, kod Komisije za hartije od vrijednosti su registrovana dva smanjenja osnovnog kapitala, i to u iznosu od 188.611.354 KM. U periodu od 2001. do 31.12.2024. godine registrovano je ukupno 141 postupak smanjenja osnovnog kapitala, sa ukupnom vrijednošću smanjenja od 1.702.954.283 KM.

|  |  |  |  |  |  |
| --- | --- | --- | --- | --- | --- |
| Godina | Statusne promjene | | Konverzije potraživanja u akcije | Promjene nominalne vrijednosti akcija | Konverzija akcija[[16]](#footnote-16) |
| **Podjele** | **Spajanja** |
| 2019. | - | 1 | - | - | 1 |
| 2020. | - | - | - | - | - |
| 2021. | 1 | - | - | 2 | - |
| 2022. | - | - | - | - | - |
| 2023. | - | - | - | - | - |
| 2024. | - | - | 1 | - | - |

Tabela 10. Broj ostalih postupaka promjena podataka o kapitalu u periodu od 2019 - 2024. godine

Dalјi razvoj tržišta kapitala, u smislu emisija hartija od vrijednosti i razvoja primarnog tržišta hartija od vrijednosti zavisi od sposobnosti menadžmenta i preduzetnika da, na adekvatan način, pripreme razvojne projekte, te od njihove volјe da izvršavaju sopstvene obaveze u smislu korektnog odnosa sa svim zainteresovanim stranama za rad privrednog društva, kako bi stekli povjerenje investitora u njihove poštene namjere i iskrenu želјu da obezbijede efikasnu zaštitu manjinskih akcionara.

# SEKUNDARNO TRŽIŠTE

## Uvrštenje hartija od vrijednosti

Hartije od vrijednosti na Banjalučkoj berzi uvrštavaju se na slјedeća organizovana tržišta:

* službeno berzansko tržište i
* slobodno tržište.

Službena berzanska tržišta su:

* vodeće tržište akcija - Lista A (eng. Prime Market)
* standardno tržište akcija - Lista B (eng. Standard Market)
* početno tržište akcija - Lista C (eng. Entry Market)
* tržište akcija zatvorenih investicionih fondova,
* tržište udjela otvorenih investicionih fondova,
* tržište obveznica,
* tržište hartija od vrijednosti emitenata iz EU - (EU Connect Market) i
* tržište ostalih hartija od vrijednosti,

Slobodno tržište sastoji se od tržišta:

* akcija,
* akcija zatvorenih investicionih fondova,
* udjela otvorenih investicionih fondova,
* obveznica,
* paketa akcija,
* hartija od vrijednosti emitenata koji kasne sa finansijskim izvještavanjem,
* hartija od vrijednosti emitenata koji se nalaze u stečajnom ili likvidacionom postupku i
* ostalih hartija od vrijednosti.

Kratkoročne hartije od vrijednosti uvrštavaju se na tržište novca, u skladu sa posebnim pravilima tržišta novca, koje donosi Banjalučka berza.

|  |  |  |  |  |
| --- | --- | --- | --- | --- |
| OPIS | 31.12.2024. | | 01.01. - 31.12.2024. | |
| **Trgovanje** | **Suspendovano** | **Listirane** | **Delistirane** |
| Službeno berzansko tržište | **130** | **3** | **22** | **8** |
| Akcije | 25 | 1 |  |  |
| Obveznice | 105 | 2 | 22 | 8 |
| Slobodno tržište | **385** | **37** | **5** | **21** |
| Akcije | 358 | 35 | 1 | 15 |
| Obveznice | 27 | 2 | 4 | 6 |
| Tržište novca | **4** | **0** | **10** | **11** |
| Trezorski zapisi | 4 |  | 10 | 11 |
| Ukupno | 519 | 40 | 37 | 40 |

Tabela 11. Hartije od vrijednosti listirane na Banjalučkoj berzi u 2024. godini

Na osnovu podataka u prethodnoj tabeli vidlјivo je da je na dan 31.12.2024. godine na službenom tržištu Banjalučke berze listirano je 130 hartija od vrijednosti, od toga 25 akcija privrednih društava i 105 obveznica. Na slobodnom tržištu uvršteno je 385 hartija od vrijednosti, a većinu čine akcije privrednih društava (358). U 2024. godini delistirano je osam obveznica sa službenog berzanskog tržišta, te 15 akcija i šest obveznica sa slobodnog tržišta.

U toku 2024. godine na službeno berzansko tržište uvrštene su 22 obveznice, dok je na slobodnom tržištu uvršteno pet hartija od vrijednosti (jedna akcije i četiri obveznice).

Za organizovanje javnih ponuda hartija od vrijednosti na Banjalučkoj berzi kreiraju se posebni segmenti primarnog tržišta:

* javna ponuda akcija,
* javna ponuda obveznica i
* javna ponuda kratkoročnih hartija od vrijednosti.

|  |  |  |
| --- | --- | --- |
| Vrsta javne emisije | Iznos (KM) | Učešće (%) |
| Javna ponuda akcija | 474.820 | 0,08 |
| Javna ponuda obveznica | 284.585.000 | 49,90 |
| Emisija trezorskih zapisa | 285.277.024 | 50,02 |
| Ukupno | 570.336.845 | 100 |

Tabela 12. Iznos prikuplјenih novčanih sredstava javnim emisijama na Banjalučkoj berzi u 2024. godini

U 2024. godini u javnim ponudama na Banjalučkoj berzi dominiraju javne ponude obveznica i trezorskih zapisa, što čini 99,92% ukupnog iznosa sredstava prikuplјenih javnim ponudama.

## Postupci odobravanja dokumenta o registraciji, skraćenog prospekta i obavještenja o hartijama od vrijednosti (prospekata za uvrštavanje hartija od vrijednosti na berzu)

Zakonom o tržištu hartija od vrijednosti i Pravilnikom o uslovima i postupku emisije hartija od vrijednosti[[17]](#footnote-17) ustanovlјena je obaveza emitenata da pripreme i odgovarajući prospekt za uvrštenje hartija od vrijednosti (dokument o registraciji hartija od vrijednosti), za svaku emisiju hartija od vrijednosti koja je obavlјena u postupku povećanja osnovnog kapitala, bez obaveze objavlјivanja prospekta (emisije iz člana 60. Zakona o tržištu hartija od vrijednosti). Aktuelni propisi (Zakon o tržištu hartija od vrijednosti i Pravilnik o uslovima i postupku emisije hartija od vrijednosti) zadržavaju istu obavezu, uz napomenu da u takvom postupku Komisija odobrava dokument o registraciji (ako se hartije emitenta uvrštavaju u berzanski sistem trgovanja) ili skraćeni prospekt i obavještenje o hartijama od vrijednosti ako se konkretna emisija uvrštava u berzanski sistem trgovanja.

|  |  |  |  |  |  |  |
| --- | --- | --- | --- | --- | --- | --- |
| Godine | 2019. | 2020. | 2021. | 2022. | 2023. | 2024. |
| Dio prospekta (dokumenata o registraciji ili skraćenog prospekta i obavještenje o hartijama od vrijednosti) | - | 5 | 1 | - | 1 | 2 |

**Tabela 13.** Uporedni pregled odobrenih prospekata za uvrštenje i dijela prospekta u periodu od 2019 – 2024. godine

U 2024. godini Komisija je odobrila dva dokumenta o registraciji kao dijelova jedinstvenih prospekata.

## Berzanski pokazatelјi

**Ukupan promet na Banjalučkoj berzi** (uklјučujući blok poslove, prijavlјene poslove po osnovu preuzimanja, aukcije za pakete akcija, obveznice i javne ponude) u 2024. godini iznosio je 736.120.332 KM, što je 30,2% manje od ostvarenog ukupnog prometa u 2023. godini.

|  |  |  |  |  |  |  |
| --- | --- | --- | --- | --- | --- | --- |
| Ukupan promet | 2019. | 2020. | 2021. | 2022. | 2023. | 2024. |
| Akcije/udjeli: | | | | | |  |
| * Redovan promet | 40.865.902 | 44.135.227 | 44.746.868 | 34.302.504 | 25.276.219 | 42.370.796 |
| * Blok posao | 27.884.703 | 46.218.389 | 53.012.358 | 8.162.681 | 44.354.258 | 71.272.958 |
| * Preuzimanje | 114.623 | 20.435.170 | 2.047.692 | 13.624.464 | 21.406.690 | 1.902.634 |
| * Aukcija za paket akcija | 687.912 | - | - | 0 | 0 | 0 |
| * Javna ponuda | 7.000.000 | 1.835.577 | 712.938 | 6.343.660 | 2.887.122 | 474.820 |
| Obveznice: | | | | | |  |
| * Redovan promet | 45.472.441 | 56.726.007 | 59.634.704 | 78.458.116 | 43.199.886 | 49.400.069 |
| * Blok posao | - | - | - | 22.000.000 | 29.658.647 | 510.000 |
| * Javna ponuda | 310.117.440 | 308.959.249 | 97.605.042 | 333.474.700 | 621.103.800 | 284.585.000 |
| Trezorski zapisi: | | | | | |  |
| * Redovni promet | - | 19.424.321 | 4.992.950 | - |  | 327.030 |
| * Javna ponuda | 39.990.320 | 236.285.258 | 115.044.518 | 192.058.366 | 266.817.941 | 285.277.024 |
| Ukupno | 472.133.341 | 734.019.198 | 377.797.070 | 688.424.491 | 1.054.704.564 | 736.120.332 |

Tabela 14. Ukupan promet na Banjalučkoj berzi u periodu 2019 – 2024. godina[[18]](#footnote-18)

Slika 7. Struktura ukupnog prometa na Banjalučkoj berzi u 2024. godini

Na osnovu podataka iz prethodne tabele može se vidjeti da je u 2024. godini u odnosu na prethodnu godinu došlo do povećanja vrijednosti redovnog prometa akcijama (67,6%), blok poslova akcijama (60,7%) i redovnog prometa obveznicama (14,4%), Pored toga, došlo je do pada vrijednosti javnih ponuda akcija (-83,6%) i javnih ponuda obveznica (-54,2%).

Javna ponuda obveznica i trezorskih zapisa značajno su djelovali na ostvareni ukupan promet na Banjalučkoj berzi u 2024. godini (77,4%), dok je ukupan promet obveznicama i trezorskim zapisima činio 84,2% ukupno ostvarenog prometa.

Slika 8. Ukupan promet na Banjalučkoj berzi u periodu 2019 - 2024. godine[[19]](#footnote-19)

U 2024. godini došlo je do pada **ukupnog prometa** na Banjalučkoj berzi u odnosu na prethodnu godinu za 30,2%. Ukupno ostvareni promet u 2024. godini nalazi se iznad prosječno ostvarenog ukupnog prometa u posmatranom periodu.

Slika 9. Ukupan promet na Banjalučkoj berzi u 2024. godini, po mjesecima[[20]](#footnote-20)

Oscilacije u prometu na berzi bile su prisutne i u 2024. godini a najveći promet ostvaren je u martu, septembru i decembru.

|  |  |  |
| --- | --- | --- |
| Ukupan promet | Iznos | % |
| Akcije/udjeli: | | **15,76** |
| * Redovan promet | 42.370.796 | 5,76 |
| * Blok posao | 71.272.958 | 9,68 |
| * Preuzimanje | 1.902.634 | 0,26 |
| * Aukcija za paket akcija | - | - |
| * Javna ponuda | 474.820 | 0,06 |
| Obveznice: | | **45,44** |
| * Redovan promet | 49.400.069 | 6,71 |
| * Blok posao | 510.000 | 0,07 |
| * Javna ponuda | 284.585.000 | 38,66 |
| Trezorski zapisi: | | **38,80** |
| * Redovni promet | 327.030 | 0,04 |
| * Javna ponuda | 285.277.024 | 38,75 |
| Ukupno | 736.120.331 | 100,00 |

Tabela 15. Struktura ukupno ostvarenog prometa na Banjalučkoj berzi u 2024. godini[[21]](#footnote-21)

**Slika 10.** Struktura ukupnog ostvarenog prometa na Banjalučkoj berziu 2024. godini

U strukturi ukupnog prometa u 2024. godini, kao i u prethodnoj godini, dominiraju obveznice koje su prometovane putem javne ponude i u sekundarnom redovnom prometu, sa učešćem od 45,5%, u odnosu na ukupno ostvareni promet, ali se ovo učešće smanjilo u odnosu na prethodnu godinu za 30,9%. Pored toga, učešće redovnog prometa obveznicama povećano je u odnosu na prethodnu godinu za 63,8%.

Od ukupnog prometa u 2024. godini, 15,76% čini promet akcijama i udjelima, što je rast za 77% u odnosu na prethodnu godinu, kada je iznosio 8,91%.

Javna ponuda trezorskih zapisa čini 38,75% ukupnog prometa, što predstavlјa povećanje učešća za 53,2% u odnosu na prethodnu godinu kada je ovo učešće bilo 25,3% ukupnog prometa.

|  |  |  |  |  |  |
| --- | --- | --- | --- | --- | --- |
| Hartije od vrijednosti | Promet | | Broj transakcija | | Tržišna kapitalizacija |
| **Redovan** | **Ostali poslovi[[22]](#footnote-22)** | **Redovan** | **Ostali poslovi** |
| Akcije | 42.370.796 | 73.650.413 | 3.557 | 25 | 16.601.262.446 |
| Obveznice | 49.400.069 | 285.095.000 | 1.726 | 833 | 1.812.192.456 |
| Trezorski zapisi | 327.030 | 285.277.024 | 3 | 83 | 94.126.516 |
| Ukupno | **92.097.895** | **644.022.437** | **5.286** | **941** | **18.507.581.418** |
| Ukupno | 736.120.332 | | 6.227 | | 18.507.581.418 |

Tabela 16. Promet, broj transakcija i tržišna kapitalizacija u 2024. godini[[23]](#footnote-23)

**Redovan promet na Banjalučkoj berzi** u 2024. godini (izuzimajući blok poslove, prijavlјene poslove po osnovu preuzimanja, javne ponude i aukcije za pakete akcija i obveznica) iznosio je 92.097.895 KM, što je za 34,5% više nego u 2023. godini.

Tokom 253 dana redovnog trgovanja u 2024. godini ukupno je zaklјučeno 5.286 transakcija, što je za 26,2% više nego u 2023. godini. U prosjeku je zaklјučeno 29 transakcija po danu trgovanja, sa prosječnom vrijednosti pojedinačne transakcije u iznosu od 17.423 KM.

Prosječan redovan dnevni promet akcijama na Banjalučkoj berzi u 2024. godini iznosio je 167.474 KM, što je za 66,3% više u odnosu na prethodnu godinu.

**Slika 11.** Struktura redovnog prometa akcijama po segmentima tržišta u 2024. godini[[24]](#footnote-24)

Najveći redovan promet akcijama u 2024. godini je ostvaren akcijama emitenata koji su uvršteni na slobodno tržište akcija (40,8%), zatim akcijama emitenata koji su uvršteni na standardno službeno berzansko tržište akcija (37,7%).

U **redovnom prometu obveznicama** u 2024. godini ostvarena je vrijednost prometa od 49.400.069 KM, što je činilo 6,7% ukupnog i 53,6% redovnog prometa.

**Slika 12.** Struktura redovnog prometa dužničkim hartijama od vrijednosti po segmentima tržišta u 2024. godini[[25]](#footnote-25)

U 2024. godini, članovi Banjalučke berze su zaklјučili 15 blok poslova, jedan manje nego prethodne godine. Ukupna vrijednost trgovanja sa blok poslovima iznosila je 71.782.958 KM, što predstavlјa 9,8% ukupnog prometa na Banjalučkoj berzi (3% manja vrijednost poslova nego prethodne godine).

|  |  |  |  |  |  |  |
| --- | --- | --- | --- | --- | --- | --- |
| Oznaka | Emitent | Cijena 31.12.2024. | Prosječna cijena | | Broj transak. | Vrijednost (KM) |
| RSBD-O19 | Republika Srpska 2% 16/04/25 | 100 | 99,9867 | | 5 | 13.393.223 |
| RSBD-O35 | Republika Srpska 5% 23/12/27 | 103 | 100,5000 | | 2 | 12.060.000 |
| BVRU-R-A | ZTC Banja Vrućica a.d. Teslić | 1,69 | 1,6998 | | 81 | 10.544.533 |
| RSBD-O32 | Republika Srpska 5% 16/09/29 | 100 | 100,0000 | | 2 | 8.500.000 |
| BOKS-R-A | Boksit a.d. Milići | 0,4 | 0,4001 | | 652 | 7.869.183 |
| PIBB-R-D | Naša Banka a.d. Banja Luka | 0,8 | 0,8000 | | 7 | 5.734.809 |
| TLKM-R-A | Telekom Srpske a.d. Banja Luka | 1,15 | 1,2202 | | 1.032 | 4.962.008 |
| PIBB-P-A | Naša Banka a.d. Banja Luka | 0,81 | 0,8100 | | 5 | 4.050.000 |
| RSBD-O36 | Republika Srpska 5,50% 23/02/28 | 100 | 100,0000 | | 15 | 3.182.000 |
| RSBD-O45 | Republika Srpska 5,8% 13/12/28 | 115 | 114,4395 | | 8 | 1.959.205 |
| Ostalo | | | | | 3.477 | 19.842.934 |
| Ukupno | | | | 5.286 | | 92.097.895 |

Tabela 17. Deset hartija od vrijednosti kojima je najviše trgovano na Banjalučkoj berzi u 2024. godini[[26]](#footnote-26)

Slika 13. Učešće redovnog prometa top deset akcija u redovnom prometu na Banjalučkoj berzi u 2024. godini[[27]](#footnote-27)

U 2024. godini Banjalučkoj berzi je prijavlјeno je 10 poslova po osnovu završenih **javnih** **ponuda za preuzimanje** u ukupnoj vrijednosti od 1.902.634 KM, što je činilo 0,3% ukupnog prometa. Pored toga, obavlјene su 23 **javne ponude obveznica** ukupne vrijednosti 284.585.000 KM, što čini 38,7% ukupno ostvarenog prometa, te 10 **javnih ponuda trezorskih zapisa** u vrijednosti 285.277.024 KM, što čini 38,8% ukupno ostvarenog prometa.

|  |  |  |  |  |  |  |  |
| --- | --- | --- | --- | --- | --- | --- | --- |
| Član | Kupovina | | Prodaja | | Ukupno | | |
| **Promet** | **Broj** | **Promet** | **Broj** | **Promet** | **Broj** | **%** |
| Advantis broker a.d. Banja Luka | 178.802.522 | 2.326 | 51.988.809 | 2.296 | 230.791.330 | 4.622 | 15,72 |
| Eurobroker a.d. Banja Luka | 21.808.254 | 896 | 3.888.992 | 1.219 | 25.697.247 | 2.115 | 1,75 |
| Direktni članovi tržišta trez. zapisa RS | 115.679.434 | 31 |  |  | 115.679.434 | 31 | 7,88 |
| Ministarstvo finansija RS |  |  | 526.353.024 | 266 | 526.353.024 | 266 | 35,84 |
| Monet broker a.d. Banja Luka | 277.902.767 | 1.858 | 107.769.733 | 1.164 | 385.672.500 | 3.022 | 26,26 |
| Nova banka a.d. Banja Luka | 93.098.664 | 552 | 37.060.414 | 557 | 130.159.078 | 1.109 | 8,86 |
| Raiffeisen Capital a.d. Banja Luka | 46.926.056 | 554 | 7.156.727 | 715 | 54.082.783 | 1.269 | 3,68 |
| Ukupno | 734.217.698 | 6.217 | 734.217.698 | 6.217 | 1.468.435.396 | 12.434 | 100 |

Tabela 18. Ukupan promet po članovima Banjalučke berze u 2024. godini[[28]](#footnote-28)

Tri člana Banjalučke berze sa ostvarenim najvećim ukupnim prometom u 2024. godini su[[29]](#footnote-29):

1. Monet broker a.d. Banja Luka (26,26%),
2. Advantis broker a.d. Banja Luka (15,72%) i
3. Nova banka a.d. Banja Luka (8,86%).

Učešće berzanskih posrednika **u redovnom prometu,** koji isklјučuje blok poslove, poslove preuzimanja, javne ponude i aukcije za paket akcija**,** razlikuje se u odnosu na ukupan promet, a razlog tome je veliko učešće blok poslova i preuzimanja akcionarskih društava u ukupnim transakcijama pojedinih berzanskih posrednika.

| Član | Kupovina | | Prodaja | | Ukupno | | |
| --- | --- | --- | --- | --- | --- | --- | --- |
| Promet | Broj | Promet | Broj | Promet | Broj | % |
| Advantis broker Ad Banja Luka | 9.630.915 | 1.727 | 9.441.070 | 1.717 | 19.071.985 | 3.444 | 10,35% |
| Eurobroker a.d. Banja Luka | 3.185.136 | 851 | 3.388.558 | 1.218 | 6.573.694 | 2.069 | 3,57% |
| Monet broker a.d. Banja Luka | 39.199.431 | 1.695 | 35.561.126 | 1.080 | 74.760.558 | 2.775 | 40,59% |
| Nova banka a.d. Banja Luka | 36.670.603 | 522 | 36.550.414 | 556 | 73.221.016 | 1.078 | 39,75% |
| Raiffeisen Capital a.d. Banja Luka | 3.411.810 | 491 | 7.156.727 | 715 | 10.568.536 | 1.206 | 5,74% |
| Ukupno | 92.097.895 | 5.286 | 92.097.895 | 5.286 | 184.195.790 | 10.572 | 100 |

Tabela 19. Redovan promet po članovima Banjalučke berze u 2024. godini (isklјučuje blok poslove, preuzimanja, aukcije za paket akcija, javne ponude)[[30]](#footnote-30)

Slika 14. Učešće berzanskih posrednika u redovnom prometu na Banjalučkoj berzi u 2024. godini[[31]](#footnote-31)

Tri člana Banjalučke berze sa ostvarenim najvećim redovnim prometom u 2024. godini (isklјučujući blok poslove, prijavlјivanje preuzimanja, aukcije za pakete akcija i javne ponude) su[[32]](#footnote-32):

1. Monet broker a.d. Banja Luka (40,59%),
2. Nova banka a.d. Banja Luka (39,75%) i
3. Advantis broker a.d. Banja Luka (10,35%).

Berzanski indeksi predstavlјaju pokazatelјe kretanja cijena hartija od vrijednosti na berzi. U sastav indeksa mogu da ulaze akcije preduzeća, banaka i osiguravajućih društava koje ispunjavaju opšte uslove i kriterijume za uklјučivanje akcija.

**Berzanski indeks Republike Srpske (BIRS)** formiran je 01.05.2004. godine sa početnom vrijednošću od 1.000,00 poena.

|  |  |  |  |  |  |  |
| --- | --- | --- | --- | --- | --- | --- |
| Oznaka hov | Naziv emitenta | Cijena 31.12.2023. | Cijena 31.12.2024. | Promjena (%) | Promet (KM) | P/E[[33]](#footnote-33) |
| BOKS-R-A | Boksit a.d. Milići | 0,398 | 0,4 | **0,50%** | 7.869.183 | 40,56 |
| EDPL-R-A | ODS Elektrodistribucija a.d. Pale | 0,623 | 0,867 | **39,17%** | 68.643 | 21,25 |
| EKBL-R-A | Elektrokrajina a.d. Banja Luka | 0,095 | 0,14 | **47,37%** | 91.492 | 5,79 |
| ELBJ-R-A | ODS Elektro - Bijelјina a.d. Bijelјina | 0,297 | 0,37 | **24,58%** | 40.363 | 17,70 |
| ELDO-R-A | ODS Elektro Doboj a.d. Doboj | 1,55 | 1,35 | **-12,90%** | 527.705 | 9,38 |
| HEDR-R-A | Hidroelektrane na Drini a.d. Višegrad | 0,35 | 0,338 | **-3,43%** | 52.383 | 58,84 |
| HELV-R-A | Hidroelektrane na Vrbasu a.d. Mrkonjić Grad | 0,4 | 0,398 | **-0,50%** | 48.316 | 5,45 |
| HETR-R-A | Hidroelektrane na Trebišnjici a.d. Trebinje | 0,481 | 0,4 | **-16,84%** | 41.150 | 8,99 |
| PPMK-R-A | Prvo penzionersko MKD a.d. Banja Luka | 27 | 30 | **11,11%** | 1.103.179 |  |
| RITE-R-A | RiTE Gacko a.d. Gacko | 0,03 | 0,012 | **-60,00%** | 34.678 | 7,80 |
| RTEU-R-A | RiTE Uglјevik a.d. Uglјevik | 0,03 | 0,014 | **-53,33%** | 69.367 | 0,97 |
| TLKM-R-A | Telekom Srpske a.d. Banja Luka | 1,19 | 1,15 | **-3,36%** | 4.962.008 | 1,70 |

Tabela 20. Promjena vrijednosti akcija koje ulaze u sastav BIRS-a u 2024. godini[[34]](#footnote-34)

**Slika 15.** Mjesečno kretanje BIRS-a u 2024. godini

Berzanski indeks (BIRS) je u 2024. godini imao pad od 5,3% a njegova vrijednost na dan 31.12.2024. iznosila je 918,99 poena.

Najveću vrijednost BIRS je imao 8.1.2024. godine (991,73 poena), a najnižu vrijednost je imao 27.8.2024. godine (857,45 poena).

**Indeks obveznica Republike Srpske (ORS)** određuje se za obveznice koje emituje Republika Srpska.

|  |  |  |  |  |  |
| --- | --- | --- | --- | --- | --- |
| Oznaka | Naziv | Cijena 31.12.2023. | Cijena 31.12.2024. | Promjena cijene | Promet |
| RSBD-O36 | Republika Srpska 5,50% 23/02/28 | 100 | 100 | **0,00%** | 3.182.000 |
| RSBD-O45 | Republika Srpska 5,8% 13/12/28 | 110 | 115 | **4,55%** | 1.959.205 |
| RSDS-O-K | Republika Srpska - dev. štednja 11 |  | 91,52 |  | 1.837.424 |
| RSRS-O-H | Republika Srpska - ratna šteta 8 | 98,99 | 98,99 | **0,00%** | 20.174 |
| RSRS-O-I | Republika Srpska - ratna šteta 9 | 97,95 | 96,99 | **-0,98%** | 35.478 |
| RSRS-O-K | Republika Srpska - ratna šteta 11 | 98 | 96,97 | **-1,05%** | 417.260 |
| RSRS-O-L | Republika Srpska - ratna šteta 12 | 96,63 | 97,47 | **0,87%** | 62.683 |
| RSRS-O-M | Republika Srpska - ratna šteta 13 | 97,7 | 97,98 | **0,29%** | 68.324 |
| RSRS-O-R | Republika Srpska - ratna šteta 16 | 87 | 89,9 | **3,33%** | 316.600 |

Tabela 21. Promjena vrijednosti obveznica koje ulaze u sastav indeksa ORS u 2024. godini[[35]](#footnote-35)

**Slika 16.** Mjesečno kretanje ORS -a u 2024. godini

Indeks obveznica Republike Srpske(ORS) je u 2024. godini imao rast od 4,4% i 31.12.2024. godine vrijednost ORS -a je iznosila 3.175,48 poena.

Najnižu vrijednost ORS je imao 27.2.2024. godine (2.978,32) a najvišu vrijednost ostvario je 31.12.2024. godine, kada je iznosio 3.175,48 poena.

Pet obveznica koje ulaze u sastav ORS-a su u 2024. godini ostvarile rast cijena, a najveći rast cijena imale su obveznice Republika Srpska 5,8% 13/12/28 (4,55%).

Slika 17. Grafički prikaz vrijednosti indeksa BIRS i ORS u 2024. godini[[36]](#footnote-36)

Ukupna **tržišna kapitalizacija** svih hartija od vrijednosti kojima se trguje na Banjalučkoj berzi na dan 31.12.2024. godine iznosila je 5.143.478.258 KM, što je za 1,0% manje nego na kraju 2023. godine.

**Slika 18.** Pregled tržišne kapitalizacije na Banjalučkoj berzi u periodu od 2017. do 2024. godine (u mil. KM)

Slika 19. Prikaz tržišne kapitalizacije u 2024. godini, po mjesecima[[37]](#footnote-37)

Najveći udio u ukupnoj tržišnoj kapitalizaciji hartija od vrijednosti na Banjalučkoj berzi imaju akcije koje su uvrštene na službeno berzansko tržište.

## Registracija, obračun, poravnanje i prenos hartija od vrijednosti

Prema Zakonu o tržištu hartija od vrijednosti poslove jedinstvene evidencije o hartijama od vrijednosti, o vlasnicima hartija od vrijednosti, o pravima iz hartija od vrijednosti, o pravima trećih lica na hartijama od vrijednosti i titularima tih prava, kao i zabrane i ograničenja prenosa hartija od vrijednosti obavlјa Centralni registar hartija od vrijednosti a.d. Banja Luka (u danjem tekstu: Centralni registar). Dakle, Centralni registar otvara i vodi račune vlasnika hartija od vrijednosti, emitenata, berzanskih posrednika i račune drugih članova Centralnog registra i njihovih klijenata, kastodi račune i račune za deponovanje hartija od vrijednosti. Istovremeno je klirinška kuća koja obavlјa poslove obračuna, poravnanja i prenosa hartija od vrijednosti i novčanih obaveza i potraživanja nastalih po osnovu poslova sa hartijama od vrijednosti, zaklјučenih na berzi. Centralni registar vrši i prenos hartija od vrijednosti na osnovu drugih zakonom propisanih poslova.

Na dan 31.12.2024. godine berzanski posrednicikoji imaju status člana Centralnog registra su:

1. Advantis broker a.d. Banja Luka,
2. Eurobroker a.d. Banja Luka,
3. Monet broker a.d. Banja Luka,
4. Nova banka a.d. Banja Luka i
5. Raiffeisen Capital a.d. Banja Luka,

Kastodi bankekoje imaju status člana Centralnog registra su:

1. Nova banka a.d. Banja Luka,
2. Raiffeisen Bank d.d. BiH Sarajevo i
3. Unicredit Bank d.d. Mostar.

Centralni registar je, u skladu sa odredbama Zakona o tržištu hartija od vrijednosti, dužan da formira garantni fond u cilјu obezbjeđenja izvršenja obaveza iz poslova zaklјučenih na uređenom tržištu. Članovi Centralnog registra su u 2024. godini redovno izvršavali svoje obaveze, kako po osnovu uplata u garantni fond, tako i po osnovu neto dugovanja iz poslova zaklјučenih na uređenom tržištu.

|  |  |
| --- | --- |
| Vrsta | Broj |
| **Emisija po vrsti hartije:** |  |
| Akcije | 19 |
| Obveznice | 26 |
| Trezorski zapisi | 10 |
| Udjeli | 2 |
| **Emisija po vrsti emitenta:** |  |
| Državna i lokalna administracija | 20 |
| Domaće finansijske organizacije | 18 |
| Privredna društva | 19 |
| **Emisija akcija po vrsti promjene na kapitalu:** |  |
| Prva emisija | 1 |
| Emisije po osnovu smanjenja kapitala | 3 |
| Emisije po osnovu povećanja kapitala | 13 |
| Emisije po ostalim osnovama | 2 |

Tabela 22. Struktura registrovanih hartija po vrsti hartije, vrsti emitenta i vrsti promjena na kapitalu u 2024. godini[[38]](#footnote-38)

|  |  |
| --- | --- |
| Vrsta posla | Broj |
| Naslјeđivanje | 1.248 |
| Ugovor o poklonu | 40 |
| Ugovor o kupoprodaji | 16 |
| Odluka suda i drugih nadležnih organa | 28 |
| Preuzimanje | 128 |
| Prenos na otkupioca | 3.584 |
| Vođenje registra udjela OIF - otkup | 1.835 |
| Ostalo | 0 |
| Ukupno | 6.879 |

Tabela 23. Struktura prenosa po osnovu poslova van berze po vrsti posla u 2024. godini[[39]](#footnote-39)

|  |  |
| --- | --- |
| Vrsta zahtjeva i naloga | Pozitivno riješeni |
| Otvaranje vlasničkih računa (po zahtjevu) | 402 |
| Korekcija podataka o vlasnicima | 1.084 |
| Spajanje računa uslјed korekcije podataka | 73 |
| Izdavanje izvještaja za emitente (po zahtjevu) | 462 |
| Izdavanje knjige akcionara (po ugovoru) | 104 |
| Izdavanje potvrda (stanje hov, novčana sredstva, prenosi, založna prava i dr.) | 844 |
| Izdavanje izvoda o stanju na računu (po zahtjevu) | 211 |
| Upis založnih prava | 41 |
| Upis promjene kod založnog prava | 2 |
| Brisanje založnih prava | 22 |
| Prinudna prodaja založenih hartija od strane Centralnog registra | 13 |
| Upis zabrane raspolaganja | 31 |
| Brisanje zabrane raspolaganja | 23 |
| Upis zabrane prava glasa | 28 |
| Brisanje zabrane prava glasa | 23 |
| Prijem u članstvo | 0 |
| Isklјučenje iz članstva | 0 |
| Prestanak članstva | 0 |
| Broj postupaka preuzimanja | 11 |
| Broj postupaka otkupioca | 5 |

Tabela 24. Struktura i broj pozitivno riješenih naloga i zahtjeva u 2024. godini[[40]](#footnote-40)

|  |  |  |  |
| --- | --- | --- | --- |
| **OPIS** | **2022.** | **2023.** | **2024.** |
| Emitenti | 5 | 0 | 4 |
| Vlasnički računi | 429 | 386 | 399 |
| Registrovane hartije: - akcije - obveznice/trezorski zapisi | 50 | 33 | 36 |
| Broj emitovanih novih hartija | 246.710.445 | 3.069.738 | 10.100.399 |
| Nominalna vrijednost novih hartija u KM | 689.941.223 | 780.211.287 | 388.869.530 |
| Emisija po osnovu povećanja kapitala | 14 | 12 | 13 |
| Emisija po osnovu smanjenja kapitala | 4 | 3 | 3 |
| Emisija po ostalim osnovama | 0 | 0 | 2 |
| Preuzimanja | 15 | 13 | 11 |
| Upis založnih prava | 43 | 25 | 41 |
| Brisanje založnih prava | 23 | 15 | 22 |
| Prodaja založenih hartija od strane CR | 10 | 7 | 13 |
| Upis zabrane raspolaganja | 36 | 3 | 31 |
| Brisanje zabrana raspolaganja | 35 | 3 | 23 |

**Tabela 25.** Pregled broja hartija, otvorenih računa i korporativnih radnji u periodu od 2022. do 2024. godine

Prema Pravilniku o obračunu, poravnanju i prenosu hartija od vrijednosti[[41]](#footnote-41), Centralni registar vrši prenos hartija od vrijednosti i novca po principu „isporuka po plaćanju“ (eng. delivery versus payment - DVP) na dan t+2, osim u vanrednim situacijama u skladu sa odredbama tog pravilnika.

|  |  |  |  |
| --- | --- | --- | --- |
| Opis | 2023. | 2024. | Promjena (%) |
| Broj transakcija | 4.160 | 5.349 | 28 |
| Vrijednost saldiranog prometa | 142.703.294 | 165.820.615 | 16 |

Tabela 26. Podaci o saldiranom prometu u 2023. i 2024. godini[[42]](#footnote-42)

Vrijednost saldiranog prometa u 2024. godini je za 16% veća od vrijednosti saldiranog prometa u prethodnoj godini. S druge strane, broj saldiranih transakcija je za 28% veći u odnosu na prethodnu godinu.

|  |  |  |  |
| --- | --- | --- | --- |
| Opis | 2023. | 2024. | Indeks |
| Broj saldiranih transakcija | 4.144 | 5.331 | 129 |
| Prosječan broj dnevno saldiranih transakcija | 16 | 21 | 131 |
| Vrijednost saldiranog redovnog prometa | 68.356.211 | 93.708.587 | 137 |
| Prosječna dnevna vrij. saldiranog redovnog prometa | 272.366 | 370.390 | 136 |

Tabela 27. Vrijednost saldiranog redovnog prometa u 2023. i 2024. godini

Vrijednost saldiranog redovnog prometa u 2024. godini iznosila je   
93.708.587 KM što predstavlјa povećanje za 37% u odnosu na 2023. godinu. Prosječna dnevna vrijednost saldiranog redovnog prometa iznosila je 370.390 KM, što je za 36% više nego što je iznosila u prethodnoj godini. Ukupno je saldirano 5.331 transakcija, što je za 29% više u odnosu na prethodnu godinu.

|  |  |  |  |  |
| --- | --- | --- | --- | --- |
| Opis | Vrsta hartije od vrijednosti | | | Ukupno |
| **Akcije** | **Obveznice** | **Ostale hov** |
| **Vrijednost saldiranog prometa** | **43.220.812** | **50.487.775** | **0** | **93.708.587** |
| % od vrijednosti saldiranog redovnog prometa | 46 | 54 | 0 | 100 |
| Indeks (2023 / 2024) | 175 | 116 | 0 | 137 |
| **Broj saldiranih hartija od vrijednosti** | **83.053.236** | **4.892.593** | **0** | **87.945.829** |
| % od ukupnog broja saldiranih hov | 94 | 6 | 0 | 100 |
| Indeks (2023 / 2024) | 164 | 115 | 0 | 160 |
| **Broj saldiranih transakcija** | **3.591** | **1.740** | **0** | **5.331** |
| % od ukupnog broja saldiranih transakcija | 67 | 33 | 0 | 100 |
| Indeks (2023 / 2024) | 104 | 253 | 0 | 129 |

Tabela 28. Redovna trgovina u 2024. godini, po vrstama hartija od vrijednosti[[43]](#footnote-43)

Iz prethodne tabele vidimo da je vrijednost saldiranog redovnog prometa obveznicama i u 2024. godini veća od saldiranog redovnog prometa akcijama (54%:46%). U odnosu na 2023. godinu vrijednost saldiranog redovnog prometa obveznicama povećana je za 16%, dok je vrijednost saldiranog redovnog prometa akcijama povećana za 75%. Broj saldiranih transakcija obveznicama u 2024. godini povećan je za 53%, dok je broj saldiranih transakcija sa akcijama povećan za 4% u odnosu na broj saldiranih transakcija u prethodnoj godini.

| Mjesec | Ukupna vrijednost prometa | Prodaja | | Kupovina | |
| --- | --- | --- | --- | --- | --- |
| Iznos | % | Iznos | % |
| Januar | 2.304.930 | 119.985 | 5,21 | 109.226 | 4,74 |
| Februar | 3.456.093 | 390.916 | 11,31 | 140.363 | 4,06 |
| Mart | 76.893.024 | 23.789.458 | 30,94 | 120.375 | 0,16 |
| April | 8.002.266 | 100.797 | 1,26 | 35.353 | 0,44 |
| Maj | 34.772.200 | 1.518.093 | 4,37 | 34.399 | 0,1 |
| Jun | 7.022.591 | 576.737 | 8,21 | 508.402 | 7,24 |
| Jul | 7.872.013 | 136.545 | 1,73 | 80.665 | 1,02 |
| Avgust | 15.844.084 | 294.856 | 1,86 | 35.889 | 0,23 |
| Septembar | 1.334.348 | 127.519 | 9,56 | 24.254 | 1,82 |
| Oktobar | 5.376.305 | 156.186 | 2,91 | 84.044 | 1,56 |
| Novembar | 1.618.455 | 311.925 | 19,27 | 27.647 | 1,71 |
| Decembar | 1.324.307 | 59.297 | 4,48 | 22.200 | 1,68 |
| UKUPNO | 165.820.615 | 27.582.314 | 16,63 | 1.222.817 | 0,74 |

**Tabela 29.** Učešće nerezidenata u ukupnom prometu u 2024. godini[[44]](#footnote-44)

Na osnovu podataka iz prethodne tabele vidlјivo je da je učešće nerezidenata u kupovnom prometu u 2024. godini 0,74% što je za 86,3% manje u odnosu na prethodnu godinu. S druge strane, učešće nerezidenata u prodajnom prometu u 2024. godini iznosilo je 16,63%, što je za 39,62% manje nego u prethodnoj godini.

## Izvještavanje i objavlјivanje informacija od strane emitenata

Pravilnikom o izvještavanju i objavlјivanju informacija od strane emitenata hartija od vrijednosti koje su predmet javne prodaje,[[45]](#footnote-45) detalјno je regulisan način izvršavanja obaveza akcionarskih društava i emitenata čije su hartije od vrijednosti predmet javne ponude.[[46]](#footnote-46)

Emitenti, čije su hartije od vrijednosti uvrštene na službeno berzansko tržište, prema članu 284. Zakona o tržištu hartija od vrijednosti i članu 2. stav 1. Pravilnika o izvještavanju i objavlјivanju informacija od strane emitenata hartija od vrijednosti koje su predmet javne prodaje, obavezni su da objavlјuju:

a) godišnje (uklјučujući i konsolidovane finansijske izvještaje u slučaju da ih, po računovodstvenim propisima, izrađuju), polugodišnje i tromjesečne finansijske izvještaje,

b) revizorske izvještaje,

v) izvještaje o poslovanju i o značajnim događajima i radnjama koje utiču na poslovanje emitenta,

g) izjavu o usklađenosti postupanja sa kodeksom ponašanja odnosno standardima korporativnog upravlјanja,

d) poseban izvještaj revizora u skladu sa zahtjevima Komisije,

dok su emitenti, čijim se hartijama od vrijednosti trguje na slobodnom tržištu, prema članu 285. Zakona o tržištu hartija od vrijednosti i članu 2. stav 2. Pravilnika o izvještavanju i objavlјivanju informacija od strane emitenata hartija od vrijednosti koje su predmet javne prodaje, obavezni da objavlјuju:

a) godišnje finansijske izvještaje (uklјučujući i konsolidovane finansijske izvještaje u slučaju da ih, po računovodstvenim propisima, izrađuju),

b) revizorske izvještaje,

v) izvještaje o poslovanju i o značajnim događajima i radnjama koje utiču na poslovanje emitenta,

a u slučaju da sastavlјaju i izvještaje koje sastavlјaju emitenti čije su hartije od vrijednosti uvrštene na službeno berzansko tržište, obavezni su da ih objavlјuju u skladu sa odredbama tog pravilnika.[[47]](#footnote-47)

Emitentima je omogućeno da finansijske, revizorske i izvještaje o poslovanju i o značajnim događajima dostavlјaju elektronskim sredstvima komunikacije. Navedene izvještaje Banjalučka berza besplatno objavlјuje u okviru informacionog portala institucija tržišta kapitala (Komisije za hartije od vrijednosti, Banjalučke berze i Centralnog registra hartija od vrijednosti).

Stavom 2. člana 26. Zakona o računovodstvu i reviziji Republike Srpske[[48]](#footnote-48) omogućen je besplatan uvid u osnovne podatke iz preuzetih finansijskih izvještaja na internet stranici Agencije za posredničke, informatičke i finansijske usluge (APIF).

Veći dio preostalih obaveza za emitenta, realizuju i same institucije tržišta kapitala u ime emitenata, pa se većina navedenih izvještaja i podataka u tim izvještajima preuzimaju iz Registra emitenata hartija od vrijednosti koji vodi Komisija (opšti podaci o emitentima, podaci o upravi i odborima, podaci o povezanim pravnim licima i podaci o emisiji hartija od vrijednosti, različite vrste rješenja itd.) i Centralnog registra hartija od vrijednosti (podaci o vlasnicima i vlasničkoj strukturi). Na ovaj način, tržištu je omogućena veća efikasnost pri disperziji informacija, koje su jednostavno i besplatno dostupne svim zainteresovanim stranama, praktično bez troškova za emitente.

Dio navedenih informacija, koje su predmet javne objave, poput onih iz finansijskih izvještaja i prometu emitovanih hartija na Banjalučkoj berzi su raspoložive i na engleskom jeziku.

U 2024. godini Banjalučka berza je samostalno i prema zahtjevima emitenata objavila 1.303 korporativne novosti, uglavnom saziva za skupštinu akcionara, prijedloga odluka i odluka skupštine akcionara, obavještenja o sticanju akcija, javnih ponuda za preuzimanje, mišlјenja o ponudi za preuzimanje i drugih značajnih događaja. Dio tih informacija preuziman je iz dnevnih novina, dok su ostale informacije dobijene od emitenata. Ukupan broj objava na portalu Banjalučke berze u izvještajnom periodu je  iznosio 2.370, odnosno u prosjeku svaki radni dan objavlјivano je oko 9 objava. U navedene objave nisu uklјučene kursne liste, statistički i drugi izvještaji Banjalučke berze u vezi sa trgovanjem.

U 2024. godini objavlјeno je 175 izvještaja revizora o finansijskim izvještajima (uklјučujući i one koji nisu za 2023. godinu), 33 nerevidiranih godišnjih finansijskih izvještaja za 2023. godinu emitenata koji su listirani na službenom berzanskom tržištu, te 138 nerevidiranih finansijskih izvještaja za 2023. godinu za emitente čije su akcije uvrštene na slobodno tržište.

Iako informacioni portal tržišta kapitala u Republici Srpskoj raspolaže sa znatnim brojem nominalno relevantnih informacija o emitentima i dalјe postoji potreba da privredni subjekti koji su na tržište kapitala dospjeli posredstvom privatizacionih procesa ostvare veći kredibilitet sa stanovišta poštovanja standarda pri upravlјanju akcionarskim društvima. Naime, legitimitet njihovog pojavlјivanja na tržištu hartija od vrijednosti sa zahtjevom za prikuplјanje novčanih sredstava prodajom hartija od vrijednosti zavisi od mogućnosti investitora da dobiju relevantne informacije, ali i efikasnu zaštitu sopstvenih interesa.

## Promjena oblika organizovanja akcionarskog društva i promjena pravne forme

Zakonom o privrednim društvima[[49]](#footnote-49) uređena je mogućnost promjene oblika akcionarskog društva (odredbom člana 189. i 191a), kao i mogućnost promjene pravne forme akcionarskog društva (odredbe članova 421. – 425.). Na osnovu ovlašćenja iz člana 191a. stav 4. i člana 421. stav 5. tog zakona, Komisija je dodatno uredila ovu oblast donošenjem Pravilnika o uslovima i postupku pretvaranja zatvorenog akcionarskog društva u otvoreno, odnosno otvorenog akcionarskog društva u zatvoreno i promjeni pravne forme akcionarskog društva[[50]](#footnote-50).

U 2024. godini Komisija je upisala četiri promjene pravne forme akcionarskog društva u društvo sa ograničenom odgovornošću, a promjena oblika akcionarskog društva (otvorenog u zatvoreno) nije bilo.

U periodu važenja aktuelnog Zakona o privrednim društvima, od kada je cjelokupan proces i započeo, pravnu formu otvorenog akcionarskog društva u društvo sa ograničenom odgovornošću promijenilo je ukupno 108 društava, dok je 16 društava promijenilo oblik organizovanja – iz otvorenog u zatvoreno akcionarsko društvo. Sva pomenuta društva su delistirana iz berzanskog sistema trgovanja.

|  |  |  |  |  |  |  |
| --- | --- | --- | --- | --- | --- | --- |
| Godine | 2019. | 2020. | 2021. | 2022. | 2023. | 2024. |
| Promjene oblika organizovanja a.d. - iz otvorenog u zatvoreno | 1 | 1 | 1 | 1 | 2 | 0 |
| Promjene pravne forme – iz a.d. u d.o.o. | 6 | 3 | 6 | 7 | 5 | 4 |

Tabela 30. Broj postupaka promjene oblika organizovanja akcionarskog društva i promjena pravne forme iz akcionarskog društva u društvo sa ograničenom odgovornošću

Uređivanjem ove oblasti, stvoreni su preduslovi za otvorena akcionarska društva koja nemaju interes ili uslove za ovakvu pravnu formu, da mogu da je promijene odnosno da se isklјuče iz berzanskog sistema trgovanja.

## Preuzimanje akcionarskih društava

Postupak preuzimanja otvorenih akcionarskih društava obavlјa se u skladu sa Zakonom o preuzimanju akcionarskih društava[[51]](#footnote-51), čije odredbe omogućavaju manjinskim, ali i drugim akcionarima da, u postupku preuzimanja društva po unaprijed utvrđenim uslovima prodaju akcije emitenata u kojima nemaju znatnijeg uticaja na upravlјanje, ili drugih interesa. Važnost ovog zakona na nelikvidnim tržištima, poput našeg, posebno je naglašena, s obzirom da je broj zainteresovanih investitora za pojedine emitente relativno mali, često sveden samo na jednog kupca.

Otvorena akcionarska društva (uz dva izuzetka) su sadašnji pravni status stekla u procesu privatizacije. Relativno velika disperzija vlasništva, uzrokovana masovnom vaučerskom privatizacijom, čak i u malim preduzećima (posmatrano sa aspekta veličine kapitala) imala je za poslјedicu veći broj preuzimanja u ranijim izvještajnim periodima. Ipak, tokom poslјednjih godina primjetan je očekivani trend smanjenja ovih postupaka, jer je konsolidacija vlasništva u najvećem broju emitenata završena, a postupci preuzimanja se obavlјaju samo da bi se prešao „prag“ od 90%, što bi omogućilo provođenje postupka istiskivanja manjinskih akcionara (prema članu 438. stav 1. Zakona o privrednim društvima) i kasnije zatvaranje akcionarskih društva ili promjenu pravne forme, te delistiranje hartija sa Berze.

U toku 2024. godine postupak preuzimanja je okončan u 11 slučajeva.

|  |  |  |  |  |
| --- | --- | --- | --- | --- |
| Period | preko 75% | od 50% do 75% | ispod 50% | Ukupno |
| 2019. | 2 | 2 | - | 4 |
| 2020. | 9 | - | 1 | 10 |
| 2021. | 7 | 1 | - | 8 |
| 2022. | 15 | 0 | 0 | 15 |
| 2023. | 8 | 3 | 0 | 11 |
| 2024. | 9 | 2 | 0 | 11 |

Tabela 31. Uporedni pregled rezultata preuzimanja u periodu 2019 – 2024. godine

Slika 20. Procentualna struktura postupaka preuzimanja akcionarskih društava u periodu od 2019. do 2024. godine

Podaci za ukupan broj preuzimanja po rezultatima postupaka nisu relevantni, s obzirom da je postupak za pojedina akcionarska društva provođen dva, tri ili čak četiri puta.

Ukupan broj akcionarskih društva koja su bila predmet preuzimanja najmanje jednom u periodu od početka primjene Zakona o preuzimanju akcionarskih društava je 373.

Bez obzira na različitost klјučnih motiva za sticanje većinskog učešća u vlasničkoj strukturi, nema dokaza da je koncentracija vlasništva doprinijela potrebnom finansijskom restrukturiranju i efikasnijem upravlјanju privrednim društvima, već je, naprotiv, u velikom broju slučajeva osnovna djelatnost ugašena a nekretnine i oprema promijenile prvobitnu namjenu.

U 2024. godini Komisija je u deset slučajeva nalagala otklanjanje nepravilnosti i nezakonitosti (sedam puta u sadržaju mišlјenja uprave o objavlјenim ponudama za preuzimanje) koje se odnose na postupke preuzimanja.

Od početka primjene Zakona o preuzimanju (od 2002. godine), Komisija je pokrenula ukupno 59 prekršajnih postupaka zbog nepostupanja po obavezi objavlјivanja ponude za preuzimanje[[52]](#footnote-52), a u 2024. godini nije bilo pokretanja prekršajnih postupaka.

# INVESTICIONI FONDOVI

Iskustva razvijenih zemalјa su pokazala da investicioni fondovi, kao alternativni oblik ulaganja u odnosu na klasičnu štednju u bankama, postaju sve značajniji učesnici na tržištu kapitala i mehanizam za prikuplјanje i plasiranje viškova sredstava koji postoje u zemlјi. Investicionim fondovima upravlјaju društva za upravlјanje investicionim fondovima, donošenjem investicionih odluka i vršenjem administrativnih, marketinških i ostalih aktivnosti.

U poređenju sa trenutnom situacijom u Republici Srpskoj, u kojoj najznačajnija sredstva za razvoj privrednih subjekata potiču iz kredita ili reinvestiranja profita kompanija, u razvijenim ekonomijama hartije od vrijednosti predstavlјaju veoma značajan alternativni izvor finansiranja. Investicioni fondovi omogućavaju investitorima da višak sredstava plasiraju u hartije od vrijednosti, pri čemu nije neophodno da posjeduju specijalističko znanje o finansijama i ulažu napor u analiziranje različitih investicionih mogućnosti, kao prethodnih aktivnosti koje se inače provode u donošenju investicionih odluka. Investicioni fondovi treba da budu profesionalno osposoblјeni da pronađu prinosne, tržišno atraktivne i kvalitetne hartije (i uopšte investicije) kojima će trgovati, obezbjeđujući svojim ulagačima dobit. Uslov je da postoje dovolјno kvalitetne i kapitalno značajne kompanije u koje se može ulagati. Bez dobre i kvalitetne ponude hartija od vrijednosti na tržištu kapitala, normativno-pravni okvir kojim je omogućeno osnivanje investicionih fondova ne može sam po sebi doprinijeti značajnijoj afirmaciji ovog segmenta finansijskog tržišta.

Osnivanje i poslovanje investicionih fondova i društava za upravlјanje u Republici Srpskoj regulisano je Zakonom o investicionim fondovima[[53]](#footnote-53), kao i podzakonskim propisima koje je donijela Komisija.

Zakon o investicionim fondovima sadržajno obuhvata nekoliko cjelina:

* investicione fondove (vrste, karakteristike, osnivanje, ograničenja i dozvolјena ulaganja, upravlјanje fondom, utvrđivanje vrijednosti imovine i cijena udjela ili akcija, prospekt, izvještavanje, promocija i oglašavanje, prodaja udjela ili akcija),
* društva za upravlјanje (uslovi za osnivanje, licenciranje, poslovanje),
* banke depozitare (osnovna obilјežja, uloga i obaveze) i
* ovlašćenja regulatora (nadležnost Komisije u pogledu davanja dozvola, vršenja nadzora i preduzimanja mjera nadzora).

Zakonom o investicionim fondovima propisan je način osnivanja i poslovanja fonda, kao pravnog lica ili posebne imovine. U smislu tog zakona, investicioni fond je institucija kolektivnog ulaganja, čiji je jedini cilј da prikuplјa novčana sredstva i da ih u skladu sa unaprijed određenom investicionom politikom ulaže u različite vrste imovine radi ostvarenja prihoda i smanjenja rizika ulaganja. Zakon o investicionim fondovima dao je mogućnost formiranja otvorenih i zatvorenih investicionih fondova sa privatnom i javnom ponudom.

U Republici Srpskoj na kraju 2024. godine poslovalo je sedam društava za upravlјanje, od čega jedno društvo za upravlјanje imovinom alternativnih investicionih fondova, koja su upravlјala imovinom ukupno 16 otvorenih investicionih fondova uklјučujući i alternativni investicioni fond za ulaganje u potraživanja po datim zajmovima.

|  |  |  |
| --- | --- | --- |
| R. br. | Naziv fonda | Naziv društva za upravlјanje |
| 1. | OAIF Adriatic Balanced | DUIF Polara invest a.d. Banja Luka |
| 2. | OAIF Jahorina KOIN |
| 3. | OMIF Maximus fund | DUIF Kristal invest a.d. Banja Luka |
| 4. | OAIF Future fund |
| 5 . | OAIF Euroinvestment fond | DUIF Euroinvestment a.d. Banja Luka |
| 6 . | OAIF Aktiva invest fond | DUIF Management Solutions d.o.o.Banja Luka |
| 7 . | OMIF Balkan investment fond |
| 8 . | OAIF Bors invest fond |
| 9 . | OAIF Profit plus |
| 10. | OAIF VIB fond |
| 11. | OMIF VB fond |
| 12. | OAIF MS Global Equity |
| 13. | OSAIF MS Loans |
| 14. | OMIF Invest nova | DUIF Invest nova a.d. Bijelјina |
| 15. | OAIF WVP Premium | DUIF WVP Fund Management a.d. Banja Luka |
| 16. | OMIF WVP BALANCED |
|  |  | DUAIF „FS CAPITAL MANAGEMET“ d.o.o. Banja Luka |

Tabela 32. Pregled društava za upravlјanje i investicionih fondova u Republici Srpskoj na dan 31.12.2024. godine

## Neto vrijednost imovine

Neto vrijednost imovine predstavlјa jedan od najvažnijih pokazatelјa poslovanja investicionih fondova. Prema postojećim propisima, izračunavanje neto vrijednosti imovine fondova obavlјaju društva za upravlјanje investicionim fondovima, dok banke depozitari vode računa da je obračun neto vrijednosti obavlјen u skladu sa propisima.

Način obračuna neto vrijednosti imovine investicionih fondova propisan je Zakonom o investicionim fondovima, Pravilnikom o utvrđivanju vrijednosti imovine investicionog fonda i obračunu neto vrijednosti imovine po udjelu ili po akciji investicionog fonda[[54]](#footnote-54) i Pravilnikom o utvrđivanju vrijednosti imovine i obračunu neto vrijednosti imovine alternativnih investicionih fondova[[55]](#footnote-55).

Slika 21. Neto vrijednosti imovine investicionih fondova u Republici Srpskoj u periodu 2019 - 2024. godine (u KM)

Sa prethodne slike vidimo da je u 2024. godini došlo do smanjenja neto vrijednosti imovine investicionih fondova u odnosu na kraj 2023. godine za 1,35%. Naime, neto vrijednost imovine smanjila se sa 175.728.048 KM na 173.351.601 KM.

|  |  |  |  |  |
| --- | --- | --- | --- | --- |
| Fond | 31.12.2023. | 31.12.2024. | Razlika (KM) | Promjena (%) |
| ADRIATIC BALANCED | 6.109.796 | 6.459.398 | 349.601 | 5,72 |
| BALKAN INVESTMENT FOND | 3.559.006 | 3.686.266 | 127.260 | 3,58 |
| MS GLOBAL EQUITY | 939.994 | 1.762.719 | 822.725 | 87,52 |
| WVP BALANCED | 1.595.631 | 2.008.692 | 413.060 | 25,89 |
| WVP PREMIUM | 8.635.893 | 11.902.933 | 3.267.040 | 37,83 |
| AKTIVA INVEST FOND | 6.752.137 | 6.972.741 | 220.604 | 3,27 |
| BORS INVEST FOND | 4.105.462 | 3.656.402 | -449.060 | -10,94 |
| VB FOND | 3.572.613 | 3.483.142 | -89.471 | -2,50 |
| VIB FOND | 6.566.765 | 6.126.710 | -440.055 | -6,70 |
| EUROINVESTMENT FOND | 11.057.559 | 9.757.303 | -1.300.255 | -11,76 |
| INVEST NOVA | 15.560.847 | 13.986.662 | -1.574.185 | -10,12 |
| JAHORINA KOIN | 6.941.256 | 6.521.329 | -419.927 | -6,05 |
| PROFIT PLUS | 6.877.208 | 6.232.607 | -644.602 | -9,37 |
| FUTURE FUND | 56.928.123 | 53.021.245 | -3.906.878 | -6,86 |
| MAXIMUS FUND | 36.525.758 | 35.593.849 | -931.909 | -2,55 |
| MS LOANS | - | 2.179.605 | 2.179.605 | - |
| Ukupno | 175.728.048 | 173.351.601 | -2.376.447 | -1,35 |

Tabela 33. Neto vrijednost imovine investicionih fondova na dan 31.12.2023. i 31.12.2024. godine

Slika 22. Neto vrijednosti imovine investicionih fondova u Republici Srpskoj na dan 31.12.2023. i 31.12.2024. godine

Najveće apsolutno povećanje NVI u 2024. godini ostvarili su OAIF WVP Premium (3.267.040 KM, 37,83%), OAIF MS Global Equity (822.725 KM, 87,52%), OMIF WVP BALANCED (413.060 KM, 25,89%) i OAIF Adriatic Balanced (349.601 KM, 5,72%).

S druge strane, najveći apsolutni pad neto vrijednosti imovine ostvarili su OAIF Future fund (-3.906.878 KM, -6,86%), OMIF INVEST NOVA (-1.574.185 KM, -10,12%), OAIF EUROINVESTMENT FOND (-1.300.255 KM, -11,76%) i OMIF Maximus fund (-931.909 KM, -2,55%).

|  |  |  |  |  |
| --- | --- | --- | --- | --- |
| Naziv investicionog fonda | NVI po udjelu/akciji | | Promjena  (KM) | Promjena  (%) |
| **31.12.2023.** | **31.12.2024.** |
| ADRIATIC BALANCED | 8,40 | 8,98 | 0,58 | 6,92 |
| BALKAN INVESTMENT FOND | 4,90 | 5,09 | 0,19 | 3,87 |
| MS GLOBAL EQUITY | 10,05 | 10,46 | 0,41 | 4,06 |
| WVP BALANCED | 10,52 | 11,43 | 0,92 | 8,72 |
| WVP PREMIUM | 13,50 | 14,87 | 1,37 | 10,12 |
| AKTIVA INVEST FOND | 8,75 | 9,05 | 0,30 | 3,47 |
| BORS INVEST FOND | 7,75 | 6,94 | -0,80 | -10,38 |
| VB FOND | 4,97 | 4,89 | -0,08 | -1,59 |
| VIB FOND | 4,51 | 4,21 | -0,30 | -6,69 |
| EUROINVESTMENT FOND | 17,05 | 15,15 | -1,90 | -11,15 |
| INVEST NOVA | 0,22 | 0,21 | -0,01 | -4,07 |
| JAHORINA KOIN | 3,31 | 3,11 | -0,19 | -5,87 |
| PROFIT PLUS | 6,09 | 5,64 | -0,45 | -7,46 |
| FUTURE FUND | 15,37 | 15,47 | 0,10 | 0,63 |
| MAXIMUS FUND | 7,23 | 7,12 | -0,11 | -1,55 |
| MS LOANS | - | 1.056,56 | 1.056,56 | - |

Tabela 34. Neto vrijednost imovine po udjelu/akciji investicionih fondova na dan 31.12.2023. i 31.12.2024. godine

Iz prethodne tabele je vidlјivo da je kod sedam otvorenih investicionih fondova došlo do rasta NVI po udjelu, a najveći rast imali su udjeli OAIF WVP Premium (1,37 KM, 10,12%), OMIF WVP BALANCED (0,92 KM, 8,72%) i Adriatic Balanced (0,58 KM, 6,92%).

Sa druge strane, najveći pad NVI po udjelu imao je OAIF EUROINVESTMENT FOND (-1,90 KM, -11,15%), OAIF BORS INVEST FOND (-0,8 KM, -10,38%) i OAIF PROFIT PLUS (-0,45 KM, -7,46%).

## Struktura imovine investicionih fondova

Članom 14. Zakona o investicionim fondovima propisano je da, u zavisnosti od vrste pretežnog ulaganja, podvrste investicionih fondova mogu biti:

a) akcijski fond, koji ima sredstva uložena pretežno u akcije ili u akcije i udjele akcijskih cilјnih fondova,

b) obveznički fond, koji ima sredstva pretežno uložena u obveznice ili u obveznice i udjele obvezničkih cilјnih fondova ili druge oblike listiranog duga,

v) fond novčanog tržišta, koji ima sredstva pretežno uložena u instrumente tržišta novca, novčane depozite i udjele cilјnog fonda novčanog tržišta i

g) mješoviti fond, koji ima uložena sredstva u različite vrste hartija od vrijednosti, instrumente tržišta novca, novčane depozite i udjele cilјnog fonda novčanog tržišta.

Pod pretežnim ulaganjem podrazumijeva se da je najmanje 70% sredstava fonda uloženo u određenu vrstu imovine.

|  |  |  |  |  |  |  |  |
| --- | --- | --- | --- | --- | --- | --- | --- |
| Fond | Akcije | Obveznice | Ostale hov | Gotovina i g. ek. | Depoziti i plasmani | Ostala sredstva | Ukupno |
| Adriatic Balanced | 5.950.233 | 0 | 0 | 528.404 | 0 | 28 | 6.478.665 |
| BALKAN INVESTMENT FOND | 2.112.477 | 808.172 | 0 | 690.562 | 0 | 86.030 | 3.697.240 |
| Future fund | 41.430.956 | 3.960.931 | 0 | 5.880.590 | 1.050.000 | 852.223 | 53.174.700 |
| Maximus fund | 22.599.425 | 5.923.136 | 0 | 1.193.751 | 5.200.000 | 780.220 | 35.696.531 |
| MS Global Equity | 1.172.167 | 287.621 | 0 | 301.356 | 0 | 2.282 | 1.763.427 |
| MS Loans | 0 | 0 | 1.926.362 | 231.718 | 0 | 34.527 | 2.192.607 |
| WVP BALANCED | 1.227.920 | 573.308 | 0 | 200.244 | 0 | 10.094 | 2.011.566 |
| WVP PREMIUM | 11.565.968 | 0 | 0 | 382.756 | 0 | 4.231 | 11.952.954 |
| AKTIVA INVEST FOND | 5.952.336 | 86.805 | 0 | 944.790 | 0 | 9.652 | 6.993.585 |
| BORS INVEST FOND | 3.059.726 | 202.597 | 0 | 80.799 | 0 | 324.137 | 3.667.259 |
| VB Fond | 2.448.181 | 162.560 | 0 | 672.114 | 0 | 295.607 | 3.578.463 |
| VIB FOND | 4.862.817 | 851.187 | 0 | 403.132 | 0 | 25.503 | 6.142.638 |
| EUROINVESTMENT FOND | 10.667.942 | 73.990 | 0 | 11.520 | 0 | 373.134 | 11.128.586 |
| INVEST NOVA | 11.057.958 | 2.324.714 | 0 | 152.327 | 0 | 494.681 | 14.029.680 |
| JAHORINA KOIN | 4.658.835 | 0 | 0 | 1.775.617 | 0 | 176.716 | 6.611.168 |
| PROFIT PLUS | 5.659.938 | 0 | 0 | 225.902 | 0 | 369.668 | 6.255.508 |
| Ukupno | 134.426.878 | 15.255.020 | 1.926.362 | 13.675.582 | 6.250.000 | 3.838.732 | 175.374.575 |

Tabela 35. Struktura ulaganja investicionih fondova po vrstama imovine na dan 31.12.2024. godine (u KM)

Slika 23. Ulaganje investicionih fondova po vrstama imovine na dan 31.12.2024. godine

Iz izloženih podataka je vidlјivo da je na dan 31.12.2024. godine prema strukturi ulaganja postoje akcijski i mješoviti investicioni fondovi.

1. FTSE Global Equity Index Series pokriva preko 19.000 hartija od vrijednosti u 49 različitih zemalјa i preko 98% svjetske tržišne kapitalizacije – pokriva svu imovinu i sektore relevantne za potrebe investitora u svijetu. [↑](#footnote-ref-1)
2. „Službeni glasnik Republike Srpske“, br. 92/06, 34/09, 30/12, 59/13, 108/13, 4/17, 63/21, 11/22 i 63/22. [↑](#footnote-ref-2)
3. „Službeni glasnik Republike Srpske“, br. 92/06, 82/15, 94/19 и 64/22. [↑](#footnote-ref-3)
4. „Službeni glasnik Republike Srpske“, br. 65/08, 92/09, 59/13 и 19/19 – Odluka US. [↑](#footnote-ref-4)
5. „Službeni glasnik Republike Srpske“, br. 123/20 i 26/21. [↑](#footnote-ref-5)
6. „Službeni glasnik Republike Srpske“, br. 127/08, 58/09, 100/11, 67/13, 100/17, 82/19 i 17/23. [↑](#footnote-ref-6)
7. Izvor: Centralna banka Bosne i Hercegovine, URL= <http://cbbh.ba/Content/Read/549>. [↑](#footnote-ref-7)
8. Isto. [↑](#footnote-ref-8)
9. Izvor: Centralna banka Bosne i Hercegovine. [↑](#footnote-ref-9)
10. Isto. [↑](#footnote-ref-10)
11. Isto. [↑](#footnote-ref-11)
12. „Službeni glasnik Republike Srpske“, br. 99/21, 14/22, 81/22, 29/23 i 69/23. [↑](#footnote-ref-12)
13. Pod ovim emisijama podrazumijevaju se emisije iz člana 60. stav 1) tačke a), b), v), g) i d) Zakona. [↑](#footnote-ref-13)
14. Iznos se razlikuje u odnosu na ponuđeni obim ovih vrsta emisija zbog činjenice da u nekim slučajevima nije prodat ukupan obim emisije, a u nekim slučajevima emisija je realizovana uz emisionu premiju, odnosno po prodajnim cijenama većim od cijena po kojima su hartije emitovane, te uz emisioni gubitak, odnosno po prodajnim cijenama manjim od cijena po kojima su hartije emitovane. [↑](#footnote-ref-14)
15. Komisija ne raspolaže podacima koliko privrednih društava je dividendu isplaćivalo u novcu. [↑](#footnote-ref-15)
16. Pretvaranje prioritetnih u obične akcije. [↑](#footnote-ref-16)
17. „Službeni glasnik Republike Srpske“, br. 99/21, 14/22, 81/22, 29/23 i 69/23. [↑](#footnote-ref-17)
18. Izvor: Banjalučka berza, URL= <https://www.blberza.com/Pages/annualreports.aspx>. [↑](#footnote-ref-18)
19. Izvor: Banjalučka berza. [↑](#footnote-ref-19)
20. Isto. [↑](#footnote-ref-20)
21. Izvor: Banjalučka berza. [↑](#footnote-ref-21)
22. U prijavlјenim poslovima uklјučeni su blok poslovi, preuzimanja, aukcije za paket akcija i javne ponude. [↑](#footnote-ref-22)
23. Izvor: Banjalučka berza. [↑](#footnote-ref-23)
24. Isto. [↑](#footnote-ref-24)
25. Izvor: Banjalučka berza. [↑](#footnote-ref-25)
26. Isto. [↑](#footnote-ref-26)
27. Izvor: Banjalučka berza. [↑](#footnote-ref-27)
28. Isto. [↑](#footnote-ref-28)
29. Ovdje su izuzeti Direktni članovi tržišta trezorskih zapisa Republike Srpske i Ministarstvo finansija Republike Srpske. [↑](#footnote-ref-29)
30. Izvor: Banjalučka berza [↑](#footnote-ref-30)
31. Isto [↑](#footnote-ref-31)
32. Ovdje su izuzeti Direktni članovi tržišta trezorskih zapisa Republike Srpske i Ministarstvo finansija Republike Srpske. [↑](#footnote-ref-32)
33. Pokazatelј P/E (eng. Price/Earning per share) predstavlјa odnos cijene i zarade po akciji i odnosi se na finansijske izvještaje za poslјednju godinu. [↑](#footnote-ref-33)
34. Izvor: Banjalučka berza. [↑](#footnote-ref-34)
35. Izvor: Banjalučka berza. [↑](#footnote-ref-35)
36. Izvor: Banjalučka berza. [↑](#footnote-ref-36)
37. Izvor: Banjalučka berza. [↑](#footnote-ref-37)
38. Izvor: Registar emitenata kod Komisije i Centralni registar hartija od vrijednosti. [↑](#footnote-ref-38)
39. Isto. [↑](#footnote-ref-39)
40. Izvor: Registar emitenata kod Komisije i Centralni registar hartija od vrijednosti. [↑](#footnote-ref-40)
41. „Službeni glasnik Republike Srpske“, broj 110/23. [↑](#footnote-ref-41)
42. Izvor: Registar emitenata kod Komisije i Centralni registar hartija od vrijednosti. [↑](#footnote-ref-42)
43. Isto. [↑](#footnote-ref-43)
44. Prikazane vrijednosti prodaja/kupovina odnose se na vrijednosti saldiranih transakcija. [↑](#footnote-ref-44)
45. „Službeni glasnik Republike Srpske“, br. 60/12, 111/12, 50/14, 103/20 i 99/21. [↑](#footnote-ref-45)
46. U 2020. godini Pravilnik je promijenjen u dijelu koji se tiče usaglašavanja sa Pravilnikom o uslovima i postupku emisije hartija od vrijednosti u dijelu koji se tiče dokumentacije koja se objavlјuje u postupku emisije hartija od vrijednosti, kao značajni događaj, te u smislu dopune značajnih događaja. [↑](#footnote-ref-46)
47. Izmjenom člana 309. stav 1. Zakona o privrednim društvima („Službeni glasnik Republike Srpske“, broj 17/23) upravni odbor i onih otvorenih akcionarskog društva čije akcije nisu uvrštene na službeno berzansko tržište obavezan je da donese svoj pisani kodeks ponašanja ili prihvati standarde korporativnog upravlјanja koje donosi Komisija za hartije od vrijednosti Republike Srpske. [↑](#footnote-ref-47)
48. „Službeni glasnik Republike Srpske“, br. 94/15 i 78/20. [↑](#footnote-ref-48)
49. „Službeni glasnik Republike Srpske“, br. 127/08, 58/09, 100/11, 67/13, 100/17, 82/19 и 17/23. [↑](#footnote-ref-49)
50. „Službeni glasnik Republike Srpske“, broj 29/23. [↑](#footnote-ref-50)
51. „Službeni glasnik Republike Srpske“, br. 65/08, 92/09,59/13 i 19/19 – Odluka US. [↑](#footnote-ref-51)
52. Sudovi su u dosadašnjem periodu, u najvećem broju slučajeva, izricali uslovne osude. [↑](#footnote-ref-52)
53. „Službeni glasnik Republike Srpske“, br. 92/06, 82/15, 94/19 и 64/22. [↑](#footnote-ref-53)
54. „Službeni glasnik Republike Srpske“, br. 118/18 i 114/20. [↑](#footnote-ref-54)
55. „Službeni glasnik Republike Srpske“, broj 121/22. [↑](#footnote-ref-55)