**REPUBLIKA SRPSKA**

**VLADA**

**PRIJEDLOG**

**ODLUKA**

**O IZRADI ZONING PLANA PODRUČJA POSEBNE**

**NAMJENE „SEMBERSKE ADE“, PO SKRAĆENOM POSTUPKU**

**Banja Luka, jun 2025. godine**

**Prijedlog**

Na osnovu člana 70. stav 1. tačka 3. Ustava Republike Srpske, člana 177. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20), člana 38. stav 1, člana 40. stav 1. i člana 51. stav 2. Zakona o uređenju prostora i građenju („Službeni glasnik Republike Srpske“, br. 40/13, 2/15 – Odluka Ustavnog suda Republike Srpske, 106/15, 3/16, 104/18 – Odluka Ustavnog suda Republike Srpske i 84/19), Narodna skupština Republike Srpske na \_\_. sjednici održanoj \_\_.\_\_.\_\_\_\_. godine, donijela je sljedeću

**ODLUKA**

**O IZRADI ZONING PLANA PODRUČJA POSEBNE**

**NAMJENE „SEMBERSKE ADE“, PO SKRAĆENOM POSTUPKU**

I

Donosi se Odluka o izradi Zoning plana područja posebne namjene „Semberske ade“, po skraćenom postupku.

II

Zoning plan područja posebne namjene „Semberske ade“, po skraćenom postupku, donosi se za planski period od deset godina, u skladu sa Zakonom o uređenju prostora i građenju (u daljem tekstu: Zakon).

III

1. Zoning planom područja posebne namjene „Semberske ade“ (u daljem tekstu: Plan) obuhvata se područje koje čini zemljište označeno kao k. č. br. 2548/1, 2560/3, 2561/1, 2561/2, 2561/3, 2567/1 i dio 2989 k. o. Dvorovi na teritoriji Grada Bijeljina.
2. Područje obuhvaćeno Planom je površine oko 46 ha.

IV

Za izradu Plana definišu se sljedeće smjernice:

1. Plan izraditi u skladu sa odredbama Zakona, Pravilnika o načinu izrade, sadržaju i formiranju dokumenata prostornog uređenja („Službeni glasnik Republike Srpske“, broj 69/13) (u daljem tekstu: Pravilnik), Zakona o zaštiti prirode („Službeni glasnik Republike Srpske“, broj 49/24), Zakona o zaštiti životne sredine („Službeni glasnik Republike Srpske“, br. 71/12, 79/15 i 70/20), te drugim propisima iz posebnih oblasti relevantnih za planiranje i uređenje prostora (saobraćaj, snabdijevanje vodom i energijom, telekomunikacije, zaštita od prirodnih nepogoda i tehničkih incidenata, zaštita vazduha, vode, tla, zaštita prirode, kulturnih dobara, poljoprivrednog i šumskog zemljišta i drugih elemenata životne sredine i drugo),
2. prilikom izrade Plana potrebno je brinuti o javnom interesu i opštim i posebnim ciljevima prostornog razvoja,
3. nosilac izrade Plana obezbjeđuje usaglašenost Plana u toku njegove izrade sa Izmjenama i dopunama Prostornog plana Republike Srpske do 2025. godine („Službeni glasnik Republike Srpske“, broj 15/15), sa dokumentom prostornog uređenja šireg područja i sa važećim planskim dokumentima susjednih područja,
4. Planom je potrebno urediti posebne zone i režime zaštite na teritoriji u obuhvatu Plana u skladu sa međunarodnim standardima,
5. u funkciji sprovođenja Plana nosilac izrade treba posebno identifikovati:

* institucionalni i kadrovski okvir za praćenje sprovođenja Plana,
* teritorijalne i funkcionalne prioritete,
* obaveze lica koja gazduju obuhvaćenim područjem i jedinica lokalne samouprave,
* sistem razvojnih politika – upravljanje zemljištima, drugim resursima i izgradnjom,
* mogućnosti sinhronizacije razvoja i izgradnje (Republika – jedinice lokalne samouprave – investitori – druga lica),

1. nosilac izrade Plana dostavlja Nacrt plana zajedno sa Izvještajem o strateškoj procjeni uticaja na životnu sredinu Ministarstvu za prostorno uređenje, građevinarstvo i ekologiju (u daljem tekstu: Ministarstvo) radi pribavljanja Mišljenja na Izvještaj o strateškoj procjeni uticaja na životnu sredinu, u skladu sa članom 58. Zakona o zaštiti životne sredine,
2. za izgradnju objekata koji mogu imati značajan uticaj na životnu sredinu, s obzirom na posebnu osjetljivost životne sredine i posebne mjere zaštite područja primjenjuju se odredbe čl. 4. i 5. Pravilnika o projektima za koje se sprovodi procjena uticaja na životnu sredinu i kriterijumima za odlučivanje o potrebi sprovođenja i obimu procjene uticaja na životnu sredinu („Službeni glasnik Republike Srpske“, broj 124/12).

V

Sadržaj Plana propisan je Zakonom i Pravilnikom.

VI

1. Nosilac pripreme Plana je Ministarstvo, u skladu sa Zakonom.
2. Nosilac izrade Plana je pravno lice ovlašćeno za izradu dokumenata prostornog uređenja čiji izbor vrše podnosilac inicijative za donošenje Plana, odnosno investitor.
3. Izbor nosioca izrade Plana vrši se u skladu sa propisima o javnim nabavkama.

VII

1) Nosilac izrade Plana dostavlja Nacrt plana nosiocu pripreme u roku utvrđenim ugovorom o izradi dokumenta.

2) Nacrt plana daje se na javni uvid u trajanju od 15 dana u sjedištu Grada Bijeljina i Narodnoj skupštini Republike Srpske.

3) Obavještavanje javnosti o mjestu, trajanju i načinu izlaganja Nacrta plana na javni uvid objavljuje se oglasom u najmanje dva sredstva javnog informisanja osam dana prije početka javnog uvida.

4) Oglas iz podtačke 3) ove tačke sadrži mjesto, datum, početak i trajanje javnog uvida u Nacrt plana, mjesto i datum jednog ili više javnih izlaganja, mjesto i vrijeme pružanja pojašnjenja predloženih planskih rješenja zainteresovanim licima, te rok do kada se mogu poslati prijedlozi, primjedbe i mišljenja na Nacrt plana.

5) Nacrt plana, koji sadrži tekstualni i grafički dio, daje se na javni uvid u sjedištu Grada Bijeljina i prikupljaju se prijedlozi, primjedbe i sugestije zainteresovanih lica.

VIII

Nosilac izrade Plana, po okončanju javnog uvida, na osnovu svog stava prema primjedbama, prijedlozima i sugestijama na Nacrt plana, utvrđuje Prijedlog plana i dostavlja ga nosiocu pripreme.

IX

Plan donosi Narodna skupština Republike Srpske, a Odluka o donošenju Plana objavljuje se u „Službenom glasniku Republike Srpske“, u skladu sa Zakonom.

X

Organi i pravna lica od kojih je u skladu sa Zakonom u toku izrade Plana potrebno pribaviti mišljenje na prijedloge planskih rješenja, nosiocu pripreme Plana dostavljaju svoja mišljenja u roku od sedam dana od dana prijema zahtjeva.

XI

Ugovore o izradi Plana zaključuju nosilac pripreme Plana, pravno lice ovlašćeno za izradu dokumenata prostornog uređenja i podnosilac inicijative za donošenje Plana, odnosno investitor izrade Plana u skladu sa Zakonom.

XII

Sredstva za izradu Plana obezbjeđuje podnosilac inicijative za donošenje Plana, odnosno investitor izrade Plana u skladu sa Zakonom.

XIII

Ova odluka stupa na snagu osmog dana od dana objavljivanja u „Službenom glasniku Republike Srpske”.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**ODLUKE O IZRADI ZONING PLANA PODRUČJA POSEBNE NAMJENE „SEMBERSKE ADE“, PO SKRAĆENOM POSTUPKU**

**I USTAVNI OSNOV**

Ustavni osnov za donošenje ove odluke sadržan je u članu 70. stav 1. tačka 3. Ustava Republike Srpske, prema kome Narodna skupština donosi plan razvoja, prostorni plan, budžet i završni račun i u članu 177. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20), kojim je propisano da Narodna skupština donosi, između ostalog i odluke.

Članom 38. stav 1. i članom 40. stav 1. Zakona o uređenju prostora i građenju („Službeni glasnik Republike Srpske“, broj 40/13, 2/15 – Odluka Ustavnog suda Republike Srpske, broj 106/15, 3/16, 104/18 – Odluka Ustavnog suda Republike Srpske i 84/19) propisuje se da Narodna skupština Republike Srpske, između ostalog, donosi sprovedbene dokumente prostornog uređenja za područje za koje je Vlada proglasila opšti interes i Odluku o izradi, odnosno izmjeni ili dopuni dokumenta prostornog uređenja.

Članom 51. stav 2. Zakona o uređenju prostora i građenju propisano je da se zoning plan područja posebne namjene Republike Srpske za izgradnju kompleksnih infrastrukturnih, industrijskih i sličnih objekata za koje je utvrđen opšti interes izrađuje i donosi po skraćenom postupku na osnovu odluke Narodne skupštine Republike Srpske, na način propisan Pravilnikom o izradi i donošenju dokumenata prostornog uređenja po skraćenom postupku („Službeni glasnik Republike Srpske“, broj 69/13).

**II USKLAĐENOST SA USTAVOM, PRAVNIM SISTEMOM I PRAVILIMA ZA IZRADU ZAKONA I DRUGIH PROPISA REPUBLIKE SRPSKE**

Prema Mišljenju Republičkog sekretarijata za zakonodavstvo broj: 22.02/020-1062/25 od 2. aprila 2025. godine, ustavni osnov za donošenje ove odluke sadržan je u članu 70. stav 1. tačka 3. Ustava Republike Srpske, prema kojem Narodna skupština donosi plan razvoja, prostorni plan, budžet i završni račun i u članu 177. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20), kojim je propisano da Narodna skupština donosi, između ostalog, i odluke. Članom 38. stav 1. i članom 40. stav 1. Zakona o uređenju prostora i građenju („Službeni glasnik Republike Srpske“, broj 40/13, 2/15 – Odluka Ustavnog suda Republike Srpske, broj 106/15, 3/16, 104/18 – Odluka Ustavnog suda Republike Srpske i 84/19) propisuje se da Narodna skupština Republike Srpske, između ostalog, donosi sprovedbene dokumente prostornog uređenja za područje za koje je Vlada proglasila opšti interes i Odluku o izradi, odnosno izmjeni ili dopuni dokumenta prostornog uređenja, a članom 51. stav 2. Zakona o uređenju prostora i građenju propisano je da se zoning plan područja posebne namjene Republike Srpske za izgradnju kompleksnih infrastrukturnih, industrijskih i sličnih objekata za koje je utvrđen opšti interes izrađuje i donosi po skraćenom postupku na osnovu odluke Narodne skupštine Republike Srpske, na način propisan Pravilnikom o izradi i donošenju dokumenata prostornog uređenja po skraćenom postupku („Službeni glasnik Republike Srpske“, broj 69/13).

Ovom odlukom propisuje se izrada Zoning plana područja posebne namjene „Semberske ade“, po skraćenom postupku, te da se Zoning plan područja posebne namjene „Semberske ade“, po skraćenom postupku, donosi za planski period od deset godina, u skladu sa Zakonom o uređenju prostora i građenju.

Obrađivač je u skladu sa članom 44. Pravila za izradu zakona i drugih propisa Republike Srpske („Službeni glasnik Republike Srpske“, broj 24/14), naveo razloge za donošenje ove odluke. S tim u vezi, u obrazloženju razloga za donošenje navodi se da je Ministarstvo trgovine i turizma dostavilo Ministarstvu za prostorno uređenje, građevinarstvo i ekologiju Inicijativu, na osnovu prethodno podnesene inicijative „Oktan prometa“ d. o. o. Bijeljina, kojom je zatražilo pokretanje postupka izrade Zoning plana područja posebne namjene „Semberske ade“. Imajući u vidu navedenu inicijativu, te da je najvišim strateškim dokumentom prostornog uređenja Republike Srpske, tj. izmjenama i dopunama Prostornog plana Republike Srpske, koji je donesen na osnovu Odluke o usvajanju Prijedloga izmjena i dopuna Prostornog plana Republike Srpske („Službeni glasnik Republike Srpske”, broj 15/15) predmetno geografsko područje za koji se traži donošenje Plana definisano kao područje koje se nalazi u Zvorničko-bijeljinskoj turističkoj zoni, odnosno Semberijsko turističkom području 2. ranga, pristupilo se donošenju ove odluke.

Ovaj sekretarijat je u skladu sa svojim nadležnostima u postupku konsultacija sa obrađivačem ukazao na jasnije i preciznije definisanje pojedinih odredaba. Obrađivač je primjedbe uvažio i ugradio u tekst ove odluke.

U skladu sa članom 36. stav 1. tačka 9) Poslovnika o radu Vlade Republike Srpske („Službeni glasnik Republike Srpske“, broj 123/18) i Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), obrađivač Odluke o izradi Plana utvrdio je da je Odluka od interesa za javnost. Tekst Odluke je objavljen na internet stranici Ministarstva, sa rokom od 15 dana radi dostavljanja prijedloga i sugestija za određena planska rješenja na zemljištu, objektu ili objektima u njihovom vlasništvu. Na tekst Odluke nije bilo primjedaba i sugestija dostavljenih ovim putem.

Imajući u vidu da postoji pravni osnov za donošenje ove odluke, da je Odluka usaglašena sa Zakonom, pravnim sistemom Republike Srpske i Pravilima za izradu zakona i drugih propisa, mišljenje je Republičkog sekretarijata za zakonodavstvo da se Prijedlog odluke o izradi Zoning plana područja posebne namjene „Semberske Ade“, po skraćenom postupku može uputiti Vladi Republike Srpske na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj 17.03-020-1076/25 od 31.03.2025. godine nakon uvida u propise Evropske unije i analize Prijedloga odluke o izradi Zoning plana područja posebne namjene „Semberske ade“, utvrđeno je da nisu ustanovljeni obavezujući sekundarni izvori prava koji se odnose na predmetnu materiju odluke. Zbog tega u Izjavi o usklađenosti stoji ocjena „neprimjenjivo“.

**IV RAZLOZI ZA DONOŠENJE ODLUKE**

Ministarstvo trgovine i turizma je dostavilo dopise br. 14-07-25-81/24 od 20. maja 2024. godine, br. 14-07-325-81-1/24 od 25. novembra 2024. godine i br. 14-07-325-81-2/24 od 13. decembra 2024. godine kojima je podnijelo inicijativu, odnosno zatražilo pokretanje postupka izrade Zoning plana područja posebne namjene „Semberske ade“ iz razloga što se izgradnjom Turističko-rekreacionog centra „Semberske ade“, na području napuštene šljunkare u blizini rijeke Drine na teritoriji Grada Bijeljina, utiče na razvoj i unapređenje turizma Republike Srpske, a što je u skladu sa prostornim i strateškim aktima iz oblasti turizma. Inicijativa je dostavljena na osnovu prethodno podnesene inicijative „Oktan promet“ d. o. o. Bijeljina br. 24/24 od 16. aprila 2024. godine upućene Ministarstvu trgovine i turizma.

Iz sadržaja podnesene inicijative i dostavljenih priloga, utvrđeno je da predmetno geografsko područje za koji se traži donošenje Plana predstavlja područje koje se nalazi u Zvorničko-bijeljinskoj turističkoj zoni, odnosno Semberijsko turističkom području 2. ranga, a što je utvrđeno Izmjenama i dopunama Prostornog plana Republike Srpske do 2025. godine („Službeni glasnik Republike Srpske“, broj 15/15) i Strategijom razvoja turizma za period 2021–2027. godine, te da je navedenim strateškim dokumentima utvrđeno da se u Zvorničko-bijeljinskoj turističkoj zoni kao ključna destinacija izdvaja Bijeljina sa razvijenom gradskim, banjskim i vjerskim vidom turizma. U ovoj zoni, izdvojeno je i drinsko turističko područje predviđeno za razvoj turizma (Rijeka Drina).

Na predmetnom području planirana je izgradnja sadržaja kojima će se obezbijediti mogućnost odvijanja turizma na vodi (uređeno jezero za kupanje, plaže uz jezero, sportski ribolov), organizovanje proslava i naučnoistraživački turizam ( škole u prirodi učenika osnovnih i srednjih škola, terenske ekskurzije studenata i sl.). Predviđena je izgradnja: šetališta, igrališta za djecu, igrališta za odbojku na pijesku, kajak, sportski ribolov, kupališta za djecu i odrasle, kongresni turizam, bungalova za smještaj, hotela, restorana i dr.

Shodno prethodno utvrđenim činjenicama, područje „Semberske ade“ predstavlja dio strateškim dokumentima prepoznatog područja za razvoj turizma od republičkog značaja, te da je zakonom utvrđen osnov za donošenje sprovedbenog dokumenta prostornog uređenja Republike – zoning plan područja posebne namjene, a u svrhu optimalnog način iskorištavanja njegovog prepoznatog turističkog potencijala koji će doprinijeti ekonomskom razvoju Grada Bijeljine i Republike Srpske, pristupilo se izradi ove odluke.

**V OBRAZLOŽENJE PREDLOŽENIH RJEŠENJA**

Tačkom I propisuje se da se donosi Odluka o izradi Zoning plana područja posebne namjene „Semberske ade“, po skraćenom postupku.

Tačkom II utvrđuje se planski period od deset godina na koji se donosi Zoning plan područja posebne namjene.

Tačkom III definiše se obuhvat Zoning plana područja posebne namjene i njegovu površinu. On obuhvata područje koje čini zemljište označeno kao k. č. br. 2548/1, 2560/3, 2561/1, 2561/2, 2561/3, 2567/1 i dio 2989 k. o. Dvorovi na teritoriji Grada Bijeljina. Područje obuhvaćeno Planom je površine oko 46 ha.

Tačkom IV određuju se smjernice koje nosilac izrade Zoning plana područja posebne namjene treba primjenjivati i poštovati prilikom njegove izrade. Smjernice se odnose na poštovanje odgovarajućih odredaba iz posebnih oblasti relevantnih za planiranje i uređenje prostora i zaštite životne sredine.

Tačkom V propisuje se sadržaj Zoning plana područja posebne namjene. Sadržaj plana treba biti izrađen u skladu sa odredbama Zakona o uređenju prostora i građenju („Službeni glasnik Republike Srpske”, br. 40/13, 106/15 i 3/16) i Pravilnikom o načinu izrade, sadržaju i formiranju dokumenata prostornog uređenja („Službeni glasnik Republike Srpske”, broj 69/13).

Tačkom VI utvrđuje se ko su učesnici u postupku izrade Zoning plana područja posebne namjene, odnosno ko je nosilac izrade plana i nosilac pripreme plana. Naime, nosilac pripreme plana je Ministarstvo za prostorno uređenje, građevinarstvo i ekologiju, a nosilac izrade treba biti pravno lice ovlašćeno za izradu dokumenata prostornog uređenja izabrano od podnosioca inicijative u skladu sa propisima o javnim nabavkama.

Tačkom VII definišu se postupci koje je potrebno sprovesti i vremenski rokovi koje je potrebno ispoštovati u vezi sa stavljanjem Nacrta zoning plana područja posebne namjene na javni uvid. Takođe, propisuje se način informisanja javnosti, te način izlaganja Nacrta zoning plana područja posebne namjene – mjesto, početak i trajanje javnog uvida.

Tačkom VIII propisuje se obaveza utvrđivanja Prijedloga zoning plana područja posebne namjene na osnovu pribavljenog stava nosioca izrade prema primjedbama, prijedlozima i mišljenjima na Nacrt plana.

Tačkom IX utvrđuje se da Zoning plan područja posebne namjene donosi Narodna skupština Republike Srpske, kao i da se Odluka o donošenju plana objavljuje u „Službenom glasniku Republike Srpske”.

Tačkom X utvrđuje se obaveza pribavljanja mišljenja na prijedloge planskih rješenja od organa i pravnih lica, te se ostavlja vremenski rok od sedam dana za dostavljanje mišljenja.

Tačkom XI utvrđuje se obaveza zaključivanja ugovora o izradi Zoning plana područja posebne namjene između nosioca pripreme, pravnog lice ovlašćenog za izradu dokumenata prostornog uređenja i podnosioca inicijative za donošenje, čime će se definisati njihova međusobna prava i obaveze.

Tačkom XII utvrđuje se način finansiranja izrade Zoning plana područja posebne namjene. Sredstva za izradu Zoning plana područja posebne namjene obezbjeđuje podnosilac inicijative, odnosno investitor izrade.

Tačkom XIII propisuje se vrijeme i način stupanja na snagu Odluke. Odluka stupa na snagu osmog dana od dana objavljivanja u „Službenom glasniku Republike Srpske”.

**VI PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJE NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE**

Shodno Odluci o procjeni uticaja propisa („Službeni glasnik republike Srpske“, broj 8/23), na prijedlog odluke nije potrebno pribavljati mišljenje Ministarstva privrede i preduzetništva o procjeni uticaja propisa u postupku izrade propisa. Ministarstvo privrede i preduzetništva daje mišljenje samo na nacrte, odnosno prijedloge zakona, te na uredbe i pravilnike kojima se razrađuju formalnosti.

**VII UČEŠĆE JAVNOSTI I KONSULTACIJE U IZRADI ODLUKE**

U skladu sa članom 36. stav 1. tačka 9) Poslovnika o radu Vlade Republike Srpske („Službeni glasnik Republike Srpske“, broj 123/18) i Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), obrađivač Odluke o izradi Plana utvrdio je da je Odluka od interesa za javnost.

Tekst Odluke je objavljen na internet stranici (www.vladars.net), sa rokom od 15 dana radi dostavljanja prijedloga i sugestija za određena planska rješenja na zemljištu, objektu ili objektima u njihovom vlasništvu. Na tekst Odluke nije bilo primjedaba i sugestija dostavljenih ovim putem.

**VII FINANSIJSKA SREDSTVA I EKONOMSKA OPRAVDANOST**

**DONOŠENJA ODLUKE**

Finansiranje zakonom utvrđenih aktivnosti na pripremi i izradi Zoning plana područja posebne namjene obezbjeđuje podnosilac inicijative, odnosno investitor izrade.